**Қазақстан Республикасының қылмыстық құқығы бойынша дәрістер тезисі**

1-дәріс. Қылмыстық құқықтың түсінігі, жүйесі және қағидалары.

Қылмыстық құқық бұл-қылмыстық жауаптылықты, қылмыстық заңға және қылмыстық құқық бұзушылыққа қатысты жалпы ережелерді анықтайтын, сонымен қатар қылмыстық құқық бұзушылықтардың түрлері менг олар үшін жазаның түрі мен мөлшерін белгілейтін нормалардың жиыньығы және құқықтың бір саласы.

Қылмыстық құқықтың пәні (қарастыратын мәселелері)- қылмыстық заңға, қылмыстық құқық бұзушылық үшін жауаптылыққа қатысты ережелер, және жекелеген қылмыстық құқық бұзушылықтар және жаза болып табылады.

Қылмыстық құқықтың қайнар көзі – қылмыстық заң (Қылмыстық кодекс).

Қылмыстық құқықтың жүйесі Жалпы және Ерекше бөлімдерден тұрады.

Қылмыстық құқық құқықтың бір саласы, құқықтың ғылымдардың бір саласы және оқу пәні ретінде қолданылады.

Қылмыстық құқық – ретеушілік, қорғаушылық, алдын алушылық және тәрбиелік қызметтерді атқарады.

Қылмыстық құқықтың қағидалары – заңдылық ңзгілік, баршаның заң алдындағы теңдігі, жаза мен жауаптылықты жеке және оқшау қолдану, кінәлі жауаптылық, жазаны үнемді қолдану.

Қылмыстық құқықтың міндеттерi

      1. Қылмыстық құқықтың мiндеттерi: адамның және азаматтың құқықтарын, бостандықтары мен заңды мүдделерiн, меншiктi, ұйымдардың құқықтары мен заңды мүдделерiн, қоғамдық тәртiп пен қауiпсiздiктi, қоршаған ортаны, Қазақстан Республикасының конституциялық құрылысы мен аумақтық тұтастығын, қоғам мен мемлекеттің заңмен қорғалатын мүдделерін қоғамға қауіпті қолсұғушылықтан қорғау, бейбiтшiлiк пен адамзат қауiпсiздiгiн сақтау, сондай-ақ қылмыстық құқық бұзушылықтардың алдын алу болып табылады.

      2. Бұл мiндеттердi жүзеге асыру үшiн Кодексте қылмыстық жауаптылық негiздерi белгiленеді, жеке адам, қоғам немесе мемлекет үшiн қандай қауiптi іс-әрекеттердің қылмыстық құқық бұзушылықтар, яғни қылмыстар немесе қылмыстық теріс қылықтар болып табылатыны айқындалады, оларды жасағаны үшiн жазалар мен өзге де қылмыстық-құқықтық ықпал ету шаралары белгiленедi.

2-дәріс. Қылмыстық заң және оның нормалары, құрылысы

Қазақстан Республикасының қылмыстық заңнамасы

      1. Қазақстан Республикасының қылмыстық заңнамасы Қазақстан Республикасының осы Қылмыстық кодексiнен тұрады. Қылмыстық жауаптылықты көздейтiн өзге заңдар осы Кодекске енгiзілгеннен кейiн ғана қолданылуға жатады.

      2. Қылмыстық заң Қазақстан Республикасының [Конституциясына](https://adilet.zan.kz/kaz/docs/K950001000_#z103) және халықаралық құқықтың жалпыға бірдей танылған қағидаттары мен нормаларына негiзделедi. Қазақстан Республикасы [Конституциясының](https://adilet.zan.kz/kaz/docs/K950001000_#z0) жоғары заңдық күші бар және Республиканың барлық аумағында тікелей қолданылады. Осы Кодекс пен Қазақстан Республикасы Конституциясының нормалары арасында қайшылықтар болған жағдайда Конституцияның ережелері қолданылады. Осы Кодекстің конституциялық емес деп танылған, оның ішінде адамның және азаматтың Қазақстан Республикасының [Конституциясында](https://adilet.zan.kz/kaz/docs/K950001000_#z13) бекітілген құқықтары мен бостандықтарына нұқсан келтіретін нормалары заңдық күшін жояды және қолданылуға жатпайды. Қазақстан Республикасы Конституциялық Соты мен Жоғарғы Сотының нормативтік қаулылары Қазақстан Республикасы қылмыстық заңнамасының құрамдас бөлігі болып табылады.

      3. Қазақстан Республикасы ратификациялаған халықаралық шарттар осы Кодекс алдында басымдыққа ие болады. Қазақстан Республикасы қатысушысы болып табылатын халықаралық шарттардың Қазақстан Республикасының аумағында қолданылу тәртібі мен талаптары Қазақстан Республиканың заңнамасында айқындалады.

Қылмыстық заңның нормалары – реттеушілік және қорғаушылық қызметтерді атқара отырып, жазалаушы, көтермелеуші, декларативті нормалардан тұрады.

Жалпы бөлімде гипотезаны, диспозициянгы және санкцияны білдіретін нормалар кездеседі.

Ерекше бөлім нормалары құрылдысы бойынша дисозиция мен санкуциядан тұрады.

Қылмыстық заңның уақыт бойынша қолданылуы

      Іс-әрекеттiң қылмыстылығы мен жазаланушылығы сол іс-әрекет жасалған уақытта қолданыста болған заңмен айқындалады. Қоғамға қауiптi әрекет (әрекетсiздiк) жүзеге асырылған уақыт, зардаптардың туындаған уақытына қарамастан, қылмыстық құқық бұзушылық жасалған уақыт деп танылады.

. Қылмыстық заңның керi күшi

      1. Іс-әрекеттің қылмыстылығын немесе жазаланушылығын жоятын, қылмыстық құқық бұзушылық жасаған адамның жауаптылығын немесе жазасын жеңiлдететiн немесе жағдайын өзге де түрде жақсартатын заңның керi күшi болады, яғни осындай заң қолданысқа енгізілгенге дейiн тиiстi іс-әрекетті жасаған адамдарға, оның iшiнде жазасын өтеп жүрген немесе жазасын өтеген, бiрақ сотталғандығы бар адамдарға қолданылады.

      2. Егер жаңа қылмыстық заң адамның жазасын өтеп жүрген іс-әрекеті үшін жазаланушылықты жеңiлдетсе, онда тағайындалған жаза жаңадан шығарылған қылмыстық заң санкциясының шегiнде қысқартылуға жатады.

      3. Іс-әрекеттің қылмыстылығын немесе жазаланушылығын белгiлейтiн, осы іс-әрекеттi жасаған адамның жауаптылығын немесе жазасын күшейтетiн немесе жағдайын өзге де түрде нашарлататын заңның керi күшi болмайды.

Қылмыстық заңның Қазақстан Республикасының аумағында қылмыстық құқық бұзушылық жасаған адамдарға қатысты қолданылуы

      1. Қазақстан Республикасының аумағында қылмыстық құқық бұзушылық жасаған адам осы Кодекс бойынша жауаптылыққа жатады.

      2. Қазақстан Республикасының аумағында басталған немесе жалғастырылған не аяқталған іс-әрекет Қазақстан Республикасының аумағында жасалған қылмыстық құқық бұзушылық деп танылады. Осы Кодекстiң күшi Қазақстан Республикасының континенттік қайраңында және айрықша экономикалық аймағында жасалған қылмыстық құқық бұзушылықтарға да қолданылады.

      3. Қазақстан Республикасының портына тiркелген және Қазақстан Республикасының шегiнен тыс ашық су немесе әуе кеңiстiгiнде жүрген кемеде қылмыстық құқық бұзушылық жасаған адам, егер Қазақстан Республикасының халықаралық шартында өзгеше көзделмесе, осы Кодекс бойынша қылмыстық жауаптылыққа жатады. Қазақстан Республикасының әскери кораблiнде немесе әскери әуе кемесiнде қылмыстық құқық бұзушылық жасаған адам да, өзінің қай жерде болғанына қарамастан, осы Кодекс бойынша қылмыстық жауаптылықта болады.

      4. Шет мемлекеттердiң дипломатиялық өкiлдерiнiң және иммунитеттi пайдаланатын өзге де азаматтардың қылмыстық жауаптылығы туралы мәселе осы адамдар Қазақстан Республикасының аумағында қылмыстық құқық бұзушылық жасаған жағдайда, халықаралық құқық нормаларына сәйкес шешiледi.

Қылмыстық заңның Қазақстан Республикасының шегiнен тысқары жерде қылмыстық құқық бұзушылық жасаған адамдарға қатысты қолданылуы

      1. Қазақстан Республикасының шегiнен тысқары жерде қылмыстық құқық бұзушылық жасаған Қазақстан Республикасының азаматтары, егер олар жасаған іс-әрекет аумағында сол іс-әрекет жасалған мемлекетте қылмыстық жазаланады деп танылса және егер осы адамдар басқа мемлекетте сотталмаған болса, осы Кодекс бойынша қылмыстық жауаптылыққа жатады. Аталған адамдарды соттаған кезде жазаны аумағында қылмыстық құқық бұзушылық жасалған мемлекеттiң заңында көзделген санкцияның жоғары шегiнен асыруға болмайды. Қазақстан Республикасының аумағында жүрген шетелдіктер мен азаматтығы жоқ адамдарды Қазақстан Республикасының халықаралық шартына сәйкес қылмыстық жауаптылыққа тарту немесе жазасын өтеу үшін шет мемлекетке беруге болмайтын жағдайларда, олар да осы негіздерде жауаптылықта болады.

      Осы Кодекстің ережелері, егер Қазақстан Республикасының халықаралық шартында өзгеше белгіленбесе, террористік немесе экстремистік қылмыс не бейбітшілік пен адамзат қауіпсіздігіне қарсы қылмыс жасалған жағдайларда, не Қазақстан Республикасының өмірлік маңызы бар мүдделеріне өзге де ауыр зиян келтіргені үшін қылмыстың жасалған жеріне қарамастан, Қазақстан Республикасының азаматтарына, Қазақстан Республикасының аумағында тұрақты тұратын азаматтығы жоқ адамдарға қатысты қолданылады.

      2. Адамның басқа мемлекеттiң аумағында сотталғандығының және қылмыстық жазаланатын іс-әрекет жасауының өзге де қылмыстық-құқықтық салдарының, егер Қазақстан Республикасының халықаралық шартында өзгеше көзделмесе немесе егер басқа мемлекеттiң аумағында жасалған қылмыстық жазаланатын іс-әрекет Қазақстан Республикасының ұлттық мүдделерiн қозғамаса, осы адамның Қазақстан Республикасының аумағында жасаған қылмыстық құқық бұзушылығы үшiн қылмыстық жауаптылығы туралы мәселенi шешу үшiн қылмыстық-құқықтық мәнi болмайды.

      3. Қазақстан Республикасының шегінен тысқары жерде орналасқан оның әскери бөлiмдерiнiң әскери қызметшiлерi шет мемлекеттiң аумағында жасаған қылмыстық құқық бұзушылықтар үшiн, егер Қазақстан Республикасының халықаралық шартында өзгеше көзделмесе, осы Кодекс бойынша қылмыстық жауаптылықта болады.

      4. Қазақстан Республикасының шегiнен тысқары жерде қылмыс жасаған, сондай-ақ Қазақстан Республикасының аумағында тұрақты тұрмайтын шетелдiктер, азаматтығы жоқ адамдар, егер осы іс-әрекет Қазақстан Республикасының мүдделерiне қарсы бағытталған жағдайларда және Қазақстан Республикасының халықаралық шартында көзделген жағдайларда, егер олар басқа мемлекетте сотталмаған болса және Қазақстан Республикасының аумағында қылмыстық жауаптылыққа тартылатын болса, осы Кодекс бойынша қылмыстық жауаптылыққа жатады.

Қылмыстық құқық бұзушылық жасаған адамдарды ұстап беру

      1. Басқа мемлекеттiң аумағында қылмыстық құқық бұзушылық жасаған Қазақстан Республикасының азаматтары, егер Қазақстан Республикасының халықаралық шартында өзгеше белгiленбесе, ұстап беруге жатпайды.

      2. Қазақстан Республикасының шегiнен тысқары жерде қылмыс жасаған және Қазақстан Республикасының аумағында жүрген шетелдiктер мен азаматтығы жоқ адамдар Қазақстан Республикасының халықаралық шартына сәйкес қылмыстық жауаптылыққа тарту немесе жазасын өтеу үшiн шет мемлекетке ұстап берiлуi мүмкiн.

      3. Ешкімді де шет мемлекетке, егер сол мемлекетте оған азаптау, зорлық-зомбылық, басқа да қатыгездік немесе адамдық қадір-қасиетін қорлайтындай жәбір көрсету немесе жазалау қатері бар деп пайымдауға айтарлықтай негіздер болса, сондай-ақ өлім жазасын қолдану қаупі жағдайында, егер Қазақстан Республикасының шарттарында өзгеше көзделмесе, ұстап беруге болмайды.

3-дәріс. Қылмыстық жауаптылық және оның негізі

 Қылмыстық жауаптылықтың негiзi

      Қылмыстық құқық бұзушылықтар жасау, яғни осы Кодексте көзделген қылмыс не қылмыстық теріс қылық құрамының барлық белгiлерi бар іс-әрекеттер қылмыстық жауаптылықтың бiрден-бiр негiзi болып табылады. Дәл сол бiр қылмыстық құқық бұзушылық үшiн ешкiмді де қылмыстық жауаптылыққа қайталап тартуға болмайды. Қылмыстық заңды ұқсастығы бойынша қолдануға жол берiлмейдi.

4-дәріс. Қылмыстық құқық бұзушылықтың түрлері және олардың белілері.

10-бап. Қылмыс және қылмыстық теріс қылық ұғымдары

      1. Қылмыстық құқық бұзушылықтар қоғамға қауіптілік және жазаланушылық дәрежесіне қарай қылмыстар және қылмыстық теріс қылықтар болып бөлінеді.

      2. Осы Кодексте айыппұл салу, түзеу жұмыстары, қоғамдық жұмыстарға тарту, бас бостандығын шектеу немесе бас бостандығынан айыру түріндегі жазалау қатерімен тыйым салынған айыпты жасалған, қоғамға қауіпті іс-әрекет (әрекет немесе әрекетсіздік) қылмыс деп танылады.

      3. Қылмыстық теріс қылық деп қоғамға зор қауіп төндірмейтін, жеке адамға, ұйымға, қоғамға немесе мемлекетке болмашы зиян келтірген не зиян келтіру қатерін туғызған, оны жасағаны үшін айыппұл салу, түзеу жұмыстары, қоғамдық жұмыстарға тарту, қамаққа алу, шетелдікті немесе азаматтығы жоқ адамды Қазақстан Республикасының шегінен тысқары жерге шығарып жіберу түріндегі жаза көзделген, айыпты жасалған іс-әрекет (әрекет не әрекетсіздік) танылады.

      4. Осы Кодекстiң [Ерекше бөлiгiнде](https://adilet.zan.kz/kaz/docs/K1400000226#z1696) көзделген, формальды түрде, қандай да бiр іс-әрекеттiң белгiлерi бар, бірақ маңызы жағынан болмашы болғандықтан, қоғамға қауiп төндірмейтін әрекет немесе әрекетсiздiк қылмыстық құқық бұзушылық болып табылмайды.

Қылмыс санаттары

      1. Қылмыстар сипаты мен қоғамға қауiптiлiк дәрежесiне қарай онша ауыр емес қылмыстар, ауырлығы орташа қылмыстар, ауыр қылмыстар және аса ауыр қылмыстар деп бөлiнедi.

      2. Жасалғаны үшiн осы Кодексте көзделген ең ауыр жаза бас бостандығынан айыру екi жылдан аспайтын қасақана жасалған іс-әрекеттер, сондай-ақ жасалғаны үшiн осы Кодексте көзделген ең ауыр жаза бас бостандығынан айыру бес жылдан аспайтын абайсызда жасалған іс-әрекеттер онша ауыр емес қылмыстар деп танылады.

      3. Жасалғаны үшiн осы Кодексте көзделген ең ауыр жаза бас бостандығынан айыру бес жылдан аспайтын қасақана жасалған іс-әрекеттер, сондай-ақ жасалғаны үшiн бес жылдан астам мерзiмге бас бостандығынан айыру түрiндегi жаза көзделген абайсызда жасалған іс-әрекеттер ауырлығы орташа қылмыстар деп танылады.

      4. Жасалғаны үшiн осы Кодексте көзделген ең ауыр жаза бас бостандығынан айыру он екi жылдан аспайтын қасақана жасалған іс-әрекеттер ауыр қылмыстар деп танылады.

      5. Жасалғаны үшiн осы Кодексте он екi жылдан астам мерзiмге бас бостандығынан айыру немесе өмір бойына бас бостандығынан айыру түрiндегi жаза көзделген қасақана жасалған іс-әрекеттер аса ауыр қылмыстар деп танылады.

5-дәріс. . Қылмыстық құқық бұзушылықтың құрамы және оның белгілері.

Қылмыстық құқық бұзушылықтың құрамы – бұл қылмыстық заң бойынша қылмысты болып табылатын қоғамға қауіпті іс-әрекеттердің объективтік және субъективтік белгілерінің жиынтығы.

Белгілері объективтік және субъективтік белгілерден тұрады.

Қылмыстық құқық бұзушылық құрамының түрлері құрамдардың құрылысына, сипатталуына және қоғамға қауіптілігіне қарай бөлінеді.

Құрамның құрылысына қарай материалдық, формалдық және келте (қысқартылған құрамдар).

Сипатталуына қарай жай және күрделі құрамдар.

Қоғамға қауіптілік дәрежесіне қарай негізгі жауаптылықты ауырлататын, жауаптылықты жеңілдететін құрамдар

6-дәріс. Қылмыстық құқық бұзушылықтың объектісінің түрлері және объективтік жағының белгілері

Қылмыстық құқық бұзушылықтың объектісі дегеніміз қылмыстық заңмен қорғауға алынған қоғамдық қатынастар, заңды мүдделер, құқықтар мен құндылықтар болып табылады.

Түрлері тігінен: жалпы, топтық, тікелей.

Көленеңінен түрлері: негізгі және қосымша, негізгі және балама.

Қылмыстық құқық бұзушылықтың заты – бұл кей қылмысты әрекеттердің жасалуы үшін қолданылуы міндетті болып табылатын материалдық әлемде бар заттар. Мысалы ұрлықта ақша, мүлік.

Қылмыстық құқық бұзушылықтың объективтік жағы – бұл қылмыстық құқық бұзушылықтар құрамының сыртқы жағын сипаттайтын белгілер және сыртқы жағы. Белгілері әрекет немесе әрекетсціздік, зардап, себепті байланыс.

Қосымша белгілер іс-әрекеттің жасалу орны, уақыты, құралы, жағдайы, тәсілі.

7-дәріс. Қылмыстық құқық бұзушылықтың субъективтік жағы.

Қылмыстық құқық бұзушылытың субъективтік жағы дегеніміз қылмыстық құқық бұзушылық құрамының ішкі жағын сипаттайтын белгілер болып табылады.

Негізгі белгісі қасақаналық немесе абайсыздық түрінде орын алатын кінә.

Қосымша белгісі мақсат, ниет, эмоция.

 Кінә дегеніміз қасақаналық немесе абайсыздық түрінде көрініс табатын адамның өз іс-әрекеттеріне және оның зардабына қатысты психикалық қатынасы болып табылады.

19-бап. Кiнә

      1. Адам өзінің кiнәсi анықталған қоғамға қауіпті іс-әрекеттері (әрекеттері немесе әрекетсіздігі) және оның қоғамға қауіпті зардаптарының туындауы үшiн ғана қылмыстық жауаптылыққа жатады.

      2. Объективтi айып тағуға, яғни кiнәсiз зиян келтiргенi үшiн қылмыстық жауаптылыққа жол берiлмейдi.

      3. Іс-әрекетті қасақана немесе абайсызда жасаған адам ғана қылмыстық құқық бұзушылық үшін кiнәлi деп танылады.

      4. Абайсызда жасалған іс-әрекет Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) тиiстi бабында арнайы көзделген жағдайда ғана қылмыстық құқық бұзушылық деп танылады.

20-бап. Қасақана жасалған қылмыстық құқық бұзушылық

      1. Тiкелей немесе жанама пиғылмен жасалған іс-әрекет қасақана жасалған қылмыстық құқық бұзушылық деп танылады.

      2. Егер адам өз әрекеттерiнiң (әрекетсiздiгiнiң) қоғамға қауiптi екенiн ұғынған болса, оның қоғамға қауiптi зардаптарының болу мүмкiндігiн немесе болмай қоймайтынын алдын ала болжап білген болса және осы зардаптардың туындауын қалаған болса, қылмыстық құқық бұзушылық тiкелей пиғылмен жасалған деп танылады.

      3. Егер адам өз әрекеттерiнiң (әрекетсiздiгiнiң) қоғамға қауiптi екенiн ұғынған болса, оның қоғамға қауiптi зардаптарының болу мүмкiндігiн алдын ала болжап білген болса, осы зардаптардың орын алуын қаламаса да, оларға саналы түрде жол берсе не оларға немқұрайлы қараса, қылмыстық құқық бұзушылық жанама пиғылмен жасалған деп танылады.

21-бап. Абайсызда жасалған қылмыстық құқық бұзушылық

      1. Менмендiкпен немесе немқұрайлылықпен жасалған іс-әрекет абайсызда жасалған қылмыстық құқық бұзушылық деп танылады.

      2. Егер адам өз әрекеттерiнiң (әрекетсiздiгiнiң) қоғамға қауiпті зардаптар туғызу мүмкiндігін алдын ала болжап білген болса, бiрақ бұған жеткiлiктi негiздерсiз жеңiлтектікпен бұл зардаптарды болдырмауға болады деп есептеген болса, қылмыстық құқық бұзушылық менмендiкпен жасалған деп танылады.

      3. Егер адам өз әрекеттерiнiң (әрекетсiздiгiнiң) қоғамға қауiптi зардаптар туғызу мүмкiндігін алдын ала болжап білмеген болса, дегенмен тиістi ұқыптылық пен сақтық танытқанда, осы зардаптарды алдын ала болжап білуге тиiс және біле алатын болғанда, қылмыстық құқық бұзушылық немқұрайлылықпен жасалған деп танылады.

22-бап. Кiнәнiң екi нысанымен жасалған қылмыстық құқық бұзушылықтар үшiн жауаптылық

      Егер қасақана қылмыстық құқық бұзушылық жасау нәтижесінде заң бойынша неғұрлым қатаң жазаға әкеп соғатын және адамның пиғылында болмаған ауыр зардаптар келтiрiлсе, мұндай зардаптар үшiн қылмыстық жауаптылық, егер адам олардың туындау мүмкiндігін алдын ала болжап білген болса, бiрақ бұған жеткiлiктi негiздерсiз менмендiкпен оларды болдырмауға болады деп есептеген немесе егер адам бұл зардаптардың туындау мүмкіндігін алдын ала болжап білмеген, бiрақ алдын ала болжап білуге тиiс және біле алатын болған жағдайларда ғана туындайды. Тұтас алғанда, мұндай қылмыстық құқық бұзушылық қасақана жасалған деп танылады.

23-бап. Кінәсіздікпен зиян келтiру

      1. Егер әрекеттерді (әрекетсiздiкті) және қоғамға қауiптi туындаған зардаптарды жасаған адамның пиғылында болмаған болса, ал мұндай іс-әрекетті абайсызда жасағаны және қоғамға қауiптi зардаптар келтiргенi үшiн осы Кодексте қылмыстық жауаптылық көзделмесе, іс-әрекет кінәсіздікпен жасалған деп танылады.

      2. Егер іс-әрекет жасаған адам өз әрекеттерiнiң (әрекетсiздiгiнiң) қоғамға қауiптiлiгiн ұғынбаған болса және iстiң мән-жайлары бойынша ұғына алмаған болса не қоғамға қауіпті зардаптардың туындауы мүмкiн екенiн алдын ала болжап білмеген болса және iстiң мән-жайлары бойынша оларды алдын ала болжап білуге тиiс болмаса немесе біле алмаған болса, іс-әрекет кінәсіздікпен жасалған деп танылады. Егер іс-әрекет жасаған кезде қоғамға қауiптi зардаптардың туындауын алдын ала болжап білген адам бұған жеткiлiктi негiздерде оларды болғызбауға болады деп есептеген болса не өзiнiң психикалық-физиологиялық қасиеттерiнiң қысылтаяң жағдайлар талаптарына немесе жүйке-психикалық ауыртпалықтарға сәйкес келмеуi салдарынан осы зардаптарды болғызбауға шамасы келмеген болса да, іс-әрекет кінәсіздікпен жасалған деп танылады.

8-дәріс. Қылмыстық құқық бұзушылықтың субъектісі.

 Қылмыстық құқық бұзушылықтың субъектісі – бұл қылмыстық жауаптылық жасаына толған және есі дұрыс адам болып табылады. Жалпы ереже бойынша қылмыстық жауаптылық 16 жастан басталады, ал 15 баптың 2 бөліміндені қылмыстар бойынша жауаптылық 14 жастан басталады. Яғни қылмыс жасаған уақытта он төрт жасқа толған адамдардың адам өлтiргенi ([99-бап](https://adilet.zan.kz/kaz/docs/K1400000226#z99)), денсаулыққа қасақана ауыр зиян келтiргенi ([106-бап](https://adilet.zan.kz/kaz/docs/K1400000226#z106)), ауырлататын мән-жайлар кезiнде денсаулыққа қасақана ауырлығы орташа зиян келтiргенi ([107-баптың](https://adilet.zan.kz/kaz/docs/K1400000226#z107) екiншi бөлiгі), зорлағаны ([120-бап](https://adilet.zan.kz/kaz/docs/K1400000226#z120)), сексуалдық сипаттағы зорлық-зомбылық әрекеттерi ([121-бап](https://adilet.zan.kz/kaz/docs/K1400000226#z121)), адам ұрлағаны ([125-бап](https://adilet.zan.kz/kaz/docs/K1400000226#z125)), халықаралық қорғауды пайдаланатын адамдарға немесе ұйымдарға шабуыл жасағаны ([173-бап](https://adilet.zan.kz/kaz/docs/K1400000226#z173)), әлеуметтiк, ұлттық, рулық, нәсiлдiк, тектік-топтық немесе дiни алауыздықты қоздырғаны ([174-бап](https://adilet.zan.kz/kaz/docs/K1400000226#z174)), Қазақстан Республикасы Тұңғыш Президентінің – Елбасының өміріне қолсұғушылық ([177-бап](https://adilet.zan.kz/kaz/docs/K1400000226#z177)), Қазақстан Республикасы Президентінің өміріне қолсұғушылық ([178-бап](https://adilet.zan.kz/kaz/docs/K1400000226#z178)), диверсия ([184-бап](https://adilet.zan.kz/kaz/docs/K1400000226#z184)), ұрлық ([188-баптың](https://adilet.zan.kz/kaz/docs/K1400000226#z188) екінші, үшінші және төртінші бөліктері), мал ұрлау (188-1-баптың екінші, үшінші және төртінші бөліктері), тонау ([191-баптың](https://adilet.zan.kz/kaz/docs/K1400000226#z191) екінші, үшінші және төртінші бөліктері), қарақшылық ([192-бап](https://adilet.zan.kz/kaz/docs/K1400000226#z192)), қорқытып алушылық ([194-баптың](https://adilet.zan.kz/kaz/docs/K1400000226#z194) екінші, үшінші және төртінші бөліктері), ауырлататын мән-жайлар кезiнде автомобильдi немесе өзге де көлiк құралын жымқыру мақсатынсыз құқыққа сыйымсыз иеленіп алғаны ([200-баптың](https://adilet.zan.kz/kaz/docs/K1400000226#z200) екiншi, үшiншi және төртiншi бөлiктерi), ауырлататын мән-жайлар кезiнде бөтеннің мүлкін қасақана жойғаны немесе бүлдiргенi ([202-баптың](https://adilet.zan.kz/kaz/docs/K1400000226#z202) екiншi және үшiншi бөлiктерi), терроризм актісі ([255-бап](https://adilet.zan.kz/kaz/docs/K1400000226#z255)), терроризмді насихаттағаны немесе терроризм актісін жасауға жария түрде шақырғаны ([256-бап](https://adilet.zan.kz/kaz/docs/K1400000226#z256)), террористік топ құрғаны, оған басшылық еткені және оның әрекетіне қатысқаны ([257-баптың](https://adilet.zan.kz/kaz/docs/K1400000226#z257) бірінші және екінші бөліктері), террористік немесе экстремистік әрекетті қаржыландырғаны және терроризмге не экстремизмге өзге де дем берушілік ([258-бап](https://adilet.zan.kz/kaz/docs/K1400000226#z258)), адамды кепiлге алғаны ([261-бап](https://adilet.zan.kz/kaz/docs/K1400000226#z261)), ғимараттарға, құрылыстарға, қатынас және байланыс құралдарына шабуыл жасағаны немесе оларды басып алғаны ([269-бап](https://adilet.zan.kz/kaz/docs/K1400000226#z269)), терроризм актiсi туралы көрiнеу жалған хабарлағаны ([273-бап](https://adilet.zan.kz/kaz/docs/K1400000226#z273)), қаруды, оқ-дәрiлердi, жарылғыш заттар мен жарылыс құрылғыларын жымқырғаны не қорқытып алғаны ([291-бап](https://adilet.zan.kz/kaz/docs/K1400000226#z291)), ауырлататын мән-жайлар кезінде бұзақылық жасағаны ([293-баптың](https://adilet.zan.kz/kaz/docs/K1400000226#z293) екінші және үшiншi бөлiктері), есiрткi, психотроптық заттарды, сол тектестерді жымқырғаны не қорқытып алғаны ([298-бап](https://adilet.zan.kz/kaz/docs/K1400000226#z298)), ауырлататын мән-жайлар кезiнде өлген адамдардың мәйiттерiн және олар жерленген жерлердi қорлағаны ([314-баптың](https://adilet.zan.kz/kaz/docs/K1400000226#z314) екiншi бөлiгi) және көлiк құралдарын немесе қатынас жолдарын қасақана жарамсыз еткені ([350-бап](https://adilet.zan.kz/kaz/docs/K1400000226#z350)) үшiн қылмыстық жауаптылыққа жатады.

      3. Егер кәмелетке толмаған адам осы баптың бiрiншi немесе екiншi бөлiктерiнде көзделген жасқа толған болса, бiрақ психикасының бұзылуына байланысты емес психикалық дамуы жағынан артта қалуы салдарынан қылмыстық құқық бұзушылық жасаған уақытта өзiнiң әрекеттерiнiң (әрекетсiздiгiнiң) iс жүзiндегi сипаты мен қоғамға қауiптiлiгiн толық көлемде ұғына алмаса не оларға ие бола алмаса, ол қылмыстық жауаптылыққа жатпайды.

      4. Қылмыстық құқық бұзушылықтар жасаған адамдар шығу тегiне, әлеуметтiк, лауазымдық және мүлiктiк жағдайына, жынысына, нәсiлiне, ұлтына, тiлiне, дiнге көзқарасына, сенiміне, қоғамдық бiрлестiктерге қатыстылығына, тұрғылықты жерiне немесе өзге де кез келген мән-жайларға қарамастан заң алдында тең.

16-бап. Есi дұрыс еместiк

      1. Кодексте көзделген қоғамға қауiптi іс-әрекеттi жасаған уақытта есi дұрыс емес күйде болған, яғни созылмалы психикалық ауруы, психикасының уақытша бұзылуы, ақыл-есінің кемдігі немесе психикасының өзге де дертке ұшырауы салдарынан өзінің әрекеттерiнiң (әрекетсiздiгiнiң) iс жүзiндегi сипаты мен қоғамға қауiптiлiгiн ұғына алмаған немесе оларға ие бола алмаған адам қылмыстық жауаптылыққа жатпайды.

      2. Есi дұрыс емес деп танылған адамға сот Кодексте көзделген медициналық сипаттағы мәжбүрлеу шараларын қолдануы мүмкiн.

17-бап. Есiнiң дұрыстығы жоққа шығарылмайтын психикасы бұзылған адамдардың қылмыстық жауаптылығы

      1. Қылмыстық құқық бұзушылық жасаған уақытта психикасының бұзылуы салдарынан өзiнiң әрекеттерiнiң (әрекетсiздiгiнiң) iс жүзiндегi сипаты мен қоғамға қауiптiлiгiн толық көлемде ұғына алмаған не оларға ие бола алмаған есi дұрыс адам қылмыстық жауаптылыққа жатады.

      2. Есiнiң дұрыстығы жоққа шығарылмайтын психиканың бұзылуын сот жаза тағайындау кезiнде жеңiлдететін мән-жай ретiнде есепке алады және ол осы Кодексте көзделген медициналық сипаттағы мәжбүрлеу шараларын тағайындау үшiн негiз бола алады.

18-бап. Масаң күйде қылмыстық құқық бұзушылық жасаған адамдардың қылмыстық жауаптылығы

      Алкогольдi, есiрткi, психотроптық заттарды немесе басқа да есеңгiрететiн заттарды пайдалану салдарынан мас күйiнде қылмыстық құқық бұзушылық жасаған адам қылмыстық жауаптылықтан босатылмайды.

9-дәріс. Аяқталмаған қылмысты әрекеттер және олардың түрлері.

 Қылмысқа дайындалу және қылмысқа оқталу

      1. Тікелей пиғылмен жасалған, қылмыс құралдарын немесе қаруларын iздестiру, әзiрлеу немесе бейiмдеп жасау, қылмысқа сыбайлас қатысушыларды iздестiру, қылмыс жасауға сөз байласу не қылмыс жасау үшiн өзге де қасақана жағдайлар жасау, егер бұл ретте қылмыс адамның еркiне байланысты емес мән-жайлар бойынша ақырына дейiн жеткiзiлмеген болса, қылмысқа дайындалу деп танылады.

      2. Ауыр немесе аса ауыр қылмысқа дайындалғаны үшiн, сондай-ақ террористік қылмысқа дайындалғаны үшін қылмыстық жауаптылық туындайды.

      3. Қылмыс жасауға тура бағытталған, тікелей пиғылмен жасалған әрекеттер (әрекетсiздiк), егер бұл ретте қылмыс адамға байланысты емес мән-жайлар бойынша ақырына дейiн жеткiзiлмеген болса, қылмысқа оқталу деп танылады.

      4. Ауырлығы орташа қылмысқа, ауыр немесе аса ауыр қылмысқа оқталғаны үшiн, сондай-ақ террористік қылмысқа оқталғаны үшін қылмыстық жауаптылық туындайды.

      5. Қылмысқа дайындалғаны және қылмысқа оқталғаны үшiн қылмыстық жауаптылық осы Кодекстiң аяқталған қылмысқа арналған бабы бойынша, осы баптың тиiстi бөлiгiне сiлтеме жасала отырып туындайды.

25-бап. Аяқталған қылмыстық құқық бұзушылық

      Егер адам жасаған іс-әрекетте осы Кодекстің [Ерекше бөлігінде](https://adilet.zan.kz/kaz/docs/K1400000226#z1696) көзделген құқық бұзушылық құрамының барлық белгiлерi болса, қылмыстық құқық бұзушылық аяқталған деп танылады.

Қылмыстық құқық бұзушылықтан өз еркiмен бас тарту

      1. Адамның дайындалу әрекеттерiн тоқтатуы не осы іс-әрекетті жасауға тiкелей бағытталған әрекеттердi (әрекетсiздiктi) тоқтатуы, егер адам оны ақырына дейiн жеткiзу мүмкiндiгiн ұғынған болса, қылмыстық құқық бұзушылықтан өз еркiмен бас тарту деп танылады. Егер адам осы іс-әрекетті ақырына дейiн жеткiзуден өз еркiмен және біржолата бас тартса, ол осы қылмыстық құқық бұзушылық үшiн қылмыстық жауаптылыққа жатпайды.

      2. Қылмыстық құқық бұзушылықты ақырына дейiн жеткiзуден өз еркiмен бас тартқан адам, егер оның іс жүзінде жасаған іс-әрекетiнде өзге қылмыстық құқық бұзушылық құрамы болған жағдайда ғана, қылмыстық жауаптылыққа жатады.

      3. Егер қылмыстық құқық бұзушылықты ұйымдастырушы және оған айдап салушы мемлекеттiк органдарға хабарлауымен немесе өзге де қолданылған шараларымен орындаушының осы құқық бұзушылықты ақырына дейiн жеткiзуiне жол бермесе, бұл адамдар қылмыстық жауаптылыққа жатпайды. Егер орындаушы қылмыстық құқық бұзушылықты аяқтағанға дейiн оған күні бұрын уәде берген жәрдемінен бас тартса немесе көрсетiлген көмектiң салдарын жойса, көмектесушi қылмыстық жауаптылыққа жатпайды.

      4. Егер ұйымдастырушының немесе айдап салушының осы баптың [үшiншi бөлiгiнде](https://adilet.zan.kz/kaz/docs/K1400000226#z575) көрсетілген әрекеттері қылмыстық құқық бұзушылықты болдырмауға әкеп соқпаса, онда олардың қолданған шараларын сот жаза тағайындау кезiнде жеңiлдететiн мән-жайлар деп тануы мүмкiн.

10-дәріс. Қылмыстық құқық бұзушылыққа қатысушылық және жауаптылық мәселелері.

Қылмыстық құқық бұзушылыққа сыбайлас қатысу ұғымы

      Екi немесе одан да көп адамның қасақана қылмыстық құқық бұзушылық жасауға қасақана бiрлесе қатысуы қылмыстық құқық бұзушылыққа сыбайлас қатысу деп танылады.

28-бап. Қылмыстық құқық бұзушылыққа сыбайлас қатысушылардың түрлерi

      1. Ұйымдастырушы, айдап салушы және көмектесушi орындаушымен бірге қылмыстық құқық бұзушылыққа сыбайлас қатысушылар деп танылады.

      2. Қылмыстық құқық бұзушылықты тiкелей жасаған не оны жасауға басқа адамдармен (бірге орындаушылармен) бiрлесіп тiкелей қатысқан адам, сондай-ақ жасына, есiнiң дұрыс еместiгiне немесе осы Кодексте көзделген басқа да мән-жайларға байланысты қылмыстық жауаптылыққа жатпайтын басқа адамдарды пайдалану арқылы, сол сияқты іс-әрекеттi абайсызда жасаған адамдарды пайдалану арқылы қылмыстық құқық бұзушылық жасаған адам орындаушы деп танылады.

      3. Қылмыстық құқық бұзушылық жасауды ұйымдастырған немесе оның орындалуына басшылық еткен адам, сол сияқты қылмыстық топты құрған не оған басшылық еткен адам ұйымдастырушы деп танылады.

      4. Басқа адамды азғыру, параға сатып алу, қорқыту жолымен немесе басқа да тәсілмен қылмыстық құқық бұзушылық жасауға көндiрген адам айдап салушы деп танылады.

      5. Кеңестерiмен, нұсқауларымен, ақпарат, осы іс-әрекетті жасайтын қару немесе құралдар беруімен не оны жасауға кедергiлердi жоюымен қылмыстық құқық бұзушылықтың жасалуына жәрдемдескен адам, сондай-ақ орындаушыны, қылмыстық құқық бұзушылық жасау қаруын немесе өзге де құралдарын, осы іс-әрекеттің iзiн не құқыққа қарсы жолмен қол жеткізілген заттарды жасыруға күні бұрын уәде берген адам, сол сияқты осындай заттарды иемденуге немесе өткiзуге күні бұрын уәде берген адам көмектесушi деп танылады.

29-бап. Қылмыстық құқық бұзушылыққа сыбайлас қатысушылардың жауаптылығы

      1. Сыбайлас қатысушылардың қылмыстық жауаптылығы олардың әрқайсысының қылмыстық құқық бұзушылықты жасауға қатысу сипатымен және дәрежесiмен айқындалады.

      2. Бірге орындаушылар өздерiнiң бiрлесiп жасаған қылмыстық құқық бұзушылығы үшiн осы Кодекстiң [28-бабына](https://adilet.zan.kz/kaz/docs/K1400000226#z28) сiлтеме жасамай, осы Кодекстiң белгілі бiр бабы бойынша жауап бередi.

      3. Ұйымдастырушының, айдап салушының және көмектесушiнiң жауаптылығы, олар бiр мезгiлде бірге орындаушылар болып табылған жағдайларды қоспағанда, жасалған іс-әрекет үшiн жаза көзделетiн бап бойынша, осы Кодекстiң [28-бабына](https://adilet.zan.kz/kaz/docs/K1400000226#z28) сiлтеме жасала отырып туындайды.

      4. Орындаушы өзіне байланысты емес мән-жайлар бойынша қылмысты ақырына дейiн жеткiзбеген жағдайда, қалған сыбайлас қатысушылар қылмысқа дайындалуға немесе қылмысқа оқталуға сыбайласып қатысқаны үшiн жауаптылықта болады. Өзіне байланысты емес мән-жайлар бойынша басқа адамдарды қылмыс жасауға көндiре алмаған адам да осы іс-әрекетті жасауға дайындалғаны үшiн қылмыстық жауаптылықта болады.

      5. Осы Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) тиiстi бабында арнайы көрсетілген, қылмыстық құқық бұзушылықтың субъектiсi болып табылмайтын, осы бапта көзделген іс-әрекетті жасауға қатысқан адам осы қылмыстық құқық бұзушылық үшiн оны ұйымдастырушы, оған айдап салушы не көмектесуші ретiнде қылмыстық жауаптылықта болады.

Қылмыстық құқық бұзушылыққа сыбайлас қатысушының шектен шығуы

      Сыбайлас қатысушының шектен шығуы деп адамның басқа да сыбайлас қатысушылардың пиғылында болмаған қылмыстық құқық бұзушылық жасауы танылады. Оның шектен шыққаны үшiн басқа сыбайлас қатысушылар қылмыстық жауаптылыққа жатпайды.

Топ жасаған қылмыстық құқық бұзушылықтар үшін қылмыстық жауаптылық

      1. Егер қылмыстық құқық бұзушылықты жасауға екi немесе одан да көп орындаушы алдын ала сөз байласпай бiрлесiп қатысса, ол адамдар тобы жасаған қылмыстық құқық бұзушылық деп танылады.

      2. Егер қылмыстық құқық бұзушылыққа оны бiрлесiп жасау туралы күнi бұрын уағдаласқан адамдар қатысса, ол алдын ала сөз байласу арқылы адамдар тобы жасаған қылмыстық құқық бұзушылық деп танылады.

      3. Егер қылмысты ұйымдасқан топ, қылмыстық ұйым, қылмыстық қоғамдастық, трансұлттық ұйымдасқан топ, трансұлттық қылмыстық ұйым, трансұлттық қылмыстық қоғамдастық, террористік топ, экстремистік топ, банда немесе заңсыз әскерилендірілген құралым жасаса, ол қылмыстық топ жасаған қылмыс деп танылады.

      4. Қылмыстық топ құрған не оған басшылық еткен адам осы Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) тиiстi баптарында көзделген жағдайларда қылмыстық топты ұйымдастырғаны және оған басшылық еткені үшін, сондай-ақ егер қылмыстар оның пиғылында болған болса, қылмыстық топ жасаған барлық қылмыстар үшiн қылмыстық жауаптылыққа жатады.

      5. Қылмыстық топтың басқа қатысушылары осы Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) тиiстi баптарында көзделген жағдайларда, оған қатысқаны үшiн, сондай-ақ өздерi дайындауға немесе жасауға қатысқан қылмыстар үшiн қылмыстық жауаптылықта болады.

11—дәріс. Қылмыстық құқық бұзушылықтың көптілігі және квалификация ережелері

12-бап. Қылмыстық құқық бұзушылықтардың бiрнеше рет жасалуы

      1. Осы Кодекстiң Ерекше бөлiгiнiң дәл сол бiр бабында немесе бабының бөлiгiнде көзделген екi немесе одан да көп іс-әрекеттi жасау қылмыстық құқық бұзушылықтардың бiрнеше рет жасалуы деп танылады. Қылмыс және қылмыстық теріс қылық өзара бірнеше рет жасалуды құрамайды.

      2. Егер адам бұрын жасаған қылмыстық құқық бұзушылығы үшін сотталған не заңда белгіленген негіздер бойынша қылмыстық жауаптылықтан босатылған болса, қылмыстық құқық бұзушылық бірнеше рет жасалған деп танылмайды.

      3. Жалғасатын қылмыстық құқық бұзушылық, яғни бiр пиғылмен және бiр мақсатпен ұштасып, тұтас алғанда бiр қылмыстық құқық бұзушылықты құрайтын, құқыққа қарсы бiрқатар бiрдей іс-әрекеттерден тұратын қылмыстық құқық бұзушылық бiрнеше рет жасалған қылмыстық құқық бұзушылық деп танылмайды.

      4. Қылмыстардың бірнеше рет жасалуы осы Кодексте неғұрлым қатаң жазаға әкеп соғатын мән-жай ретiнде көзделген жағдайларда, адамның жасаған қылмыстары осы Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) қылмыстарды бiрнеше рет жасағаны үшiн жаза көзделетiн бабының тиiстi бөлiгi бойынша сараланады.

      5. Қылмыстық теріс қылықтардың бірнеше рет жасалуы осы Кодексте неғұрлым қатаң жазаға әкеп соғатын мән-жай ретiнде көзделген жағдайларда, адамның жасаған қылмыстық теріс қылықтары осы Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) қылмыстық теріс қылықтарды бiрнеше рет жасағаны үшiн жаза көзделетiн бабының тиiстi бөлiгi бойынша сараланады.

13-бап. Қылмыстық құқық бұзушылықтар жиынтығы

      1. Осы Кодекстiң түрлi баптарында немесе баптарының бөлiктерiнде көзделген, адам солардың бiрде-бiреуi үшiн сотталмаған немесе заңмен белгiленген негiздер бойынша қылмыстық жауаптылықтан босатылмаған екi немесе одан да көп іс-әрекеттi жасау, қылмыстық құқық бұзушылықтардың жиынтығы деп танылады. Қылмыстық құқық бұзушылықтардың жиынтығы кезінде адам, егер осы іс-әрекеттердiң белгiлерi осы Кодекстiң бiр бабының немесе бабының бiр бөлiгiнiң неғұрлым қатаң жазаны көздейтiн нормасында қамтылмаған болса, әрбiр жасалған іс-әрекет үшiн осы Кодекстiң тиiстi бабы немесе бабының бөлiгi бойынша қылмыстық жауаптылықта болады.

      2. Осы Кодекстiң екi немесе одан да көп бабында көзделген қылмыстық құқық бұзушылықтардың белгiлерi бар бiр әрекет (әрекетсiздiк) те қылмыстық құқық бұзушылықтардың жиынтығы деп танылады. Қылмыстардың мұндай жиынтығы кезінде адам, егер бiр іс-әрекеттiң белгiлерi осы Кодекс бабының басқа іс-әрекет үшiн неғұрлым қатаң жазаны көздейтiн нормасында қамтылмаған болса, әрбiр жасалған іс-әрекет үшiн осы Кодекстің тиiстi баптары бойынша қылмыстық жауаптылықта болады.

      3. Егер дәл сол бір іс-әрекет осы Кодекстiң тиiстi баптарының жалпы және арнайы нормаларының белгiлерiне сәйкес келсе, қылмыстық құқық бұзушылықтардың жиынтығы болмайды және қылмыстық жауаптылық осы Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) арнайы норманы қамтитын бабы бойынша туындайды.

14-бап. Қылмыстардың қайталануы, қылмыстардың қауіпті қайталануы

      1. Егер адам бұрын ауыр қылмыс жасағаны үшiн бас бостандығынан айыруға сотталған болса, осы адамның ауыр қылмыс жасауы қылмыстардың қайталануы деп танылады.

      2. Қылмыстардың қауіпті қайталануы деп адамның:

      1) егер осы адам бұрын ауыр қылмыс жасағаны үшін екі рет бас бостандығынан айыруға сотталса немесе аса ауыр қылмысы үшін сотталған болса, ауыр қылмыс жасағаны;

      2) егер ол бұрын ауыр немесе аса ауыр қылмысы үшін бас бостандығынан айыруға сотталған болса, аса ауыр қылмыс жасағаны танылады.

      3. Он сегiз жасқа дейінгі адамның жасаған қылмыстары үшін сотталғандық, сондай-ақ осы Кодексте белгіленген тәртіппен алып тасталған немесе жойылған сотталғандық қылмыстардың қайталануын және қылмыстардың қауіпті қайталануын тану кезінде есепке алынбайды.

      4. Қылмыстардың қайталануы және қылмыстардың қауіпті қайталануы осы Кодексте көзделген негiздер мен шектерде неғұрлым қатаң жазаға әкеп соғады.

12-дәріс. Жаза тағайындау.

52-бап. Жаза тағайындаудың жалпы негiздерi

      1. Қылмыстық құқық бұзушылық жасауға кінәлі деп танылған адамға осы Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) тиiстi бабында белгiленген шектерде және осы Кодекстiң Жалпы бөлiгiнiң ережелерi ескерiле отырып, әдiл жаза тағайындалады.

      2. Қылмыстық құқық бұзушылық жасаған адамға оның түзелуi және жаңа қылмыстық құқық бұзушылықтардың алдын алу үшiн қажеттi және жеткiлiктi жаза тағайындалуға тиiс. Егер жасалған қылмыстық құқық бұзушылық үшiн көзделген жазаның онша қатаң емес түрi жазаның мақсатына жетудi қамтамасыз ете алмайтын болса ғана, ол үшiн көзделгендерi арасынан неғұрлым қатаң жаза түрі тағайындалады. Жасалған іс-әрекет үшiн осы Кодекстiң [Ерекше бөлiгiнің](https://adilet.zan.kz/kaz/docs/K1400000226#z1696) тиiстi баптарында көзделгеннен неғұрлым қатаң жаза осы Кодекстiң [58](https://adilet.zan.kz/kaz/docs/K1400000226#z58) және [60-баптарына](https://adilet.zan.kz/kaz/docs/K1400000226#z60)сәйкес қылмыстық құқық бұзушылықтардың жиынтығы бойынша немесе үкiмдердiң жиынтығы бойынша тағайындалуы мүмкiн. Жасалған іс-әрекет үшiн осы Кодекстiң [Ерекше бөлiгiнің](https://adilet.zan.kz/kaz/docs/K1400000226#z1696) тиiстi баптарында көзделгеннен онша қатаң емес жаза тағайындау үшiн негiздер осы Кодекстiң [55-бабында](https://adilet.zan.kz/kaz/docs/K1400000226#z55) айқындалады.

      3. Жаза тағайындау кезiнде қылмыстық құқық бұзушылықтың сипаты мен қоғамға қауiптiлiк дәрежесi, кінәлі адамның жеке басы, оның ішінде құқық бұзушылық жасағанға дейiнгi және одан кейiнгi оның мiнез-құлқы, жауаптылық пен жазаны жеңiлдететiн және ауырлататын мән-жайлар, сондай-ақ тағайындалған жазаның сотталған адамның түзелуiне және оның отбасының немесе оның асырауындағы адамдардың тiршiлiк жағдайына ықпалы ескерiледi.

55-бап. Белгілі бір қылмыстық құқық бұзушылық үшін көзделген жазадан гөрі неғұрлым жеңiл жаза тағайындау

      1. Егер осы Кодекстің [Ерекше бөлігінің](https://adilet.zan.kz/kaz/docs/K1400000226#z1696) адам кінәлі деп танылған бабында немесе бабының бір бөлігінде бас бостандығынан айырудан гөрі онша қатаң емес жазаның негізгі түрі көзделсе, адамды:

      1) онша ауыр емес немесе ауырлығы орташа қылмыс жасағаны үшін соттау кезінде, қылмыспен келтірілген мүліктік залалды адам өз еркiмен өтеген, моральдық және өзге зиянды қалпына келтірген жағдайда;

      2) осы Кодекстің [218](https://adilet.zan.kz/kaz/docs/K1400000226#z218), [248](https://adilet.zan.kz/kaz/docs/K1400000226#z248) және [249-баптарында](https://adilet.zan.kz/kaz/docs/K1400000226#z249) көзделгендерді қоспағанда, экономикалық қызмет саласында қылмыс жасағаны үшін соттау кезінде, қылмыспен келтірілген мүліктік залалды адам өз еркімен өтеген жағдайда, бас бостандығынан айыру тағайындалмайды.

      2. Жасалған қылмыс белгісі ретінде көзделмеген жеңiлдететiн мән-жай болған және ауырлататын мән-жайлар болмаған кезде, жазаның негізгі түрінің мерзімін немесе мөлшерін осы Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) тиiстi бабында көзделген ең жоғары мерзімнің немесе мөлшердің:

      1) қылмыстық теріс қылық, онша ауыр емес немесе ауырлығы орташа қылмыс жасаған кезде – жартысынан;

      2) ауыр қылмыс жасаған кезде – үштен екiсiнен;

      3) аса ауыр қылмыс жасаған кезде төрттен үшiнен асыруға болмайды.

      3. Жеделдетілген сотқа дейінгі тергеп-тексеру істері бойынша, сондай-ақ процестік келісімнің барлық шарттары орындалған істер бойынша жасалған қылмыстық құқық бұзушылық үшін жазаның негізгі түрінің мерзімін немесе мөлшерін осы Кодекстің [Ерекше бөлімінің](https://adilet.zan.kz/kaz/docs/K1400000226#z1696) тиісті бабында көзделген ең жоғары мерзімнің немесе мөлшердің жартысынан асыруға болмайды. Айыптау үкімі бұйрықты іс жүргізу тәртібімен шығарылған істер бойынша айыппұл қылмыстық теріс қылық жасалған кезде – айлық есептік көрсеткіштің оннан жиырмаға дейінгі, онша ауыр емес қылмыс жасалған кезде айлық есептік көрсеткіштің елуден екі жүзге дейінгі мөлшерінде тағайындалады.

      4. Іс-әрекеттiң мақсаттары мен себептерiне, кінәлі адамның рөлiне, оның қылмыстық құқық бұзушылық жасау кезiндегi немесе одан кейiнгi мінез-құлқына байланысты ерекше мән-жайлар және іс-әрекеттiң қоғамға қауiптiлiгi дәрежесiн едәуiр азайтатын басқа да мән-жайлар болған кезде, сол сияқты топтық қылмыстық құқық бұзушылыққа қатысушы топтың жасаған іс-әрекеттерін ашуға белсене жәрдемдескен кезде, осы Кодекстiң [Ерекше бөлiгiнiң](https://adilet.zan.kz/kaz/docs/K1400000226#z1696) тиiстi бабында көзделген ең төменгi шектен төмен жаза тағайындалуы мүмкiн не соттың жазаның осы бапта көзделгеннен неғұрлым жеңiл түрiн тағайындауы не мiндеттi жаза ретiнде көзделген қосымша жаза түрiн қолданбауы мүмкiн.

      5. Жеңiлдететiн жекелеген мән-жайлар да, осындай мән-жайлардың жиынтығы да ерекше мән-жайлар деп танылуы мүмкiн.

      6. Осы баптың екінші немесе үшінші бөліктерінде көрсетілген мән-жайлар болған кезде, жаза осы Кодекстің [Ерекше бөлігінің](https://adilet.zan.kz/kaz/docs/K1400000226#z1696) тиісті бабында көзделген төменгі шектен төмен тағайындалуы мүмкін.

      7. Қылмысқа дайындалғаны немесе оқталғаны үшін жаза тағайындалған жағдайларда, осы баптың екінші және үшінші бөліктерінде көрсетілген шектер осы Кодекстің [56-бабының](https://adilet.zan.kz/kaz/docs/K1400000226#z56) ережелері ескеріле отырып айқындалады.

      8. Осы баптың ережелері кәмелетке толмағандардың жыныстық тиіспеушілігіне қарсы қылмыс жасаған адамдарға, мұндай қылмысты кәмелетке толмаған адам он төрттен он сегіз жасқа дейінгі кәмелетке толмаған адамға қатысты жасаған жағдайды қоспағанда, қолданылмайды.

      56-бап. Аяқталмаған қылмыс үшiн жаза тағайындау

      1. Аяқталмаған қылмыс үшiн жаза тағайындау кезiнде мән-жайлардың себебiнен қылмыс ақырына дейiн жетпеген сол мән-жайлар ескерiледi.

      2. Қылмысқа дайындалғаны үшiн жазаның мерзiмiн немесе мөлшерiн осы Кодекстiң [Ерекше бөлiгiнің](https://adilet.zan.kz/kaz/docs/K1400000226#z1696) тиiстi бабында аяқталған қылмыс үшiн көзделген жазаның негізгі түрiнiң ең жоғары мерзiмiнiң немесе мөлшерiнiң жартысынан асыруға болмайды.

      3. Қылмысқа оқталғаны үшiн жазаның мерзiмiн немесе мөлшерiн осы Кодекстiң [Ерекше бөлiгiнің](https://adilet.zan.kz/kaz/docs/K1400000226#z1696) тиiстi бабында аяқталған қылмыс үшiн көзделген жазаның негізгі түрiнің ең жоғары мерзiмiнiң немесе мөлшерiнiң төрттен үшінен асыруға болмайды.

      4. Қылмысқа дайындалғаны үшiн және қылмысқа оқталғаны үшiн өмір бойына бас бостандығынан айыру тағайындалмайды.

      57-бап. Сыбайлас қатысып жасалған қылмыстық құқық бұзушылық үшiн жаза тағайындау

      1. Сыбайлас қатысып жасалған қылмыстық құқық бұзушылық үшiн жаза тағайындау кезiнде оны жасауға адамның iс жүзiнде қатысу сипаты мен дәрежесi, осы қатысудың қылмыстық құқық бұзушылық мақсатына жетудегі мәнi, оның келтiрiлген немесе келтiрілуi мүмкiн зиянының сипаты мен мөлшерiне ықпалы ескерiледi.

      2. Сыбайлас қатысушылардың бiреуiнiң жеке басына қатысты жауаптылық пен жазаны жеңiлдететiн немесе ауырлататын мән-жайлар тек сол сыбайлас қатысушыға жаза тағайындау кезiнде ғана ескерiледi.

58-бап. Қылмыстық құқық бұзушылықтар жиынтығы бойынша жаза тағайындау

      1. Қылмыстық құқық бұзушылықтар жиынтығы кезiнде сот әрбiр құқық бұзушылық үшiн бөлек жаза (негiзгi және қосымша) тағайындап, онша қатаң емес жазаны неғұрлым қатаң жазаға сiңiру арқылы немесе тағайындалған жазаларды толық немесе iшiнара қосу арқылы түпкiлiктi жазаны айқындайды.

      2. Егер қылмыстық құқық бұзушылықтар жиынтығында тек қылмыстық теріс қылықтар қамтылса, онда түпкiлiктi жаза онша қатаң емес жазаны неғұрлым қатаң жазаға сiңiру арқылы не жазаларды iшiнара немесе толық қосу арқылы тағайындалады. Бұл ретте айыппұл түріндегі жазаның түпкілікті мөлшерін – төрт жүз айлық есептік көрсеткіштен, ал қоғамдық жұмыстарға тарту немесе қамаққа алу түріндегі жазаның түпкілікті мерзімін тиісінше төрт жүз сағаттан немесе елу тәуліктен асыруға болмайды.

      Егер қылмыстық құқық бұзушылықтар жиынтығына тек қылмыстық теріс қылықтар, онша ауыр емес және ауырлығы орташа қылмыстар кірсе, онда түпкiлiктi жаза онша қатаң емес жазаны неғұрлым қатаң жазаға сiңiру арқылы тағайындалады.

      3. Егер қылмыстық құқық бұзушылықтар жиынтығына ауыр немесе аса ауыр қылмыс кірсе, онда түпкiлiктi жаза онша қатаң емес жазаны неғұрлым қатаң жазаға сiңiру арқылы немесе жазаларды iшiнара немесе толық қосу арқылы тағайындалады. Бұл ретте бас бостандығынан айыру түрiндегi түпкiлiктi жазаны жиырма жылдан асыруға болмайды.

      4. Егер қылмыстық құқық бұзушылықтар жиынтығына жасалғаны үшін осы Кодексте жиырма жылға дейiнгi мерзiмге бас бостандығынан айыру түрінде жаза көзделген ең болмағанда бiр аса ауыр қылмыс кірсе, онда түпкiлiктi жаза жазаларды iшiнара немесе толық қосу арқылы тағайындалады. Бұл ретте бас бостандығынан айыру түрiндегi түпкiлiктi жазаны жиырма бес жылдан асыруға болмайды.

      Егер қылмыстық құқық бұзушылықтар жиынтығына жасалғаны үшін осы Кодексте жиырма жылға дейiнгi мерзiмге бас бостандығынан айыру түрінде жаза көзделген ең болмағанда бiр аса ауыр қылмыс, сондай-ақ жасалғаны үшін айыппұл тағайындалған қылмыстық теріс қылық кірсе, онда түпкiлiктi жаза онша қатаң емес жазаны неғұрлым қатаң жазаға сiңiру арқылы тағайындалады.

      Егер жиынтыққа кіретін қылмыс үшін өмір бойына бас бостандығынан айыру тағайындалса, онда түпкілікті жаза өмір бойына бас бостандығынан айыру түрінде тағайындалады.

      5. Қылмыстық құқық бұзушылықтар жиынтығы бойынша тағайындалған негiзгi жазаға жиынтықты құрайтын құқық бұзушылықтар үшiн тағайындалған қосымша жазалар қосылуы мүмкiн. Ішінара немесе толық қосу кезінде түпкiлiктi қосымша жазаны осы Кодекстiң Жалпы бөлiгiнiң осы жаза түрi үшiн белгiленген ең жоғары мерзiмнен немесе мөлшерден асыруға болмайды.

      6. Егер сотталған адамның iсi бойынша сот үкiм шығарғаннан кейiн оның бiрiншi iс бойынша үкiм шығарылғанға дейiн жасаған тағы да басқа қылмыстық құқық бұзушылыққа кінәлі екенi анықталса, жаза осы баптың қағидалары бойынша тағайындалады. Бұл жағдайда соттың бiрiншi үкiмi бойынша өтелген жаза түпкiлiктi жаза мерзiмiне есептеледi.

59-бап. Қылмыстардың қайталануы, қылмыстардың қауіпті қайталануы кезінде жаза тағайындау

      Қылмыстардың қайталануы немесе қылмыстардың қауiптi қайталануы жағдайында жаза тағайындау кезiнде бұрын жасалған қылмыстардың саны, сипаты мен қоғамға қауiптiлiк дәрежесi, оның алдындағы жазаның түзету ықпалының жеткiлiксiздiгiне себеп болған мән-жайлар, сондай-ақ жаңадан жасалған қылмыстардың сипаты мен қоғамға қауiптiлiк дәрежесi ескерiледi.

60-бап. Үкiмдердiң жиынтығы бойынша жаза тағайындау

      1. Егер сотталған адам үкiм шығарылғаннан кейiн, бiрақ жазаны толық өтегенге дейiн жаңадан қылмыстық құқық бұзушылық жасаса, сот соттың соңғы үкiмі бойынша тағайындалған жазаға соттың алдыңғы үкiмi бойынша жазаның өтелмеген бөлiгiн толық немесе iшiнара қосады.

      2. Үкiмдердiң жиынтығы бойынша түпкiлiктi жазаны, егер ол бас бостандығынан айырумен байланысты болмаған жағдайда, осы Кодекстiң Жалпы бөлiгiнің осы жаза түрi үшiн көзделген ең жоғары мерзiмнен немесе мөлшерден асыруға болмайды.

      3. Үкiмдердiң жиынтығы бойынша бас бостандығынан айыру түрiндегi түпкiлiктi жазаны жиырма бес жылдан асыруға болмайды. Егер үкiмдердiң жиынтығына адам жасалғаны үшін осы Кодексте жиырма жылға дейінгі мерзімге бас бостандығынан айыру түріндегі жаза көзделген ең болмағанда бір аса ауыр қылмыстың жасалуына кінәлі деп танылған үкiм кірсе, онда бас бостандығынан айыру түрiндегi үкiмдер жиынтығы бойынша түпкiлiктi жазаны отыз жылдан асыруға болмайды. Егер жиынтыққа кіретін қылмыс үшін өмір бойына бас бостандығынан айыру тағайындалса, онда түпкілікті жаза өмір бойына бас бостандығынан айыру түрінде тағайындалады.

      4. Үкiмдердiң жиынтығы бойынша түпкiлiктi жаза жаңадан жасалған қылмыстық құқық бұзушылық үшін тағайындалған жазадан да, соттың алдыңғы үкiмi бойынша жазаның өтелмеген бөлiгiнен де артық болуға тиiс.

      5. Үкiмдердiң жиынтығы бойынша жаза тағайындау кезiнде жазалардың қосымша түрлерiн қосу қылмыстық құқық бұзушылықтардың жиынтығы бойынша жаза тағайындау қағидалары бойынша жүргiзiледі.

13-дәріс. Қылмыстық жауаптылық пен жазадан босату

65-бап. Шынайы өкiнуiне байланысты қылмыстық жауаптылықтан босату

      1. Қылмыстық теріс қылық жасаған не алғаш рет қылмыс жасаған адам, кінәлі адамның жеке басы, айыбын мойындап келуі, қылмыстық құқық бұзушылықты ашуға, тергеп-тексеруге ықпал еткені, қылмыстық құқық бұзушылықпен келтiрген зиянды қалпына келтіруі ескеріле отырып, қылмыстық жауаптылықтан босатылуы мүмкiн.

      Сыбайлас жемқорлық қылмысты алғаш рет жасаған адамды тек қана сот шынайы өкінуіне байланысты қылмыстық жауаптылықтан босатуы мүмкін.

      2. Осы баптың бірінші бөлігінің ережелері, осы Кодекстің [Ерекше бөлігінің](https://adilet.zan.kz/kaz/docs/K1400000226#z1696) тиісті баптарында арнайы көзделген жағдайларды қоспағанда, террористік қылмыс, экстремистік қылмыс, қылмыстық топтың құрамында жасалған қылмыс, кәмелетке толмағандарға жыныстық тиіспеушілікке қарсы қылмыс, азаптаулар, жеке адамға қарсы ауыр немесе аса ауыр қылмыс жасаған адамдарға қолданылмайды. Көрсетілген шектеу он төрттен он сегізге дейінгі жастағы кәмелетке толмаған адамның жыныстық тиіспеушілігіне қарсы қылмыс жасаған кәмелетке толмағандарға қолданылмайды.

66-бап. Қажеттi қорғаныс шегiнен шығу кезінде қылмыстық жауаптылықтан босату

      Қоғамға қауіпті қолсұғушылықтан туындаған үрейлену, қорқу немесе сасқалақтау салдарынан қажеттi қорғаныс шегiнен шыққан адам iстiң мән-жайлары ескеріле отырып, қылмыстық жауаптылықтан босатылуы мүмкiн.

67-бап. Процестік келісімнің талаптары орындалған кезде қылмыстық жауаптылықтан босату

      1. Процестік келісімнің барлық талаптарын орындаған адам қылмыстық жауаптылықтан босатылуы мүмкін.

      2. Осы баптың бірінші бөлігінің ережесі, кәмелетке толмағандардың жыныстық тиіспеушілігіне қарсы қылмысты он төрттен он сегізге дейінгі жастағы кәмелетке толмаған адамға қатысты кәмелетке толмаған жасаған жағдайларды қоспағанда, мұндай қылмыс жасаған адамдарға қолданылмайды.

67-1-бап. Кінәні мойындау және заңсыз иемденілген активтерді қайтару туралы процестік келісімнің шарттарын орындаған кезде қылмыстық жауаптылықтан босату

      Кінәні мойындау және заңсыз иемденілген активтерді қайтару туралы процестік келісімнің барлық шарттарын орындаған тұлға қылмыстық жауаптылықтан босатылуы мүмкін.

68-бап. Татуласуға байланысты қылмыстық жауаптылықтан босату

      1. Қылмыстық теріс қылық немесе қазаға ұшыратумен байланысты емес онша ауыр емес немесе ауырлығы орташа қылмыс жасаған адам, егер ол жәбірленушімен, арыз берушімен татуласса, оның ішінде медиация тәртібімен татуласса және келтiрiлген зиянды қалпына келтірсе, қылмыстық жауаптылықтан босатылуға жатады.

      2. Қазаға ұшыратумен немесе адамның денсаулығына ауыр зиян келтірумен байланысты емес ауыр қылмысты алғаш рет жасаған кәмелетке толмағандар, жүкті әйелдер, жас балалары бар әйелдер, жас балаларын жалғыз өзі тәрбиелеп отырған еркектер, елу сегіз жастағы және ол жастан асқан әйелдер, алпыс үш жастағы және ол жастан асқан еркектер, егер олар жәбірленушімен, арыз берушімен татуласса, оның ішінде медиация тәртібімен татуласса және келтiрiлген зиянды қалпына келтірсе, қылмыстық жауаптылықтан босатылуы мүмкін. Қылмыстық жауаптылықтан босату кезінде кәмелетке толмаған адамға тәрбиелік ықпалы бар мәжбүрлеу шаралары қолданылады.

      3. Қылмыстық құқық бұзушылықпен қоғамның және мемлекеттің заңмен қорғалатын мүдделеріне зиян келтірілген жағдайларда, осы баптың бірінші немесе екінші бөлігінде көрсетілген адам, егер ол шынайы өкінсе және қоғамның немесе мемлекеттің заңмен қорғалатын мүдделеріне келтірілген зиянды қалпына келтірсе, қылмыстық жауаптылықтан босатылуы мүмкін.

      4. Осы баптың ережелері:

      1) азаптаулар;

      2) кәмелетке толмағандардың жыныстық тиіспеушілігіне қарсы қылмысты кәмелетке толмаған адам он төрттен он сегізге дейінгі жастағы кәмелетке толмаған адамға қатысты жасаған жағдайды қоспағанда, мұндай қылмыс;

      3) абайсызда жақын туыстарының, жұбайының (зайыбының) өліміне алып келген жол-көлік оқиғасын жасау жағдайын қоспағанда, абайсызда адам өліміне не екі және одан көп адамның өліміне алып келген қылмыс;

      4) сыбайлас жемқорлық қылмыс;

      5) террористік қылмыс;

      6) экстремистік қылмыс;

      7) қылмыстық топ құрамында жасалған қылмыс жасаған адамдарға қолданылмайды;

      8) бұрын жасаған қылмысы үшін тараптардың татуласуына байланысты қылмыстық жауаптылықтан босатылғаннан кейін осы Кодекстің [71-бабының](https://adilet.zan.kz/kaz/docs/K1400000226#z71) бірінші бөлігінде белгіленген қылмыстық жауаптылыққа тартудың ескіру мерзімі ішінде қасақана қылмыс жасаған адамдарға қолданылмайды.

69-бап. Кепiлгерлік белгілей отырып, жазадан босату

           1. Сот қылмыстық теріс қылықты не қазаға ұшыратумен немесе адамның денсаулығына ауыр зиян келтірумен байланысты емес, жасалғаны үшін осы Кодекстің [Ерекше бөлігінің](https://adilet.zan.kz/kaz/docs/K1400000226#z1696) тиісті бабында немесе бабының бөлігінде негізгі жазалардың өзге де түрлері қатарында айыппұл көзделген онша ауыр емес немесе ауырлығы орташа қылмысты алғаш рет жасаған адамды кепілгерлік белгілей отырып, жазадан босатуы мүмкін.

      2. Кепiлгерлік белгілеу жасалған қылмыстық құқық бұзушылық үшін көзделген айыппұлдың ең жоғары мөлшеріне тең мөлшерде кепіл енгізуден тұрады.

      3. Кепiлгерлік мерзімі:

      1) қылмыстық теріс қылық жасалған кезде – алты айдан бір жылға дейін;

      2) онша ауыр емес қылмыс жасалған кезде – бір жылдан екі жылға дейін;

      3) ауырлығы орташа қылмыс жасалған кезде – екі жылдан бес жылға дейін белгіленеді.

      4. Егер жазадан босатылған адам кепілгерлік кезеңі ішінде жаңа қылмыстық құқық бұзушылық жасамаса, кепілгерлік мерзімі өткеннен кейін кепіл кепілгерге қайтарылады.

      5. Егер кепілгерлік кезеңі ішінде адам жаңа қылмыстық құқық бұзушылық жасаса, сот жазадан босату туралы шешімнің күшін жояды және үкімдердің жиынтығымен жаза тағайындау қағидалары бойынша оған жаза тағайындайды. Бұл ретте кепіл мемлекеттің кірісіне айналдырылады.

      6. Осы баптың ережелері сыбайлас жемқорлық қылмыстар, террористік қылмыстар, экстремистік қылмыстар, қылмыстық топтың құрамында жасалған қылмыстар, кәмелетке толмағандарға жыныстық тиіспеушілікке қарсы қылмыстар жасаған адамдарға қолданылмайды.

70-бап. Жағдайдың өзгеруiне байланысты қылмыстық жауаптылықтан босату

      1. Қылмыстық құқық бұзушылық жасаған адам, егер iс сотта қаралған уақытта жағдайдың өзгеруi салдарынан ол жасаған іс-әрекет қоғамға қауiптi болудан қалды деп танылса, соттың қылмыстық жауаптылықтан босатуына жатады.

      2. Қылмыстық теріс қылықты алғаш рет жасаған не онша ауыр емес немесе ауырлығы орташа қылмысты алғаш рет жасаған адам, егер осы адамның содан кейiнгi мінсіз мiнез-құлқына байланысты iс сотта қаралған уақытта оның қоғамға қауiптi деп есептелмейтіні анықталса, соттың қылмыстық жауаптылықтан босатуына жатады.

71-бап. Ескіру мерзімінің өтуiне байланысты қылмыстық жауаптылықтан босату

      1. Егер қылмыстық құқық бұзушылық жасалған күннен бастап мынадай мерзiмдер:

      1) қылмыстық теріс қылық жасалғаннан кейін бір жыл;

      2) онша ауыр емес қылмыс жасалғаннан кейiн екi жыл;

      3) ауырлығы орташа қылмыс жасалғаннан кейiн бес жыл;

      4) ауыр қылмыс, онша ауыр емес немесе ауырлығы орташа сыбайлас жемқорлық қылмыс жасалғаннан кейiн он жыл;

      5) аса ауыр қылмыс жасалғаннан кейiн он бес жыл өтсе, адам қылмыстық жауаптылықтан босатылады.

      2. Ескіру мерзімдері қылмыстық құқық бұзушылық жасалған күннен бастап және сот үкiмi заңды күшiне енген кезге дейiн есептеледi.

      3. Қылмыстық теріс қылықтар бойынша ескіру мерзімдерінің өтуi жаңа қылмыстық құқық бұзушылықтың жасалуына қарамастан тоқтатыла тұрмайды және үзілмейді.

      4. Егер қылмыс жасаған адам тергеуден немесе соттан жалтарса, ескіру мерзімдерінің өтуi тоқтатыла тұрады. Бұл жағдайда ескіру мерзімдерінің өтуi адамның ұсталған немесе оның айыбын мойындап келген кезiнен бастап қайта басталады. Бұл ретте, егер қылмыс жасаған уақыттан берi ескіру мерзімі үзілмесе және мынадай мерзімдер:

      1) онша ауыр емес қылмыс жасалғаннан кейін бес жыл;

      2) ауырлығы орташа қылмыс жасалғаннан кейін он жыл;

      3) ауыр қылмыс, онша ауыр емес немесе ауырлығы орташа сыбайлас жемқорлық қылмыс жасалғаннан кейін он бес жыл;

      4) аса ауыр қылмыс жасалғаннан кейін жиырма жыл өтсе, адам қылмыстық жауаптылыққа тартылмайды.

      Егер ауыр немесе аса ауыр қылмыс жасаған адам осы баптың бiрiншi бөлiгiнде көрсетілген мерзiм өткенге дейiн жаңадан ауыр немесе аса ауыр қылмыс жасаса, ескіру мерзімінің өтуі үзіледі. Мұндай жағдайларда ескіру мерзімін есептеу жаңа қылмыс жасалған күннен бастап қайта басталады. Өзге жағдайларда, егер ескіру мерзімі өткенге дейiн адам қайтадан қылмыс жасаса, әрбiр қылмыс бойынша ескіру мерзімі дербес өтедi.

      4-1. Ескіру мерзімінің өтуі сотқа немесе қылмыстық қудалау органына күдіктіден, айыпталушыдан, сотталушыдан немесе оның қорғаушысынан кінәні мойындау және заңсыз иемденілген активтерді қайтару туралы процестік келісім жасасу туралы өтінішхат келіп түскен кезден бастап ол толық орындалған кезге дейін тоқтатыла тұрады.

      Тараптардың бірі кінәні мойындау және заңсыз иемденілген активтерді қайтару туралы процестік келісім жасасудан бас тартқан жағдайда ескіру мерзімінің өтуі қайта басталады.

      5. Осы Кодекс бойынша өмір бойына бас бостандығынан айыру тағайындалуы мүмкін қылмысты жасаған адамға ескіру мерзімін қолдану туралы мәселені сот шешеді. Егер сот ескіру мерзімінің өтуіне байланысты адамды қылмыстық жауаптылықтан босатуға болады деп таппаса, онда өмір бойына бас бостандығынан айыру жиырма бес жыл мерзімге бас бостандығынан айырумен ауыстырылады.

      6. Бейбiтшiлiкке және адамзаттың қауiпсiздiгiне қарсы қылмыстар, террористік қылмыстар, экстремистік қылмыстар, азаптаулар, кәмелетке толмағандарға жыныстық тиіспеушілікке қарсы қылмыстар, сондай-ақ жеке адамға, мемлекеттің конституциялық құрылысының негіздеріне және қауіпсіздігіне қарсы, қоғамдық қауіпсіздік пен қоғамдық тәртіпке қарсы аса ауыр қылмыстар жасаған адамдарға ескiру мерзiмдерi қолданылмайды.

72-бап. Жазаны өтеуден шартты түрде мерзiмiнен бұрын босату

      1. Егер сот адамның түзелуі үшін тағайындалған жазаны толық өтеуі қажет етілмейді деп танитын болса, сот бас бостандығын шектеуді немесе бас бостандығынан айыруды өтеп жатқан адамды осы баптың үшінші, төртінші және бесінші бөліктерінде көрсетілген мерзімдерді іс жүзінде өтегеннен кейін шартты түрде мерзiмiнен бұрын босатуы мүмкiн.

      Бас бостандығын шектеуді немесе бас бостандығынан айыруды өтеп жатқан адам осы баптың үшінші, төртінші және бесінші бөліктерінде көрсетілген мерзімдерді іс жүзінде өтегеннен кейін, қылмысымен келтірілген залалды толық өтеген және ол жазаны өтеудің белгіленген тәртібін қаскөйлікпен бұзбаған жағдайда, шартты түрде мерзiмiнен бұрын босатылуға жатады.

      Адамдардың қаза табуына әкеп соқтырмаған және аса ауыр қылмыстың жасалуымен ұштаспаған террористік немесе экстремистік қылмысы үшін тағайындалған бас бостандығынан айыруды өтеп жатқан адам, осы баптың үшінші, төртінші және бесінші бөліктерінде көрсетілген мерзімдерді іс жүзінде өтегеннен кейін, егер ол террористік немесе экстремистік қылмыстарды болдырмауға, ашуға немесе тергеп-тексеруге, террористік немесе экстремистік топтардың қатысушыларын әшкерелеуге белсенді түрде жәрдемдескен болса, сот оны шартты түрде мерзімінен бұрын босатуы мүмкін.

      Ауыр және аса ауыр сыбайлас жемқорлық қылмыс үшін бас бостандығынан айыруды өтеп жатқан жүкті әйелдерді, жас балалары бар әйелдерді, жас балаларын жалғыз өзі тәрбиелеп отырған еркектерді, елу сегіз жастағы және ол жастан асқан әйелдерді, алпыс үш жастағы және ол жастан асқан еркектерді, бірінші немесе екінші топтағы мүгедектігі бар адамдарды осы баптың үшінші және бесінші бөліктерінде көрсетілген мерзімдерді іс жүзінде өтегеннен кейін сот шартты түрде мерзімінен бұрын босатуы мүмкін.

      Ауыр және аса ауыр сыбайлас жемқорлық қылмыс үшін бас бостандығынан айыруды өтеп жатқан, ынтымақтастық туралы процестік келісімнің барлық талаптарын орындаған адамды осы баптың үшінші және бесінші бөліктерінде көрсетілген мерзімдерді іс жүзінде өтегеннен кейін сот шартты түрде мерзімінен бұрын босатуы мүмкін.

      Бұл ретте адам жазаның қосымша түрін өтеуден толық немесе ішінара босатылуы мүмкін.

      2. Бас бостандығынан айыру түрінде жазасын өтеуден шартты түрде мерзiмiнен бұрын босатылған адамға жазасының қалған өтелмеген бөлiгi iшiнде сот осы Кодекстің [44-бабы](https://adilet.zan.kz/kaz/docs/K1400000226#z44) екінші бөлігінің қағидалары бойынша пробациялық бақылауды белгілейді. Шартты түрде мерзімінен бұрын босатуды қолдану кезінде адамға сондай-ақ Қазақстан Республикасының [Қылмыстық-атқару кодексінде](https://adilet.zan.kz/kaz/docs/K1400000234#z878) көзделген міндеттер жүктеледі.

      Пробациялық бақылау сот қосымша жаза түрі ретінде Қазақстан Республикасының шегінен тысқары жерге шығарып жіберуді тағайындаған шетелдік немесе азаматтығы жоқ адам шартты түрде мерзімінен бұрын босатылған кезде белгіленбейді.

      3. Сотталған адам:

      1) онша ауыр емес немесе ауырлығы орташа қылмыс үшiн тағайындалған жаза мерзiмiнiң кемiнде үштен бiрiн;

      2) ауыр қылмыс үшiн тағайындалған жаза мерзiмiнiң кемiнде жартысын;

      3) аса ауыр қылмыс үшiн тағайындалған жаза мерзiмiнiң кемiнде үштен екісiн;

      3-1) егер бұрын қолданылған шартты түрде мерзімінен бұрын босатудың күші осы баптың жетінші бөлігінің 1) және 2) тармақтарында көзделген негіздер бойынша жойылған жағдайда, жазаның қалған өтелмеген мерзімінің кемінде үштен екісін;

      4) егер бұрын қолданылған шартты түрде мерзімінен бұрын босатудың күші осы баптың жетінші бөлігінің 3) тармағында көзделген негіздер бойынша жойылған болса, жаза мерзімінің кемінде төрттен үшін іс жүзінде өтегеннен кейін;

      5) сотталған адам процестік келісімнің барлық талаптарын орындаған жағдайда, ауыр қылмыс үшін тағайындалған жаза мерзімінің кемінде үштен бірін не аса ауыр қылмыс үшін тағайындалған жаза мерзімінің кемінде жартысын іс жүзінде өтегеннен кейін ғана шартты түрде мерзiмiнен бұрын босату қолданылуы мүмкін.

      4. Жүкті әйелдерге, жас балалары бар әйелдерге, жас балаларын жалғыз өзі тәрбиелеп отырған еркектерге, елу сегіз жастағы және ол жастан асқан әйелдерге, алпыс үш жастағы және ол жастан асқан еркектерге, бірінші немесе екінші топтағы мүгедектігі бар адамдарға жазаны өтеуден шартты түрде мерзiмiнен бұрын босату:

      1) онша ауыр емес немесе ауырлығы орташа қылмыс үшін сот тағайындаған жаза мерзімінің кемінде төрттен бірін;

      2) ауыр қылмыс үшiн сот тағайындаған жаза мерзiмiнiң кемiнде үштен бiрiн;

      3) адам өміріне қолсұғушылықпен ұштаспаған аса ауыр қылмыс үшін сот тағайындаған жаза мерзiмiнiң кемiнде жартысын іс жүзінде өтегеннен кейін, сондай-ақ егер бұрын қолданылған шартты түрде мерзімінен бұрын босатудың күші осы баптың жетінші бөлігінің 1) және 2) тармақтарында көзделген негіздер бойынша жойылған болса;

      4) адам өміріне қолсұғушылықпен ұштасқан аса ауыр қылмыс үшін сот тағайындаған жаза мерзiмiнiң кемiнде үштен екісін, сондай-ақ егер бұрын қолданылған шартты түрде мерзімінен бұрын босатудың осы баптың жетінші бөлігінің 3) тармағында көзделген негіз бойынша күші жойылған болса;

      5) сотталған адам процестік келісімнің барлық талаптарын орындаған жағдайда, ауыр қылмыс үшін тағайындалған жаза мерзімінің кемінде төрттен бірін не аса ауыр қылмыс үшін тағайындалған жаза мерзімінің кемінде үштен бірін іс жүзінде өтегеннен кейін қолданылуы мүмкін.

      5. Сотталған адамның бас бостандығынан айыруды іс жүзінде өтеген мерзiмi алты айдан кем болмауы керек.

      6. Сот тағайындаған өмiр бойына бас бостандығынан айыруды өтеп жатқан адам, егер сот оның бұл жазаны одан әрi өтеуін қажет етпейдi деп таныса және ол бас бостандығынан айырудың кемiнде жиырма бес жылын іс жүзінде өтесе, шартты түрде мерзiмiнен бұрын босатылуы мүмкiн. Егер сот тағайындаған өмір бойына бас бостандығынан айыруды өтеп жатқан адам процестік келісімнің барлық талаптарын орындаса, ол бас бостандығынан айырудың кемінде он бес жылын іс жүзінде өтегеннен кейін шартты түрде мерзімінен бұрын босатылуы мүмкін.

      7. Шартты түрде мерзiмiнен бұрын босату қолданылған адам, егер жазаның қалған өтелмеген бөлiгi iшiнде:

      1) екі және одан да көп әкiмшiлiк құқық бұзушылық жасап, олар үшiн оған әкiмшiлiк жаза қолданылса немесе шартты түрде мерзiмiнен бұрын босатуды қолдану кезiнде өзiне жүктелген мiндеттердi орындаудан дәлелсіз себеппен екі реттен артық жалтарса не бас бостандығынан айыру орындарынан босатылғаннан кейін таңдалған тұрғылықты жері бойынша тіркелу үшін бес жұмыс күні ішінде дәлелсіз себеппен келмесе, сот уәкілетті мемлекеттік органның ұсынуы бойынша шартты түрде мерзiмiнен бұрын босатудың күшiн жою және жазаның қалған өтелмеген бөлiгiн орындау туралы қаулы шығара алады;

      2) қылмысты абайсызда жасаса, сол сияқты жүктi әйел, жас балалары бар әйел, жас балаларын жалғыз өзі тәрбиелеп отырған еркек, елу сегіз жастағы және ол жастан асқан әйел, алпыс үш жастағы және ол жастан асқан еркек, бiрiншi немесе екiншi топтағы мүгедектігі бар адам қылмыстық теріс қылық, қасақана онша ауыр емес қылмыс жасаған жағдайларда, жаңа қылмыс үшін жаза тағайындау кезiнде шартты түрде мерзiмiнен бұрын босатудың күшiн жою не оны күшінде қалдыру туралы мәселенi сот шешедi. Егер сот шартты түрде мерзімінен бұрын босатудың күшін жойса, жаза үкімдердің жиынтығымен жаза тағайындау қағидалары бойынша тағайындалады;

      3) қылмысты қасақана жасаса, осы бөліктің 2) тармағында көрсетілген жағдайларды қоспағанда, сот оған үкімдердің жиынтығымен жаза тағайындау қағидалары бойынша жаза тағайындайды.

      8. Шартты түрде мерзімінен бұрын босату:

      1) өлім жазасы түріндегі жаза кешірім жасау тәртібімен не өлім жазасын жоятын заңның қолданылуына байланысты бас бостандығынан айыруға ауыстырылған;

      2) адамдардың қаза табуына алып келген не аса ауыр қылмыс жасаумен ұштасқан террористік немесе экстремистік қылмыс үшін сотталған;

      3) мыналарды:

      ауыр және аса ауыр сыбайлас жемқорлық қылмыстарды жүкті әйелдер, жас балалары бар әйелдер, жас балаларын жалғыз өзі тәрбиелеп отырған еркектер, елу сегіз жастағы және ол жастан асқан әйелдер, алпыс үш жастағы және ол жастан асқан еркектер, бірінші немесе екінші топтағы мүгедектігі бар адамдар жасаған жағдайларды;

      ынтымақтастық туралы процестік келісімнің барлық талаптарын орындаған сотталғандарды қоспағанда, ауыр және аса ауыр сыбайлас жемқорлық қылмыс үшін сотталған;

      4) кәмелетке толмағандардың жыныстық тиіспеушілігіне қарсы қылмысты кәмелетке толмаған адам он төрттен он сегіз жасқа дейінгі кәмелетке толмаған адамға қатысты жасаған жағдайды қоспағанда, осындай қылмыс үшін сотталған;

      5) жүкті әйелдердің, жас балалары бар әйелдердің, жас балаларды жалғыз тәрбиелеп отырған ерлердің, елу сегіз және одан үлкен жастағы әйелдердің, алпыс үш және одан үлкен жастағы ерлердің, бірінші немесе екінші топтағы мүгедектігі бар адамдардың қылмыстық топтың құрамында адамды қасақана өлтіру жағдайларын қоспағанда, осындай қылмыстар үшін сотталған адамдарға қолданылмайды.

73-бап. Жазаның өтелмеген бөлiгiн неғұрлым жеңiл жаза түрiмен ауыстыру не тағайындалған жаза мерзімін қысқарту

      1. Онша ауыр емес, ауырлығы орташа немесе ауыр қылмыс үшiн бас бостандығынан айыруды өтеп жатқан адамға, ол қылмыспен келтірілген залалды толық өтеген не жазаны өтеудің белгіленген тәртібін қаскөйлікпен бұзбаған жағдайда, сот жазаның қалған өтелмеген бөлiгiн неғұрлым жеңiл жаза түрiмен ауыстыруы мүмкін. Бұл ретте адам, өмір бойына тағайындалған жазаларды қоспағанда, жазаның қосымша түрін өтеуден толық немесе ішінара босатылуы мүмкін.

      2. Сотталған адам онша ауыр емес және ауырлығы орташа қылмыс жасағаны үшiн – жаза мерзiмiнiң кемінде төрттен бірін, ауыр қылмысы үшiн жаза мерзiмiнiң үштен бірін іс жүзінде өтегеннен кейiн жазаның өтелмеген бөлiгi неғұрлым жеңiл жаза түрiмен ауыстырылуы мүмкiн.

      Кәмелетке толмағандардың жыныстық тиіспеушілігіне қарсы қылмысты кәмелетке толмаған адамның он төрттен он сегіз жасқа дейінгі кәмелетке толмаған адамға қатысты жасау жағдайын қоспағанда, осындай қылмыс, адамдардың қаза табуына алып келген не аса ауыр қылмыс жасаумен ұштасқан террористік немесе экстремистік қылмыс, сондай-ақ қылмыстық топтың құрамында жасалған қылмыс үшін сотталған адамдарға қатысты жазаның өтелмеген бөлiгiн неғұрлым жеңiл жаза түрiмен ауыстыру қолданылмайды.

      Шетелдіктерге және азаматтығы жоқ адамдарға жазаның өтелмеген бөлігі Қазақстан Республикасының шегінен тысқары жерге шығарып жібере отырып немесе онсыз, айыппұлға ғана ауыстырылуы мүмкін.

      2-1. Бас бостандығынан айыру түріндегі жазаны өтеуден шартты түрде мерзімінен бұрын босатудың күші жойылған жағдайда, осы баптың екінші бөлігінде көрсетілген мерзімдер жазаның қалған өтелмеген бөлігі негізге алынып, ал осы Кодекстің [72-бабы](https://adilet.zan.kz/kaz/docs/K1400000226#z72) жетінші бөлігінің 2) және 3) тармақтарында көзделген тәртіппен үкімдердің жиынтығы бойынша жаза тағайындалған кезде түпкілікті тағайындалған жаза негізге алынып есептеледі.

      3. Жазаның өтелмеген бөлiгiн ауыстыру кезiнде сот бас бостандығынан айырудың төрт күніне бір айлық есептік көрсеткіш есебiмен айыппұлды не бас бостандығынан айырудың бiр күнiне бас бостандығын шектеудің бiр күнi есебiмен бас бостандығын шектеуді таңдауы мүмкiн. Айыппұлға ауыстырудың шарты қылмыспен келтірілген залалды толық өтеу болып табылады.

      4. Онша ауыр емес, ауырлығы орташа, ауыр қылмыстар немесе аса ауыр қылмыстар үшін бас бостандығынан айыруды өтеп жатқан адамға, егер ол жазаны өтеу кезеңінде қылмыстық топ жасаған қылмыстарды ашуға және тергеп-тексеруге ықпал еткен не процестік келісімнің барлық талаптарын орындаған жағдайда, сот қалған өтелмеген жазасының жартысынан аспайтын бөлігін қысқарта алады. Жазаның өтелмеген бөлігін қысқарту кәмелетке толмағандардың жыныстық тиіспеушілігіне қарсы қылмыс үшін сотталған адамдарға қатысты, мұндай қылмысты кәмелетке толмаған адам он төрттен он сегіз жасқа дейінгі кәмелетке толмаған адамға қатысты жасаған жағдайды қоспағанда, қолданылмайды.

74-бап. Жүктi әйелдердiң және жас балалары бар әйелдердің, жас балаларын жалғыз өзі тәрбиелеп отырған еркектердің жазаны өтеуiн кейiнге қалдыру

      1. Сотталған жүкті әйелдердің жазаны өтеуін сот бір жылға дейін кейінге қалдыруы мүмкін. Жас балалары бар сотталған әйелдер мен жас балаларын жалғыз өзі тәрбиелеп отырған еркектердің жазасын орындауды сот бес жылға дейін, бірақ бала он төрт жасқа толғаннан аспайтын мерзімге кейінге қалдыруы мүмкін. Жеке адамға қарсы ауыр немесе аса ауыр қылмыстар, террористік қылмыстар, экстремистік қылмыстар, қылмыстық топ құрамында жасалған қылмыстар, жас балаларға жыныстық тиіспеушілікке қарсы қылмыстар үшін бес жылдан астам мерзімге бас бостандығынан айыруға сотталған жүкті әйелдердің және жас балалары бар әйелдердің, жас балаларын жалғыз өзі тәрбиелеп отырған еркектердің жазаны өтеуі кейінге қалдырылмайды.

      2. Егер осы баптың бiрiншi бөлiгiнде көрсетілген сотталған адам баладан бас тартса немесе баланы тәрбиелеуден жалтаруды жалғастырса немесе сотталып, жазасын өтеу кейiнге қалдырылған адамды бақылауды жүзеге асыратын орган екi рет жазбаша түрде ескерту жасағаннан кейiн қоғамдық тәртiптi бұзса, сот сол органның ұсынуы бойынша жазаны өтеуді кейiнге қалдырудың күшін жойып, сотталған адамды сот үкiмiне сәйкес тағайындалған жерге жазасын өтеуге жiбере алады.

      3. Жазаны орындаудың кейінге қалдыру мерзімі аяқталғаннан кейін немесе бала шетінеген не жүктiлiгi үзiлген жағдайларда, сот сотталған адамның мінез-құлқына қарай оны жазаны өтеуден босатуы немесе тағайындалған жазаны неғұрлым жеңiл жаза түрімен ауыстыруы не сотталған адамды жазаны өтеу үшiн тиiстi мекемеге жiберу туралы шешiм қабылдауы мүмкiн.

      4. Егер сотталған адам жазаны өтеуді кейінге қалдыру кезеңiнде жаңа қылмыс жасаса, сот оған үкімдердің жиынтығымен жаза тағайындау қағидалары бойынша жаза тағайындайды.

75-бап. Ауруына байланысты жазадан босату немесе жазаны өтеуді кейінге қалдыру

      1. Қылмыстық құқық бұзушылық жасағаннан кейiн оны өз әрекеттерiнiң (әрекетсiздiгiнiң) iс жүзiндегi сипаты мен қоғамға қауiптiлiгiн ұғыну не оған ие болу мүмкiндiгiнен айыратын психикасының бұзылуы пайда болған адамды сот жазадан босатады, ал жазасын өтеп жатқан адамды сот оны одан әрi өтеуден босатады. Мұндай адамдарға сот осы Кодексте көзделген медициналық сипаттағы мәжбүрлеу шараларын тағайындауы мүмкiн.

      2. Өмір бойына бас бостандығынан айырудан басқа, жазаны өтеуге кедергi жасайтын өзге де ауыр науқастан зардап шегуші адамға сот жазаны өтеуді кейінге қалдыруды қолдануы мүмкін не оны сот жазаны өтеуден босатады немесе науқасының сипаты, жасалған қылмыстық құқық бұзушылықтың ауырлығы, сотталған адамның жеке басы және басқа да мән-жайлар ескеріле отырып, жаза неғұрлым жеңiл жаза түрiне ауыстырылуы мүмкін.

      3. Осы баптың бiрiншi және екiншi бөлiктерiнде аталған адамдар, олар сауыққан жағдайда, егер қылмыстық жауаптылыққа тартудың немесе айыптау үкімінің ескіру мерзімі өтіп кетпесе, қылмыстық жауаптылыққа және жазалануға жатады.

      4. Кәмелетке толмағандардың жыныстық тиіспеушілігіне қарсы қылмысты кәмелетке толмаған адамның он төрттен он сегіз жасқа дейінгі кәмелетке толмаған адамға қатысты жасау жағдайын қоспағанда, осындай қылмыс, адамдардың қаза табуына алып келген не аса ауыр қылмыс жасауға ұштасқан террористік немесе экстремистік қылмыс, сондай-ақ қылмыстық топтың құрамында жасалған қылмыс үшін сотталған адамдарға қатысты жазаны өтеуді кейінге қалдыру қолданылмайды.

76-бап. Ауыр мән-жайлардың тоғысуы салдарынан жазадан босату және жазаны өтеудi кейiнге қалдыру

      1. Қылмыстық теріс қылық немесе онша ауыр емес және ауырлығы орташа қылмыс үшiн сотталған адамды, егер өрт немесе дүлей зілзала, отбасының еңбекке қабілетті жалғыз мүшесiнiң ауыр науқастануы немесе қайтыс болуы немесе басқа да төтенше мән-жайлардың салдарынан оның отбасы үшiн аса ауыр зардапқа әкеп соққан мән-жайлар туындаса, сот жазадан босатуы мүмкiн.

      2. Террористік немесе экстремистік қылмыс не қылмыстық топ құрамында жасалған немесе кәмелетке толмағандарға жыныстық тиіспеушілікке қарсы қылмыс үшін сотталған адамдарды қоспағанда, ауыр немесе аса ауыр қылмыс үшiн бас бостандығынан айыруға сотталған адамның жазасын өтеуiн сот осы баптың бiрiншi бөлiгiнде көрсетілген негiздер болған кезде, үш айға дейiнгі мерзiмге кейiнге қалдыра алады.

      Жазаны өтеуді кейінге қалдыруды шектеу он төрттен он сегіз жасқа дейінгі кәмелетке толмағанға қатысты қылмыс жасалған жағдайда кәмелетке толмағандарға қолданылмайды.

77-бап. Айыптау үкiмiнің ескіру мерзімінің өтуiне байланысты жазаны өтеуден босату

      1. Қылмыстық құқық бұзушылық үшiн сотталған адам, егер айыптау үкiмi оның заңды күшiне енген күнiнен бастап есептегенде:

      1) қылмыстық теріс қылық үшiн сотталғанда – бір жыл;

      2) онша ауыр емес қылмыс үшiн сотталғанда – екі жыл;

      3) ауырлығы орташа қылмыс үшiн сотталғанда – бес жыл;

      4) ауыр қылмыс үшiн сотталғанда – он жыл;

      5) аса ауыр қылмыс үшiн сотталғанда он бес жыл мерзiмде орындалмаған болса, жазаны өтеуден босатылады.

      2. Қылмыстық теріс қылықтар бойынша ескіру мерзімінің өтуі, жаңа қылмыстық құқық бұзушылықтың жасалуына қарамастан, тоқтатыла тұрмайды және үзілмейді.

      3. Егер сотталған адам жазаны өтеуден жалтарса, қылмыстар бойынша ескіру мерзімінің өтуi тоқтатыла тұрады. Бұл жағдайда ескіру мерзімінің өтуi адам ұсталған немесе айыбын мойындап келген кезден басталады. Сотталған адамның жазаны өтеуден жалтаруы кезiне қарай өтіп кеткен ескіру мерзімі есепке алынуға жатады. Бұл ретте айыптау үкiмi, егер оның шығарылған уақытынан бастап жиырма жыл өткен болса және ескіру мерзімі жаңа қылмыс жасау арқылы үзілмеген болса, орындала алмайды. Жазаны өтеу кейінге қалдырылған жағдайда, ескіру мерзімінің өтуі кейінге қалдыру мерзімі аяқталғанға дейін тоқтатыла тұрады.

      4. Егер адам осы баптың бiрiншi бөлiгiнде көрсетілген мерзiмдер өткенге дейiн жаңадан қасақана қылмыс жасаса, қылмыстар бойынша ескіру мерзімінің өтуі үзіледі. Мұндай жағдайларда ескiру мерзiмiн есептеу жаңа қылмыс жасалған күннен бастап қайта басталады.

      5. Өмiр бойына бас бостандығынан айыруға сотталған адамға ескіру мерзімін қолдану туралы мәселенi сот шешедi. Егер сот ескіру мерзімін қолдану мүмкiн болады деп таппаса, өмiр бойына бас бостандығынан айыру жиырма бес жыл мерзiмге бас бостандығынан айыруға ауыстырылады. Кәмелетке толмағанның он төрттен он сегіз жасқа дейінгі кәмелетке толмағанға қатысты осындай қылмыс жасаған жағдайды қоспағанда, кәмелетке толмағандарға жыныстық тиіспеушілікке, бейбiтшiлiк пен адамзат қауiпсiздiгiне қарсы қылмыстар, сыбайлас жемқорлық қылмыстар, террористік қылмыстар, экстремистік қылмыстар, азаптаулар, сондай-ақ жеке адамға, мемлекеттің конституциялық құрылысы негіздеріне және қауіпсіздігіне қарсы, экономикалық қызмет саласында аса ауыр қылмыстар жасағаны үшін сотталған адамдарға ескіру мерзімдері қолданылмайды.

78-бап. Рақымшылық немесе кешiрiм жасау актiсi негiзiнде қылмыстық жауаптылықтан және жазадан босату

      1. Рақымшылық жасау туралы актiнi Қазақстан Республикасының Парламентi жеке-дара айқындалмаған адамдар тобына қатысты шығарады.

      2. Қылмыстық теріс қылық немесе онша ауыр емес немесе ауырлығы орташа қылмыс жасаған адамдар рақымшылық жасау туралы актiнің негiзiнде қылмыстық жауаптылықтан босатылуы мүмкiн. Қылмыстық теріс қылық немесе онша ауыр емес немесе ауырлығы орташа қылмыс жасағаны үшiн сотталған адамдар жазадан босатылуы мүмкiн не оларға тағайындалған жаза қысқартылуы немесе жазаның неғұрлым жеңiл түрiмен ауыстырылуы мүмкiн не мұндай адамдар жазаның қосымша түрiнен босатылуы мүмкiн. Ауыр немесе аса ауыр қылмыс жасағаны үшін сотталған адамдарға тағайындалған жазаның мерзімі қысқартылуы мүмкін. Жазасын өтеген немесе оны одан әрi өтеуден босатылған адамдардан рақымшылық жасау туралы актiмен сотталғандығы алып тасталуы мүмкiн.

      Кәмелетке толмағанның он төрттен он сегіз жасқа дейінгі кәмелетке толмағанға қатысты осындай қылмыс жасаған жағдайды қоспағанда, кәмелетке толмағандарға жыныстық тиіспеушілікке қарсы қылмыстар, террористік қылмыстар, экстремистік қылмыстар, азаптаулар, сондай-ақ қылмыстардың қайталануы немесе қылмыстардың қауiптi қайталануы кезінде жаза тағайындалған адамдарға рақымшылық жасау туралы акт қолданылмайды.

      3. Өзіне қатысты айыптау үкiмi заңды күшiне енген белгiлi бiр жеке-дара айқындалған адамға, сол сияқты шет мемлекет сотының үкімі бойынша тағайындалған жазаны Қазақстан Республикасының аумағында өтеп жатқан не өтеген адамға кешiрiм жасау туралы актiнi Қазақстан Республикасының Президентi шығарады.

      4. Қылмысы үшiн сотталған адам кешiрiм жасау кезiнде жазаны одан әрi өтеуден босатылуы мүмкiн не оған тағайындалған жаза қысқартылуы немесе жазаның неғұрлым жеңiл түрiмен ауыстырылуы мүмкiн не мұндай адам жазаның қосымша түрінен босатылуы мүмкiн. Жазасын өтеген немесе оны одан әрі өтеуден босатылған адамдардан кешiрiм жасау актiсiмен сотталғандығы алып тасталуы мүмкiн.

14-дәріс. Жаза мерзімдерін қосу және жаза мерзімін есептеу.

Жаза мерзiмдерiн қосу кезiнде мерзімдерді айқындау тәртiбi

      1. Қылмыстық құқық бұзушылықтардың жиынтығы және үкiмдердiң жиынтығы бойынша жазаларды iшiнара немесе толық қосу кезiнде:

      1) бас бостандығынан айырудың бiр күнiне айыппұлдың немесе түзеу жұмыстарының төрт айлық есептік көрсеткіші, қоғамдық жұмыстардың төрт сағаты, қамаққа алудың бір тәулігі, бас бостандығын шектеудің бір күні сәйкес келеді;

      2) бас бостандығын шектеудің бiр күнiне айыппұлдың немесе түзеу жұмыстарының төрт айлық есептік көрсеткіші, қоғамдық жұмыстардың төрт сағаты, қамаққа алудың бір тәулігі сәйкес келеді;

      3) қамаққа алудың бір тәулігіне айыппұлдың немесе түзеу жұмыстарының төрт айлық есептік көрсеткіші, қоғамдық жұмыстардың төрт сағаты сәйкес келеді;

      4) қоғамдық жұмыстардың бір сағатына айыппұлдың немесе түзеу жұмыстарының бір айлық есептік көрсеткіші сәйкес келеді;

      5) түзеу жұмыстарының бір айлық есептік көрсеткішіне айыппұлдың бір айлық есептік көрсеткіші сәйкес келеді.

      2. Арнаулы, әскери немесе құрметтi атақтан, сыныптық шеннен, дипломатиялық дәрежеден, бiлiктiлiк сыныбынан және мемлекеттiк наградалардан айыру, белгiлi бiр лауазымдарды атқару немесе белгiлi бiр қызметпен айналысу құқығынан айыру, шетелдікті немесе азаматтығы жоқ адамды Қазақстан Республикасының шегінен тысқары жерге шығарып жіберу, мүлiктi тәркiлеу, сондай-ақ медициналық сипаттағы мәжбүрлеу шаралары оларды айыппұлмен, түзеу жұмыстарымен, қоғамдық жұмыстарға тартумен, бас бостандығын шектеумен, қамаққа алумен, бас бостандығынан айырумен қосқан кезде дербес орындалады.

62-бап. Жаза мерзiмдерiн есептеу және жазаны есепке алу

      1. Белгiлi бiр лауазымдарды атқару немесе белгiлi бiр қызметпен айналысу құқығынан айырудың, бас бостандығын шектеудiң, бас бостандығынан айырудың мерзiмдерi – айлармен және жылдармен, қамаққа алу мерзімдері – тәуліктермен, қоғамдық жұмыстарға тарту мерзімдері сағаттармен есептеледі.

      2. Осы баптың бірінші бөлігінде көрсетілген жазаны ауыстыру немесе жазаларды қосу, сондай-ақ жазаны есепке алу кезінде мерзімдер тәуліктермен есептелуі мүмкін.

      3. Үкiм заңды күшiне енгенге дейiн күзетпен ұстау уақыты:

      1) қауіпсіздігі барынша жоғары, төтенше және толық қауіпсіз мекемеде бас бостандығынан айыру түріндегі жазаны өтеудің бір күні;

      2) орташа қауіпсіз, сондай-ақ кәмелетке толмағандарды ұстауға арналған орташа қауіпсіз мекемеде бас бостандығынан айыру түріндегі жазаны өтеудің бір жарым күні;

      3) қауіпсіздігі барынша төмен мекемеде жазаны өтеудің екі күні үшін бір күн есебімен жаза мерзіміне есепке жатқызылады.

      3-1. Үкім заңды күшіне енгенге дейін күзетпен ұстау уақыты:

      1) қамаққа алу түріндегі жазаны өтеудің бір күні;

      2) бас бостандығын шектеу түріндегі жазаны өтеудің екі күні;

      3) қоғамдық жұмыстар түрінде жазаны өтеудің төрт сағаты;

      4) тиісінше түзеу жұмыстары, айыппұл түрінде жазаны өтеудің төрт айлық есептік көрсеткіші үшін бір күн есебімен жаза мерзіміне есепке жатқызылады.

      4. Үкiм заңды күшiне енгенге дейiн үйқамақта ұстау уақыты бас бостандығынан айыру, бас бостандығын шектеу, қамаққа алу түрiндегі жаза мерзіміне – бiр күнге екi күн есебімен, қоғамдық жұмыстарға тарту, түзеу жұмыстары, айыппұл түрiндегi жаза мерзiмiне тиісінше қоғамдық жұмыстардың екі сағаты немесе екі айлық есептік көрсеткіш үшін үйқамақта ұстаудың бiр күнi есебiмен есептеледі.

      5. Сот үкiмi заңды күшiне енгенге дейiн адамды күзетпен ұстау уақыты мен Қазақстан Республикасының шегiнен тыс жерде жасалған қылмыс үшiн сот үкiмiмен тағайындалған бас бостандығынан айыруды өтеу уақыты, адам осы Кодекстiң [9-бабының](https://adilet.zan.kz/kaz/docs/K1400000226#z9) негiзiнде ұстап берiлген жағдайда, бiр күнге бiр күн есебiмен есептеледi.

      6. Адамға жазаның өзге түрін тағайындай отырып, үкімді қайта қарау кезінде жазаның өтелген мерзімі немесе орындалған мөлшері үкім қайта қаралғанға дейін жаңа жазаның мерзіміне немесе мөлшеріне есептеледі. Жазаның өтелген мерзімін немесе орындалған мөлшерін есепке алу кезінде:

      1) бас бостандығынан айырудың бiр күнiне айыппұлдың немесе түзеу жұмыстарының төрт айлық есептік көрсеткіші, қоғамдық жұмыстардың төрт сағаты, қамаққа алудың бір тәулігі, бас бостандығын шектеудің бір күні сәйкес келеді;

      2) бас бостандығын шектеудің бiр күнiне айыппұлдың немесе түзеу жұмыстарының төрт айлық есептік көрсеткіші, қоғамдық жұмыстардың төрт сағаты, қамаққа алудың бір тәулігі сәйкес келеді;

      3) қамаққа алудың бір тәулігіне айыппұлдың немесе түзеу жұмыстарының төрт айлық есептік көрсеткіші, қоғамдық жұмыстардың төрт сағаты сәйкес келеді;

      4) қоғамдық жұмыстардың бір сағатына айыппұлдың немесе түзеу жұмыстарының бір айлық есептік көрсеткіші сәйкес келеді;

      5) түзеу жұмыстарының бір айлық есептік көрсеткішіне айыппұлдың бір айлық есептік көрсеткіші сәйкес келеді.

      7. Қылмыс жасалғаннан кейiн психикалық, мінез-құлықтық бұзылушылықпен (аурумен) науқастанған адамға медициналық сипаттағы мәжбүрлеу шаралары қолданылған уақыт жаза мерзiмiне немесе мөлшеріне есептеледi.

63-бап. Шартты түрде соттау

      1. Егер сот бас бостандығынан айыру түрінде жаза тағайындағанда сотталған адамның жазаны өтемей түзелуi мүмкiн деген түйінге келсе, ол тағайындалған жазаны шартты деп санауға қаулы шығарады.

      2. Шартты түрде соттауды қолдану кезінде сот жасалған қылмыстың сипаты мен қоғамға қауiптiлiк дәрежесiн, кінәлі адамның жеке басын, оның iшiнде жауаптылық пен жазаны жеңiлдететiн және ауырлататын мән-жайларды ескередi.

      3. Шартты түрде соттауды тағайындау кезінде сот осы Кодекстің [44-бабы](https://adilet.zan.kz/kaz/docs/K1400000226#z44) екінші бөлігінің қағидалары бойынша бас бостандығынан айырудың барлық тағайындалған мерзіміне, ал кәмелетке толмағандарға алты айдан бір жылға дейінгі мерзімге пробациялық бақылау белгiлейдi.

      Шартты түрде сотталғандағы пробациялық бақылау кезеңінде онша ауыр емес немесе ауырлығы орташа қылмысты қайталап жасаған кезде де кәмелетке толмағандарға шартты түрде соттау қолданылуы мүмкін.

      Пробациялық бақылау сот қосымша жаза түрі ретінде Қазақстан Республикасының шегінен тысқары жерге шығарып жіберуді тағайындаған шетелдік немесе азаматтығы жоқ адам шартты түрде сотталған кезде белгіленбейді.

      4. Шартты түрде соттау кезiнде шектеулердің және жазаның қосымша түрлерi тағайындалуы мүмкiн.

      5. Шартты түрде соттау кезiнде кәмелетке толмаған адамға тәрбиелiк әсерi бар мәжбүрлеу шаралары тағайындалуы мүмкiн.

      6. Қылмыстардың қайталануы, қылмыстардың қауiптi қайталануы кезінде, адамды аса ауыр қылмыс, сыбайлас жемқорлық қылмыс, террористік қылмыс, экстремистік қылмыс, азаптаулар, қылмыстық топ құрамында жасалған қылмыс, кәмелетке толмағандардың жыныстық тиіспеушілігіне қарсы қылмыс үшін соттаған кезде адамдарға шартты түрде соттау қолданылмайды. Көрсетілген шектеу он төрттен он сегізге дейінгі жастағы кәмелетке толмаған адамның жыныстық тиіспеушілігіне қарсы қылмыс жасаған кәмелетке толмағандарға қолданылмайды.

64-бап. Шартты түрде соттаудың күшiн жою

      1. Егер шартты түрде сотталған адам пробациялық бақылау мерзiмi өткенге дейiн өз мінез-құлқымен өзiнiң түзелгенiн дәлелдесе, пробациялық бақылауды жүзеге асыратын органның ұсынуы бойынша сот шартты түрде соттаудың күшiн жою туралы және сотталған адамнан сотталғандықты алып тастау туралы қаулы шығара алады. Бұл ретте шартты түрде соттаудың белгiленген мерзiмiнiң кем дегенде жартысы өткен соң оның күшi жойылуы мүмкiн.

      2. Шартты түрде сотталған адам:

      1) қоғамдық тәртіп пен имандылыққа, кәмелетке толмағандардың құқықтарына, жеке адамға қол сұғатын және отбасылық-тұрмыстық қарым-қатынастар саласында әкімшілік құқық бұзушылық жасағаны үшiн өзіне әкiмшiлiк жаза қолданылған әкімшілік құқық бұзушылық жасаған;

      2) электрондық бақылау құралдарын қасақана зақымдаған (бүлдірген) не дәлелсіз себептермен тіркелуге келмеген немесе пробациялық бақылауды жүзеге асыратын органға хабарламай тұрғылықты жерін ауыстырған;

      3) қылмыстық теріс қылық жасаған жағдайларда, сот пробациялық бақылауды жүзеге асыратын органның ұсынуы бойынша пробациялық бақылау мерзімін ұзарта алады, бірақ бір жылдан аспайтын мерзімге ұзартады.

      3. Шартты түрде сотталған адам соттың оған жүктеген міндеттерін орындамаған не осы баптың екінші бөлігінде көрсетілген бұзушылықтарды қайталап жасаған жағдайда, осы баптың бірінші бөлігінде көрсетілген органның ұсынуы бойынша сот шартты түрде соттаудың күшін жою және сот үкімімен тағайындалған жазаны орындау туралы қаулы етеді, ал кәмелетке толмаған сотталған адамға қатысты пробациялық бақылау мерзімін қайтадан ұзарта алады, бірақ бір жылдан аспайтын мерзімге ұзартады.

      4. Шартты түрде сотталған адам пробациялық бақылау мерзiмi iшiнде – абайсызда қылмыс не онша ауыр емес қасақана қылмыс, ал шартты түрде сотталған кәмелетке толмаған адам онша ауыр емес немесе ауырлығы орташа қылмыс жасаған жағдайларда, шартты түрде соттаудың күшiн жою немесе оны күшінде қалдыру туралы мәселенi сот жаңа қылмыс үшiн жаза тағайындаған кезде шешедi.

      5. Шартты түрде сотталған адам пробациялық бақылау мерзiмi iшiнде – ауырлығы орташа қасақана қылмыс, ауыр немесе аса ауыр қылмыс, ал кәмелетке толмаған адам ауыр немесе аса ауыр қылмыс жасаған жағдайларда, сот шартты түрде соттаудың күшiн жояды және оған үкімдердің жиынтығы бойынша жаза тағайындау қағидалары бойынша жаза тағайындайды.

15-дәріс. Адамның өмірі мен денсаулығына қарсы қылмыстық құқық бұзушылықтар.

**Тақырыптың мақсаты** Қылмыстық құқықтың Ерекше бөлімінің түсінігін құрылысын және қылмыстық құқықтағы «жеке адам» белгілерін анықтау арқылы оған қарсы бағытталатын қылмыстық құқық бұзушылықтардың топтастырылуын анықтау.

**Сұрақтар:**

1. Қылмыстық заңның Ерекше бөлімінің түсінігі және қылмыстық құқық бұзушылықтардың топтастырылу негізі.

2. Жеке адам ұғымы және оның оның осы ұғым көлемінде заңмен қорғалатын мүдделері.

3. Кісі өлтірудің түсінігі түрлері.

4. Адаманың денсаулығына қарсы қылмыстық құқық бұзушылықтар.

**1-сұрақ.** Қылмыстық құқықтың ерекше бөлімі қандай қоғамға қауіпті іс-әрекетер қылмыстық құқық бұзушылық болып табылатынын анықтайтын және олар үшін жазаның түрі мен көлемін белгілейтін нормалардың жүйесі.

 Ерекше бөлімінің нормалары диспозиция және санкция бөлімдерінен құралады, сонымен қатар жауаптылықты ауырлататын және аса ауырлататын бөлімдерден де тұрады.

 Ерекше бөлім тараулары қылмыстық құқық бұзушылықтардың топтық объектілеріне қарай топтастырылған, яғни тарауларға бөлінген.

 Ерекше бөлім тараулары кезектілігі бойынша алдымен адамның мүдделеріне, мұнан кейін мемлекеттің тікелей мүдделеріне қарсы қылмысты әрекеттерден, үшінші кезекте қоғамның жалпы мүдделерге қарсы қылмыстық құқық бұзушылықтармен келтірілген.

**2-сұрақ.** Қылмыстық заңның Ерекше бөліміндегі бірінші тараудағы жеке адамның мүдделері ретінде үнемі сақталуға жататын өмірі, денсаулығы, жеке және жыныстық бостандығы, ар-намысы алынады. Мұндай құндылықтар адамда үнемі, барлық кезде болады.

 Адам өзінің анасының денесінен бөлініп шыққан кезден бастап жеке адам болып саналады. Ал оған дейінгі әрекеттер әйелдің денсаулығына ауыр зиян келтіру немесе заңсыз түсік тастату ретінде бағаланады.

 **3-сұрақ.** Адамның өлімінің екі түрі болады: Биологиялық өлім және клиникалық өлім. Құқық ғылымында адамның қайтыс болу уақыты биологиялық өлімнің туындауымен анықталады. Мұндай өлім кезін адамның жүрегі тоқтауна байланысты бүкіл де клеткалары, организмі тіршілігін тоқтатады.

 Адамның өміріне қарсы қылмыстар ҚК Ерекше бөлімнің 99-105 баптарында келтірілген. ҚК 99-бабы бойынша адам өлтіру-бұл қасақана құқыққа қайшы түрде бөтен адамға қаза келтіру. Кісі өлтірудің түсінігі қылмыстық құқық теориясында даулы.

 Объектісі-бөтен адамның өмірі.

 Объективтік жағы-адамның өміріне қарсы бағытталатын әрекеттер. Мысалы адамның өмірлік маңызы бар дене мүшелеріне қарай ату, пышақ салу, улау, түншықтыру сияқты әрекеттер.

 Аяқталу уақыты-адамның қайтыс болған кезі.

 Құрамы-материалдық.

 Субъективтік жағы-тікелей және жанама қасақаналық.

 Ниеті-әртүрлі. Ерекше бөлімнің 99 бабы 2 бөлігіндегі кей кісі өлтіру түрлері арнайы ниетпен, мақсатпен жасалады.

 Субъектісі - 99 бап бойынша 14 жастан, ал басқа баптар бойынша16 жастан жауаптылық басталады.

 ҚК 99 баптың 1 бөлімі бойынша жай кісі өлтіру үшін жауаптылық белгіленген. Жай кісі өлтіру-бұл ҚК 100-103 баптардағы жауаптылықты жеңілдететін кісі өлтірулерге сәйкес келмейтін және 99 баптың 2 бөліміндегі жауаптылықты ауырлататын күсі өлтіруге жатпайтын адамның өміріне тікелей бағытталған іс-әрекеттер. Мысалдары өзара ерегіс, өзара төбелес, тұрмыстық жанжал, қызғаншақтық, көреалмаушылық ниеттермен, кек қайтару мақсатымен жасалған кісі өлтірушіліктер.

###  4-сұрақ. Адамның денсаулығына қарсы қылмыстық құқық бұзушылықтар ҚК 106-107 баптарда денсаулыққа ауыр және орташа зардап келтіру, 110-114 баптарда қинау және ашу шегінен, қажетті қорғану шегінен, қылмыскерді ұстау шаралары шегінен шығып денсаулыққа кем дегенде орташа зардап келтіру үшін жауаптылық белгіленген. ҚК 116-119 баптарда адамның ағзалары мен тiндерiн алып қоюға мәжбүрлеу немесе заңсыз алу, енерологиялық ауруларды жұқтыру, адамның иммун тапшылығы вирусын (АИТВ)жұқтыру, қауіпті жағдайда қалдыру үшін жауаптылық қарстырылған. Бұл қылмысты әрекеттер адамның өмірі мен денсаулығына қауіп төндіретін қылмыстар деп аталады. Сондықтан объектісі адамның өмірі мен денсаулығының қауісіздігі болып табылады.

###  Денсаулыққа қарсы қылмыстық құқық бұзушылықтардың объектісі -адамның денсаулығы.

###  Объективтік жағы- адамның денсаулығына зардап келтіруге бағытталған әрекет және міндеттілігі немесе мүмкіндігі болған жағдайда әрекетсіздік.

ҚК 3 бабының 11) пункті бойынша денсаулыққа ауыр зиян – адамның денсаулығына, оның өміріне қауіпті зиян не денсаулыққа: көру, сөйлеу, есту қабілетінен немесе қандай да бір ағзадан айырылуға; ағзаның өз функцияларын жоғалтуына; бет-әлпетінің қалпына келмейтіндей бұзылуына; жалпы еңбек қабілетінің кемінде үштен бірін айтарлықтай тұрақты түрде жоғалтумен ұласқан денсаулықтың бұзылуына; кәсіби еңбек қабілетін толық жоғалтуға; жүктілікті үзуге; психикалық, мінез-құлықтық, оның ішінде психикаға белсенді әсер ететін заттарды тұтынуға байланысты бұзылушылыққа (ауруға) әкеп соққан өзге де зиян;

      12) пункт бойынша денсаулыққа ауырлығы орташа зиян – адамның денсаулығына, оның өміріне қауіпті емес, денсаулықтың ұзақ уақыт (жиырма бір күннен астам мерзімге) бұзылуына немесе жалпы еңбек қабілетін (үштен бір бөлігінен кем) тұрақты түрде айтарлықтай жоғалтуға әкеп соққан зиян.

 Денсаулыққа жеңіл зардап келтіргендік үшін қылмыстық жауаптылық қолданылмайды.

###  Аяқталу уақыты-адамның денсаулығына зардап келтірген кезден.

###  Құрамы -материалдық.

 Субъективтік жағы-тікелей неемсе жанама қасақаналық, 114 бап (денсаулыққа абайсыздықта зиян келтіру) бойынша кінә нысаны абайсыздық.

 Ниеті – әр түрлі. 106 баптың 2 және 3 бөлімдеріндегі қылмыстар бойынша арнайы ниеттер кездеседі.

 Субъектісі- денсаулыққа қасақана ауыр зиян келтіру және жауаптылықты ауырлататын жағдайда орташа зиян келтіру үшін жауаптылық 14 жастан, басқаларына 16 жастан туындайды.

**16-дәріс.** Жыныстық және жеке бас бостандығына, сонымен қатар адамның ар-намысына қарсы қылмысты әрекеттердің құқықтық сипаттамасы.

**Тақырыптың мақсаты** адамның өміріне, денсаулығына, жеке бостандығына, жыныстық бостандығына және ар-намысына қарсы бағытталатын қылмысты әрекеттерге құрам элементтері арқылы сипаттама беру.

**Сұрақтар:**

1. Адамның жыныстық бостандығына қарсы қылмыстар.

2. Адамнаң жеке бостандығына қарсы қылмысты әрекеттердің құқықтық сипаттамасы.

3. Адамның ар-намысына қарсы қылмыстық құқық бұзушылықтар.

**1-сұрақ.** 120-бап. Әйел зорлау. Адамның жыныстық бостандығына қарсы қылмыстардың объектісі – жыныстық бостандық, яғни жыныстық қатынасқа еркіндігі болып табылады.

Объективтік жағы әрекетпен жасалады. Олар: күш қолдану (ұру, қарсылық білдірген жағдайда оны тоқтататын әрекеттер жасау), қорқыту (өлтіремін, жарақаттаймын, мүлкіңді жоямын, масқаралайтын сөз таратамын, осындай әрекеттерді жақын адамдарыңа қатысты жасаймын деген сөздер айту), дәрменсіз жағдайын пайдалану (ауырып жатырған, мас күйіндегі адаммен жыныстық қатынасқа түсу немесе өзге де себептермен қарсылық білдіре алмау).

Аяқтау уақыты-жыныстық қатынас басталған кезден.

Құрамы-формалдық.

Субъективтік жағы-тікелей қасақаналық.

Ниеті-жыныстық құмарлығын қанағаттандыру.

Субъектісі -14 жасқа толған ер адам, қорқыту, әйел адамдар күш қолдану әрекеттерін орындаумен шектелген жағдайда қылмысты бірге орындаушы болады. Ал әйел немесе өзге адам пәтерін берумен немесе жәбірленуші туралы мәліметтер берсе, онда көмектесуші болады. Егер әйел адам 14 жасқа толмаған адамды әйел зорлауға азғырса, онда осы қылмыстың орындаушысы (біреу арқылы орындау түрінде) сол әйел болады.

Баптың 3 бөлімінің 1-тармағында кәмелетке толмаған адаимды зорлау үшін жауаптылық белгіленген. Бұл бөлім бойынша қылмысты квалификациялау үшін кінәлі адамның кәмелетке толмағандығын келбетіне, таныстығына, біреуден естуіне байланысты білуі керек.

Баптың 4-бөлімінде жас балаға қатысты (әдебиеттерде жасөспірімдер деп алады) зорлау қарстырылған. Бұл жерде жас бала ретінде 14 жасқа толмағандар алынады. Олармен жыныстық қатынасқа ерікті немесе еріксіз түсудің айырмашылығы жоқ, себебі мұндай жасқа толмағандармен мүлдем жыныстық қатынаста болуға тиым салынған.

### 121-бап. Сексуалдық сипаттағы зорлық-зомбылық әрекеттері

      1. Күш қолданып немесе оны қолдану қатерін төндіріп не жәбірленушінің дәрменсіз күйін пайдаланып еркек пен еркектің жыныстық қатынасы, әйел мен әйелдің жыныстық қатынасы немесе жәбірленушіге немесе басқа адамдарға жасалған сексуалдық сипаттағы өзге де әрекеттер

### 122-бап. Он алты жасқа толмаған адаммен жыныстық қатынас немесе сексуалдық сипаттағы өзге де әрекеттер жасау

      1. Көрінеу он алты жасқа толмаған адаммен жыныстық қатынас, еркек пен еркектің жыныстық қатынасын, әйел мен әйелдің жыныстық қатынасын немесе сексуалдық сипаттағы өзге де әрекеттер жасау.

 Он алты жасқа толмағандармен де жыныстық қатынаста болуға тиым салынады. Құрам эелементтері бойынша белгілері зорлау қылмыстымен бірдей. Тек жауаптылық 16 жастан басталады.

 **2-сұрақ.** 125-бап. Адамды ұрлау. Адамның жеке бостандығна қарсы қылмыстардың объектісі, жеке бостандық, яғни еркін жүріп-тұру құқығы. Қосымша объектісі-адамның ар-намысы.

 Объективтік жағы-адамды ұрлау мақсатында басқа жаққа алып кету әрекеті. Басқа жаққа жеткізген кезден аяқталды деп саналады.

 Құрамы-формалдық

 Субъективтік жағы-тікелей қасақаналық

 Ниеті-егер ұрланған адамның жақын адамдарынан босату үшін ақша талап ететін болса, онда пайдақорлық, өзге де ниеттер бола алады. Мысалы әйел қылу үшін еріксіз алып қашу. Егер адам өз еркімен бірге кетіп, артынан мені ұрлады деп хабарласа немесе ұрлада деген сөз тарату үшін өздерінің араларында келісім болса, онда қылмыстың құрамы болмайды.

 Субъектісі 14 жасқа толған есі дұрыс адам.

 Аталған баптың 3-бөлімінің 3) тармағында абайсызда адам өліміне соқтырғандық үшін жауаптылық белгіленген. Мұндай жағдайда ҚК 104 бабымен (абайсызда қаза келтіру) осып квалификация жасалмайды.

 Ескерту. Ұрланған адамды өз еркiмен босатқан адам, егер оның әрекеттерiнде өзге қылмыс құрамы болмаса, қылмыстық жауаптылықтан босатылады.

      126-бап. Бас бостандығынан заңсыз айыру

      1. Адамды оны ұрлауға байланысты емес бас бостандығынан заңсыз айыру

 Объктісі, субъективтік жағы, құрымының түрі адам ұрлау қылмысымен бірдей.

 Объективтік жағы бойынша негізінен әрекетпен, кейде әрекетсіздікпен де жасала алады. Әрекет түрінде адамды бөлмеген қамап қою, байлап ұстау сияқты әрекеттермен жасалады. Әрекетсіздік-босатуға, көмектесуге мүмкіндігі бола отрырып, қамалып қалған адамға көмектеспеу. Мұны қауіпті жағдайда қалдыру деп бағалауға болмайды, ол қылмыста адамның өміріне, денсаулығына көмектеспесе нақты қауіп келу мүмкіндігі болады.

 Аяқталу уақыты-адамны бостандығынан нақты айырмған кезден.

 Субъектісі-16 жасқа толған есі дұрыс адам.

### 127-бап. Психиатриялық стационарға заңсыз орналастыру

Объектісі, субъективтік жағы, аяқталу уақыты, құрамының түрі адам ұрлаумен бірдей анықталады.

Объективтік жағы бойынша екі әрекетпен сипатталады: адамды психиатриялық стационарға заңсыз орналастыру және онда заңсыз ұстау. Адамды психиатриялық стационарға орналастыруды заңсыз тану үшін ол адамның ақыл есі дұрыс болуы немесе психиатр дәрігерлердің тиісті қорытындысынсыз орналастырған болуы керек.

Ниеті-әр түрлі, негізінен басшы адамның өзіне кедергі келтірген адамды немесе бұрын жасаған қылмысты әрекетін белетін адам өзгелерге айтып қоймас үшін қылмысын жасыру мақсатында сау адамды ақыл есі дұрыс емес деп бостандығынан айыру.

Субъектісі-16 жастан, сау адамды психиатриялық станционарға орналастыруға әрекет жасаған адам және жағдайдан хабардар болған болса, психиатриялық мекеменің қызметкерлері болады.

### 128-бап. Адам саудасы.

### Объектісі, кінә нысаны, құрамының түрі адам ұрлаумен бірдей.

      Объективтік жағы- әрекет түрінде, яғни адамды сатып алу-сату немесе оған қатысты өзге де мәмiлелер жасау. Өзіне қатысты мәміле жасалған адам 18 жастан асқан болуы керек. Егер бұл жасқа жетпесе, онда жауаптылық ҚК 135-баппен кәмелетке толмағандарды смаудалау үшін туындайды. «Өзге де мәмілелер жасау» адамды уақытша пайдалану үшін басқа біреуден жалға алу әрекеттері сияқты болады, яғни адам товар ретінде пайдаланылады.

 Аяқталу уақыты мәміле жасалған кезден.

 Ниеті-әдетте пайдақорлық.

 Субъектісі-мәміле жасасқан немесе сатқан және сатып алған 16 жастан асқан адамдар.

###  3-сұрақ. 131-бап. Қорлау

###  Объектісі адамның ар-намысы, қадір-қасиеті.

###  Объективтік жағы- қорлау, яғни басқа адамның абыройы мен қадiр-қасиетiн әдепсiз түрде кемсiту. Әрекетпен ғана жасалады, яғни адамды қорлауды білдіретін белгілі бір қимылдар жасау және адамның намысына тиестін сөздар айтуды білдіреді.

###  Аталған әрекеттер орындалған кезден аяқталған болып саналады.

###  Құрамы формалдық, зардаптың түрі-моралдық зардап.

###  Кәнә нысаны-тікелей қасақаналық. Ниеті-әртүрлі, көбінесе бұзақылық, басқа адамды кемсіту.

###  Жауаптылық 16 жастан басталады.

**17-дәріс. ҚР қылмыстық құқығы бойынша кәмелетке толмағандар мен от басына қарсы қылмыстық құқық бұзушылықтар.**

**Тақырыптың мақсаты** Отбасы және кәмелетке толмағандардың заңды мүдделерін топтық объектілер ретінде қарастыра отырып, осындай объектілерге қарсы бағыттаған қылмыстық құқық бұзушылықтаға құрам белгілері бойынша талдау жасау.

**Сұрақтар:**

1. Кәмелетке толмаған адамның заңды мүдделері және от-басы ұғымдарының арақатынасы.

2. Кәмелетке толмағандарға қарсы қылмыстық құқық бұзушылықтар.

3. От-басының заңды мүдделеріне қарсы қылмысты әрекеттердің сипаттамасы.

**1-сұрақ.** Бұл тарауда да екі топтық объектіге, яғни 18 жасқа толмағандардың заңды мүдделері немесе олардың дұрыс қалыптасуы және от-басының тұтастығы немесе отбаслық құпиялар сияқты заңды мүдделеріне қарсы қылмыстық құқық бұзушылықтар қарастырылған.

Кей баптарда педагог, тәрбиші, қамқоршы, қорғаншы қызметін атқаратын адамдардың жауаптылығы қарстырылған. Мұндай қылмысты әрекеттер арнайы субъектінің жауаптылығын білдіреді.

### Кінә нысаны негізінен қасақаналық, тек 141-баптағы «Балалардың өмiрi мен денсаулығының қауiпсiздiгiн қамтамасыз ету жөнiндегi мiндеттердi тиісінше орындамау» абайсыздықпен жасалады.

### 2-сұрақ. 132-бап. Кәмелетке толмаған адамды қылмыстық құқық бұзушылықтар жасауға тарту.

### Объектісі-кәмелетке толмағандардың дұрыс тәрбиесі.

### Объективтік жағы –әрекет түрінде, яғни кәмелетке толмағандарға ұрлық, адамның денсаулығына зиян келтіру сияқты қылмыстық заңда көрсетілген қылмыстық құқық бұзушылықтарды жасату. Кәмелетке толған адамның онымен бірге қылмысты жасауы немесе жасамауының айырмашылығы жоқ. Егер қылмысты бірге жасаған болса, онда қылмысты бірге орындаушылар ретінде және осы баппен жауапқа тартылады. Ал егер қылмысқа итермелеген болса, онда қылмысқа азғырушы емес, тек осы бап бойынша жауаптылық туындайды. Себебі бұл баптың мағынасы, қылмысқа азғырудың жеке қылмыс болып табылатын арнайы түрін білдіреді. Кәмелетке толмаған адам жасаған қылмыстық құқық бұзушылығына белгіленген жасы сәйкес келгенде жауаптылыққа тартылады.

### Аяқталу ақыты-кәмелетке толмаған адам бір қылмысты жасаған кезден.

### Құрамы-формалды.

Субъективтік жағы-тікелей қасақаналық. Кінәлі адам қылмысты әрекетке татртқан адамның кәмелетке толмағандығын білуі шартты.

Ниеті әртүрлі, бұзақылық, пайдақорлық, кек т.б.

Субъектісі-18 жасқа толған адам.

Егер кәмелетке толмаған қылмысты әрекетке адамды бас тәрбиесімен айналысуға міндетті педагог, тәрбиеші, ата-ана тартқан болса, онда осы баптың 2-бөлімі бойынша квалификацияланады.

Егер кәмелетке толмаған адам қылмысқа тартқанмен оған келіспесе немесе ол қылмысты әрекетті жасай алмаса, онда қылмысқа оқталу деп танылады.

### Егер ата-ана өз баласының қылмысты әрекет жасап жүргенін, мысалы ұрлық жасап үйге ұрланған мүлікті әкелгенін біліп, бірақ оған қарсылық білдірмесе, онда ҚК 140-бап бойынша Кәмелетке толмаған адамды тәрбиелеу жөнiндегi мiндеттердi орындамау болып танылады.

### 133-бап. Кәмелетке толмаған адамды қоғамға жат әрекеттер жасауға тарту

### Бұл қылмыстық құқық бұзушылықтың объектісі, субъективтік жағы субъектісі кәмелетке толмағандарды қылымстық құқық бұзушылықтарға тартумен бірдей анықталады.

### Объективтік жағы-әрекет түрінде, яғни кәмелетке толмаған адамды есеңгiрететiн заттарды пайдалануға не уытқұмарлыққа не спирттік iшiмдiктерді бірнеше рет (кем дегенде үш рет) пайдалануға не қаңғыбастықпен немесе қайыршылықпен айналысуға тарту.

### Аяқтау уақыты көрсетілген әрекеттердің біреуі толық жасалған кезден.

### Құрамы-формалдық.

###  3-сұрақ. 136-Баланы ауыстыру.

 Объектісі от-басының тұтастығы, баланың өз ата-анасымен бірге болу құқығы.

 Объективтік жағы-баланы ауыстыру, яғни өзге адамға беріп жіберу немесе перзентханада қолдарына тағылатын белгі.

 Аяқталу уақыты-басқа адам алып кеткен кезден аяқталады. Құрамы-формалдық

 Кінә нысаны-қасақаналық. Абайсыздықпен ауыстыру қылмыстық жауаптылыққа соқтырмайды.

 Ниеті-әртүрлі, егер пайқақорлық ниетпен ауыстырса, онда жауаптылық ауырлатылады.

 Субъектісі-жалпы және арнайы. Перзентхана қызметшілері және баланың денсаулығы, тірі тууы, жынысы бойынша мәселе болғанда бала босанған әйел.

### 141-бап. Балалардың өмiрi мен денсаулығының қауiпсiздiгiн қамтамасыз ету жөнiндегi мiндеттердi тиісінше орындамау.

### Объектісі-жас балалардың денсаулығы, осы баптың екінші бөлімі бойынша өмірі.

### Объективтік жағы-жас баланың өмiрi мен денсаулығының қауiпсiздiгiн қамтамасыз ету жөнiндегi мiндеттердi қызметi бойынша осындай мiндеттер жүктелген адамның не осы мiндеттердi арнайы тапсырма бойынша орындайтын немесе мұндай мiндеттердi өзiне ерiктi түрде алған адамның тиісінше орындамауы жас баланың денсаулығына абайсызда ауыр немесе ауырлығы орташа зиян келтiруге әкеп соғуы.

### Жас бала ретінде басқа біреудің үнемі қағдағалауын, күтімін қажет ететін балалар. Мысалы балабақшадағы балалар.

### Қылмыстың аяқталу уақыты-жас баланың денсаулығына кем дегенде орташа зиян келуі. Мұндай зиян тәрбиешінің балаға дұрыс қарамау себебінен туындаған болуы керек. Мысалы ұйықтап қалу, кітапты, теледидарды телефонды қарап отырып баланы қадағаламау.

### Құрамы-материалдық.

### Субъективтік жағы-зардапқа қатысты психикалық қатынасымен анықталады, яғни абайсыздық. Қасақана баланың жарақаттануын немесе қайтыс болуын тілеген болса, онда адам өлтіру ретінде 99 баппен квалификацияланады.

### Субъектісі арнайы, баптың диспозициясында көрсетілгендей үйдегі немесе балабақшадағы, сондай-ақ балалар үйінің тәрбиешілері.

**18-дәріс. Адам мен азаматтардың Конституциялық және өзге де құқықтары мен бостандықтарына қарсы қылмыстық құқық бұзушылықтар.**

**Тақырыптың мақсаты** адам мен азаматтардың ҚР Конституциясында және өзге де заңдарында белгіленген негізгі құқықтарына қарсы бағатталатын қылмысты әрекеттерді құқық салалары бойынша топтастыра отырып, оларға құқықтық тадау жүргізу.

**Сұрақтар:**

1. Констиуциялық құқықтардың топтастырылуы және жалпы сипаттамасы.

2. Адамның саяси бостандықтарына қарсы қылмыстық құқық бұзушылықтар.

3. Адамның еңбек ету мүдделеріне қарсы қылмыстық құқық бұзушылықтар.

4. Адамның өзге де конституциялық құқықтарына қарсы қылмыстық құқық бұзушылықтар.

**1-сұрақ.** Конституциялық құқықтар ретінде ҚР Қонституциясымен азаматтарға берілген құқықтар танылады. Онда азаматтардың еңбек, экономикалық, саяси, тұрғын-үй құқықтары аталған. Бұл құқықтар осы тараудағы қылмысты әрекеттердің объектілері болып табылады.

 Объективтік жағы бойынша әркелкі әрекеттермен сипатталады және көпшілік қылмыстық құқық бұзушылық құрамдары формалды болып келеді.

 Аяқталу уақыттары формалды құрамдар бойынша қоғамға қауіпті іс-әрекет жасалған кезбен, материалдық құрамдар зиянды салдар туындаған кезбен анықталады.

 Субъективтік жағы бойынша негізінен қасақаналық кінәмен сипатталады.

 Субъектісі жалпы және кей құрамдар бойынша арнайы болып табылады.

###  2-сұрақ. 145-бап. Адамның және азаматтың тең құқықтылығын бұзу

###  Объектісі азаматтардың ұлтына, дініне, саси көзқарастарына, әлеуметтік жағдайына қарамай баршаның теңдігі.

      Объективтік жағы-адамның (азаматтың) құқықтары мен бостандықтарын тегiне, әлеуметтiк, лауазымдық немесе мүлiктiк жағдайына, жынысына, нәсiліне, ұлтына, тiліне, дiнге көзқарасына, нанымына, тұрғылықты жерiне, қоғамдық бiрлестiктерге қатыстылығына байланысты себептермен немесе кез келген өзге де мән-жайлар бойынша тiкелей немесе жанама шектеу. Яғни адамға тиесілі құқықты пайдалануға мүмкіндік бермеу. Мысалы жұмысқа алмау, ауыр жұмыстарға пайдалану, қажетті әлеуметтік көмектерді бермеу

 Құрамы-формалды.

Субъективтік жағы-тікелей қасақаналық.

Ниеті- көбінесе жеккөрушілік.

Субъектісі-арнайы мемлекеттік қызметшілер немесе лауазымды адамдар, яғни құқықты пайдалануға мүмкіндік беретін адамдар.

### 150-бап. Сайлау құқықтарын жүзеге асыруға немесе сайлау комиссияларының жұмысына кедергi жасау

      Объектісі азаматтардың демократиялық саяси құқықтары.

 Объективтік жағы-азаматтың өзінің сайлау құқықтарын немесе референдумға қатысу құқығын еркін жүзеге асыруына кедергі жасау. Яғни азаматтар сайлау құқығын өз еркіне қарай пайдалануы керек. Сайлауға қатысуға, қатыспауға құқылы.

      1-1. Сайлау комиссияларының немесе референдум комиссияларының жұмысына заңсыз араласу және дауыс беруге, кандидатты, партиялық тізімдерді тіркеуге, дауыстарды санауға және сайлаудағы немесе референдумдағы дауыс беру нәтижелерін айқындауға байланысты міндеттерді атқаруға кедергі жасау.

 Құрамы формалды. Аяқталу уақыты жоғарыда көрсетілген әрекеттерді жасау салдарынан азаматтың өз құқығын іске асыра алмау кезімен анықталады.

 Субъективтік жағы-тікелей қасақаналық. Ниеті белгілі бір кандидаттарға болысу немесе кандидаттың өтуіне өз кедергісін жасау.

 Субъектісі-жалпы және арнайы.

151-бап. Сайлау құжаттарын, референдум құжаттарын бұрмалау немесе дауыстарды дұрыс есептемеу

Объектісі-сайлау нәтижелерінің заңдылығы, дұрыс жариялануы.

   Объективтік жағы-сайлау құжаттарын немесе референдум құжаттарын бұрмалау, бюллетеньдерге немесе қол қойылған парақтарға жалған жазбалар енгiзу, дауыстарды көрiнеу дұрыс есептемеу не сайлаудың нәтижелерiн немесе референдум қорытындыларын көрiнеу дұрыс айқындамау не дауыс беру құпиясын бұзу.

 Субъективтік жағы-қасақаналық

Субъектісі-Қазақстан Республикасының Президентiне кандидаттың сенім білдірілген адамы немесе депутаттыққа кандидаттың сенім білдірілген адамы, сол сияқты сайлау комиссиясының немесе референдум өткізу жөнiндегi комиссияның мүшесi.

### 155-бап. Бейбіт жиналысты ұйымдастыруға, өткізуге немесе оған қатысуға кедергі жасау

            1. Бейбіт жиналысты, өзге де заңды жария іс-шараны ұйымдастыруға, өткізуге немесе оларға қатысуға заңсыз кедергі жасау не оларға қатысуға мәжбүрлеу –

     2. Лауазымды адам өзiнiң қызмет бабын пайдалана отырып жасаған не күш қолданып немесе оны қолдану қатерін төндіріп жасалған дәл сол іс-әрекеттер.

### 157-бап. Ереуiлге қатысуға немесе ереуілге қатысудан бас тартуға мәжбүрлеу

      1. Ереуiлге қатысуға немесе заңды ереуілге қатысудан бас тартуға мәжбүрлеу.

 **3-сұрақ.** 152-бап. Қазақстан Республикасының еңбек заңнамасын бұзу.

###  Объектісі-азаматтардың еңбек ету құқығы.

      Объективтік жағы-жұмыскермен еңбек шартын заңсыз тоқтату не соттың жұмысқа қайта орналастыру туралы шешiмiн орындамау, сол сияқты Қазақстан Республикасының еңбек заңнамасын азаматтың құқықтары мен заңды мүдделерiне елеулi зиян келтіруге әкеп соққан өзге де бұзу.

 Елеулі зиян ретінде адамның бірнеше ай бойы жалақысын алмауы, психологиялық күйзеліс жағдайлары танылады.

     2-бөлімі бойынша әйелмен оның жүктілігі себебі бойынша еңбек шартын жасасудан негізсіз бас тарту немесе онымен еңбек шартын негізсіз тоқтату немесе үш жасқа дейінгі балалары бар әйелмен осы себептер бойынша еңбек шартын жасасудан негізсіз бас тарту немесе онымен еңбек шартын негізсіз тоқтату, сол сияқты мүгедекпен оның мүгедектігі себебі бойынша не кәмелетке толмаған адаммен оның кәмелетке толмағандығы себебі бойынша еңбек шартын жасасудан негізсіз бас тарту немесе еңбек шартын негізсіз тоқтату.

 Құрамы формалды-материалды.

 Субъективтік жағы-тікелей қасақаналық.

 Ниеті-әртүрлі.

 Субъектісі- арнайы, жұмыс беруші мекеме әкімшілігі қызметкерлері.

### 153-бап. Кәмелетке толмағандарға қатысты Қазақстан Республикасының еңбек заңнамасын бұзу

      Объективтік жағы-жұмыс берушiнiң немесе лауазымды адамның Қазақстан Республикасының еңбек заңнамасын он сегiз жасқа толмаған жұмыскерлердiң еңбегiн қолдануға тыйым салынған жұмыстарға кәмелетке толмағандарды тарту бөлігінде бұзуы.

 Баптың диспозициясы бланкетті, яғни еңбек туралы заң бойынша кәмелетке толмағандарды толық еңбек күніне және ересек адамдар жасайтын ауыр жұмыстарға тартуға болмайды.

 Кінә нысаны қасақаналық. Субъектісі арнайы, жұмыс беруші мекеме әкімшілігінің қызметкері.

 156-бап. Еңбектi қорғау қағидаларын бұзу.

### Объектісі-еңбек ету қауіпсіздігі.

      Объективтік жағы-қауіпсіздік техникасы, өнеркәсіптік санитария қағидаларын немесе еңбекті қорғаудың өзге де қағидаларын осы қағидаларды сақтауды ұйымдастыру немесе қамтамасыз ету жөніндегі міндеттер жүктелген адам жасаған, абайсызда денсаулыққа ауырлығы орташа зиян келтіруге әкеп соққан бұзуы.

 Баптың диспозициясы бланкетті, яғни әртүрлі өндірістік мекемелерде еңбек қауіпсіздігі бойынша ережелер, нұсқаулықтар болады. Солардың сақталмауына қарай қылмыстың белгілері анықталады.

 Құрамы материалдық, яғни қылмыс кем дегенде адамны денсаулығына орташа зардап келгенде жасалған болып саналады.

 Кінә нысаны абайсыздық. Еңбекті қорға у ережелері қасақана бұзылуы мүмкін, бірақ зардапқа қатысты менмендік түріндегі абайсыздық болады.

      2. Абайсызда денсаулыққа ауыр зиян келтіруге әкеп соққан дәл сол іс-әрекет.

     3. Абайсызда адам өліміне әкеп соққан іс-әрекет.

     4. Осы баптың бiрiншi бөлiгiнде көзделген, абайсызда екі немесе одан да көп адамның өліміне әкеп соққан іс-әрекет.

 Субъектісі-арнайы, еңбек қауіпсіздігіне немесе санитарлық жағдайға жауапты қызметшілер.

###  4-сұрақ. 49-бап. Тұрғынжайға қолсұғылмаушылықты бұзу.

###  Объектісі-азаматтардың тұрғын жайына қол сұғылмаушылық құқығы.

      Объективтік жағы- тұрғынжайға онда тұратын адамның еркiнен тыс заңсыз басып кiру.

           Баптың 2-нші бөлімі бойынша үш қолданып не оны қолдану қатерін төндіріп жасалған немесе адамдар тобы жасаған немесе түнгi уақытта жасалған нкемесе заңсыз тiнтумен ұласқан тұрғын үйге басып кіру, сол сияқты тұрғынжайдан заңсыз шығару.

 Аяқталу уақыты-басқа біреудің үйіне рұқсатсыз, оның қарсылығына қарамай кірген кез.

 Құрамы-формалдық.

 Субъективтік жағы тікелей қасақаналық.

 Ниеті-уақытша пайдалану, мысалы спирттік ішімдіктер ішу, құмар ойындар ойнау үшін пайдалану.

 Субъектісі-жалпы субъект.

### 158-бап. Журналистiң заңды кәсіби қызметiне кедергi жасау.

### Объектісі-журналистердің ақпарат жинау қызметімен байланысты құқығы.

      Объективтік жағы-журналисті ақпаратты таратуға не таратудан бас тартуға мәжбүрлеу жолымен, сол сияқты журналистің заңды кәсіптік қызметін орындауына кедергі жасайтын не оны осындай мүмкіндіктен толық айыратын жағдай туғызу жолымен оның заңды кәсіптік қызметіне кедергі жасау.

 Құрамы формалды.

 Кінә нысаны-қасақаналық.

 Суббъектісі жалпы және арнайы.

**19-дәріс. Бейбітшілікпен адамзат қауіпсіздігіне қарсы қылмыстар.**

**Тақырыптың мақсаты** бейбітшілік және адамзат ұғымдарының түсінігін аша отырып, осындай объектілерге қарсы бағытталатын қылмыстарға құрым эелементтері бойынша құқықтық талдау жасау.

**Сұрақтар:**

1. Бейбітшілік және адамзат қауіпсіздігіне қарсы қылмыстардың жалпы сипаттамасы.

2. Бейбітшілікке қарсы қылмыстар.

3. Адамзат қауіпсіздігіне қарсы қылмыстар.

 **1-сұрақ**. Бұл тараудағы «бейбітшілік» және «адамзат қауіпсіздігі» ұғымдары бір-бірінен айырмашылығы бар топтық ұғымдар болып табылады.

 Бейбітшілік-бұл басқа мемлекеттің және оның халықының өзге елдер тарапынан әскери шабуылдардан, басып алудан тыс, бейбіт өмір сүруі болып табылады.

 Адамзат қауіпсіздігі-бұл белгілі бір мемлекеттің немесе белгілі бір ұлт, нәсіл, дін өкілдерінің өміріне және денсаулығына, бейбіт өміріне қатысты қауіпсіз өмір сүруі.

 Объективтік жағы бойынша бұл тараудағы қылмыстар белсенді әрекеттермен жасалады және қоғамға қауіптілігі бойынша ауыр және аса ауыр қылмыстакрға жатады. Бұл тарауда қылмыстық теріс қылықтар жоқ.

 Көпшілік қылмыс құрамдары метериалдық зардаптарды қарастырады, сондықтан да материалдық құрамдар кездеседі.

 Субъективтік жағы бойынша негізінен тікелей қасақаналық тән. Ниеттері өзге елді, халықтарды жеккөрушілік, жерін, байлығын тартып алу арқылы пайдақорлық ниеттерге жету көзделеді.

 Субъектілері негізінен арнайы, жоғары лауазымды адамдар, әскери қызметшілер.

 Халықаралық құқықта бұл тараудағы қылмыстар халықаралық қылмыстар деп аталады.

###  2-сұрақ. 160-бап. Басқыншылық соғысты жоспарлау, дайындау, тұтандыру немесе жүргiзу.

###  Объектісі-мемлекеттердің бейбіт қатынастары.

###  Объективтік жағы- Басқыншылық соғысты жоспарлау, дайындау,

тұтандыру және жүргiзу.

 Жоспарлау-басып алынатын мемлекеттің түрін, басып алу себебін, уақытын белгілеу сияқты әрекеттер.

 Дайындау-шығындарды есептеу, қару-жарақ сатып алу, мобилизация жасау сияқты әрекеттер.

 Тұтандыру-соғысты бастаудың себебін іске асыру, жанжал тудыратын жағдайларды қолдану.

 Жүргізу-басқа елдің аумағына тұрақты әскерлерін енгізу немесе шекарадан өту.

 Қылмыстың аяқталуы үшін көрсетілген әрекеттердің бірінің жасалуы жеткілікті.

 Құрамы формалды-материалды.

 Субъективтік жағы-тікелей қасақаналық.

 Субъектісі-мемлекеттің жоғары лауазымды адамдары (президент, премьер-министр, қорғаныс минстирі т.б.)

### 161-бап. Басқыншылық соғысты тұтандыруға насихат жүргiзу немесе жария түрде шақыру

### Объектісі, субективтік жағы, субъектісі 160-баппен бірдей.

      1. Басқыншылық соғысты тұтандыруға насихат жүргiзу немесе жария түрде шақыру.

      2. Бұқаралық ақпарат құралдарын немесе телекоммуникациялар желілерін пайдалана отырып жасалған не жауапты мемлекеттік лауазымды атқаратын лауазымды адам жасаған дәл сол іс-әрекет.

170-бап. Жалдамалылық

Объектісі-бейбітшілік немесе соғысқа мемлекеттердің өз азаматтарының қатысуы.

Жалдамалы-бұл соғысып жатырған мемлекеттердің ешқайсысының азаматы емес және оларда тұрақты түрде тұрмайтын ақшалай қаражат үшін соғысуға келген адам болып табылады.

Объективтік жағы-жалдамалыны азғырып көндiру, оқытып-үйрету, қаржыландыру немесе өзге материалдық қамтамасыз ету, сол сияқты оны қарулы қақтығыста, соғыс қимылдарында немесе конституциялық құрылысты құлатуға немесе оған нұқсан келтіруге бағытталған өзге де күш қолдану әрекеттеріне пайдалану не мемлекеттің аумақтық тұтастығын бұзу.

Жалдамалының өзінің әрекеттері осы баптың 3 бөлімімен квалификацияланады.

Қылмыстың аяқталу моменті үшін көрсетілген әрекеттердің бірінің жасалуы жеткілікті.

Кінә нысаны-тікелей қасақаналық

Субъектісі-16 жасқа толған есі дұрыс адам.

### 172-бап. Шетелдік қарулы қақтығыстарға қатысу

      Қазақстан Республикасы азаматының шет мемлекеттің аумағындағы қарулы қақтығысқа немесе соғыс қимылдарына жалдамалылық белгілері болмаған кезде қасақана құқыққа сыйымсыз қатысуы.

 Қазақстан |азаматтары шет елдік әскери қақтығыстарға діни, ұлттық, саяси көзқарастары бойынша барып қатысуы мүмкін.

###  3-сұрақ. 162-бап. Жаппай қырып-жою қаруын өндiру, иемдену немесе өткізу.

###  Объектісі-адамзат қауіпсіздігі.

###  Заты-халықаралық шарттарда тиым салынған атом, ядролық, химиялық, бактерологиялық түрлерге жататын жаппай қырып-жою қару жарақтары.

###  Объективтік жағы-химиялық, биологиялық, ядролық, сондай-ақ жаппай қырып-жою қаруының басқа да түрiн өндiру, иемдену немесе өткiзу.

###  Аталған әрекеттердің бірінің болуы қылмыстың жасалғанын білдіреді.

###  Құрамы-формалды, яғни қолданылы міндетті емес.

###  Кінә нысаны-тікелей қасақаналық

###  Субъектісі-жалпы және арнайы.

###

### 163-бап. Соғыс жүргiзудiң тыйым салынған құралдары мен әдiстерiн қолдану.

### Халықаралық гуманитарлық құқық бойынша соғыс жүргізудің тиым салынған әдістері анықталған. Төменде көрсетілген әрекеттер соғыс жүргізудің адамгершілік қағидаларына қайшы болып табылады.

### Объектісі және субъективтік белгілері 162-баппен бірдей.

      1. Әскери тұтқындарға немесе азаматтық тұрғындарға қатыгездікпен қарау, азаматтық тұрғындарды депортациялау, оккупацияланған аумақта ұлттық мүлiктi жою немесе тонау, Қазақстан Республикасының халықаралық шартында тыйым салынған құралдар мен әдiстердi қарулы қақтығыста қолдану.

      2. Қазақстан Республикасының халықаралық шартында тыйым салынған жаппай қырып-жою қаруын қолдану.

 Субъектісі-әскери адамдар.

### 168-бап. Геноцид

### Объектісі-белгілі бір этносқа, дінге, нәсілген, тілге жататын адамдардың жаппай қауіпсіздігі

      Объективтік белгілері- ұлттық, этностық, нәсiлдiк немесе дiни топты осы топтың мүшелерiн өлтiру, олардың денсаулығына ауыр зиян келтiру, бала тууға күшпен бөгет жасау, балаларды мәжбүрлеп беріп жіберу, күштеп көшiру не осы топтың мүшелерiн қырып-жою мақсатында өзге де тiршiлiк жағдайларын туғызу арқылы толық немесе iшiнара жоюға бағытталған іс-әрекеттер.

Құрамы материалдық

Субъектісі-арнайы, яғни жоғары лауазымды адамдар.

### 169-бап. Экоцид

      Өсiмдiктер әлемін немесе жануарлар дүниесiн жаппай жою, атмосфераны, жер немесе су ресурстарын улау, сондай-ақ экологиялық зі лзаланы немесе төтенше экологиялық ахуал туғызған немесе туғызуы мүмкiн өзге де әрекеттердi жасау.

### 173-бап. Халықаралық қорғауды пайдаланатын адамдарға немесе ұйымдарға шабуыл жасау

      1. Шет мемлекеттiң өкiлiне немесе халықаралық қорғауды пайдаланатын халықаралық ұйымның қызметкерiне немесе онымен бiрге тұратын оның отбасы мүшелерiне, сол сияқты халықаралық қорғауды пайдаланатын адамдардың қызметтiк немесе тұрғын үй-жайларына не көлiк құралдарына шабуыл жасау, сол сияқты осы адамдарды ұрлау немесе бас бостандығынан күштеп айыру, сондай-ақ көрсетілген әрекеттерді жасау қатерін төндіру –

      2. Бiрнеше рет не қаруды немесе қару ретінде пайдаланылатын заттарды қолданып не адамдар тобының алдын ала сөз байласуымен жасалған не денсаулыққа ауыр зиян келтiрумен ұштасқан, сол сияқты соғысқа арандату немесе халықаралық қатынастарды ушықтыру мақсатында жасалған іс-әрекеттер.

### 174-бап. Әлеуметтiк, ұлттық, рулық, нәсiлдiк, тектік-топтық немесе дiни алауыздықты қоздыру.

###  Әлеуметтiк, ұлттық, рулық, нәсiлдiк, тектік-топтық немесе дiни алауыздықты қоздыруға, азаматтардың ұлттық ар-намысы мен қадiр-қасиетiн не дiни сезiмдерiн қорлауға бағытталған қасақана әрекеттер, сол сияқты азаматтардың дiнге көзқарасы, тектiк-топтық, ұлттық, рулық немесе нәсiлдiк қатыстылығы белгiлерi бойынша олардың айрықшалығын, артықшылығын не толыққанды еместігін насихаттау, егер бұл іс-әрекеттер жария немесе бұқаралық ақпарат құралдарын немесе телекоммуникациялар желілерін пайдалана отырып, сол сияқты әлеуметтiк, ұлттық, рулық, нәсiлдiк, тектік-топтық немесе дiни алауыздықты насихаттайтын әдебиетті немесе өзге де ақпарат жеткiзгiштердi дайындау немесе тарату жолымен жасау.

### Бұл қылмыс экстремистік қылмыс қатарына жатады.

**20-дәріс. ҚР қылмыстық құқығы бойынша мемлекеттің қауіпсіздігіне және конституциялық құрылысының негізіне қарсы қылмыстық құқық бұзушылықтар.**

**Тақырыптың мақсаты** мемлекеттің қауіпсіздігі және конституциялық құрылыс ұғымдарына қарай қылмыстарды топтастыра отырып, осындай қылмыстық-құқықтық қорғау объектілеріне қарсы бағытталатын әрекеттердің жауаптылық негіздерін анықтау.

**Сұрақтар:**

1.Мемлекеттің қауіпсіздігіне және конституциялық құрылысының негізіне қарсы қылмыстық құқық бұзушылықтардың жалпы сипаттамасы.

2. Мемлекекет қауіпсіздігіне қарсы қылмыстар.

3. Конституциялық құрылыстың негізіне қарсы қылмыстар.

 **1-сұрақ.** Бұл тақырыпта мемлекеттің қауіпсіздігі және конституциялық құрылыс деп аталатын екі қылмыстық-құқықтық қорғау объектісіне қарсы бағытталған қылмыстық құқық бұзушылықтар қарастырылған.

 Мемлекеттің қауіпсіздігі-бұл мемлекеттің экономикалық, қорғаныс қабілеттілігін, олардың бірқалыпты қызметтерін қамтамасыз ете алатын құндылықтар болып табылады.

 Конституциялық құрылыс-бұл ҚР Констиуциясында белгіленген мемлекеттің басқару жүйесін, басқару нысанын және елдің даму бағыттарын білдіретін негізгі ережелер және қызметтер болып табылады.

 Бұл тараудағы қылмыстық құқық бұзушылықтар негізінен ауыр және аса ауыр қылмыстарға жатады және қоғамға қауіптілік дәрежесі бойынша жеке немесе топ адамдардың мүдделеріне емес, мемлекеттің қауіпсіз өмір сүру мүдделеріне зиян келтіруге бағытталған.

Құрамдары формалдық, формалды-материалды және материалдық болып келеді.

Субъективтік жағынан негізінен қасақана кінә нысанымен ал мемлекеттік құпя материалдарды жоғалту қылмысы абайсыздықпен жасалады.

Субъектілері ҚР азаматтары, кей қылмыстар бойынша (мысалы шпиондық-тыңшылық) шет ел азаматтары немесе азаматтығы жоқ адамдар.

### 2-сұрақ. 175-бап. Мемлекетке опасыздық жасау

 Объектісі-мемлекеттің қауіпсіздігі.

 Объективтік жағы әрекет түрінде және мынандай әрекеттердің кез-келгенін жасаумен анықталады:

 - Қазақстан Республикасы азаматының қарулы қақтығыс уақытында жау жағына өтiп кетуі;

- ҚР азаматының тыңшылық жасауы;

- мемлекеттiк құпияларды шет мемлекетке, халықаралық немесе шетелдiк ұйымға не олардың өкiлдерiне беруі;

- Қазақстан Республикасының ұлттық мүдделеріне қарсы бағытталған әрекетті жүргізу немесе өзге де көмек көрсетуі.

Соғыс жағдайында жасалса, онда жауаптылық баптың 2-бөлімімен квалификацияланады.

Құрамы формалдық.

Субъективтік жағы-тікелей қасақаналық

Ниеті-мемлекетті неемсе оның халықтарын жек көру, саяси және т.б.

Субъектісі-ҚР азаматы

   Ескерту. Осы және [176](http://adilet.zan.kz/kaz/docs/K1400000226#z176), [179-баптарында](http://adilet.zan.kz/kaz/docs/K1400000226#z179) көзделген қылмыстарды жасаған адам, егер ол мемлекеттiк органдарға ерiктi түрде және дер кезiнде хабарлауымен немесе өзгеше жолмен Қазақстан Республикасының мүдделерiне нұқсан келтiрудi болдырмауға ықпал етсе және егер оның әрекеттерiнде өзге қылмыс құрамы болмаса, қылмыстық жауаптылықтан босатылады.

### 176-бап. Тыңшылық. Объектісі-мемлекеттің қауіпсіздігі

### Заты-мемлекеттік құпияға жататын мәліметтер және шетел барлау ұйымдарының тапсырмасы бойынша жиналуы мүмкін өзге де мәліметтер. Ондай мәліметтер ҚР мемлекеттік құпиялар туралы Заңына сәйкес анықталады. Олар мәтін, макет, қолжазба, кейбір құралдардың жекелеген бөлшектері түрінде болады.

### Объективтік жағы әрекетпен жасалады және мынандай әрекеттердің бірі болса, қылмыс жасалды деп саналады: мемлекеттiк құпияларды құрайтын мәлiметтердi шет мемлекетке, халықаралық немесе шетелдiк ұйымға беру, оларға беру мақсатында жинау, жымқыру немесе сақтау, сондай-ақ шетелдiк барлаудың тапсырмасы бойынша өзге де мәлiметтердi беру немесе жинау.

### Құрамы формалды.

### Кінә нысаны-тікелей қасақаналық.

### Ниеті-жеккөрушілік, пайда табу, шетел тыңшысының өз қызметтерін орындауы.

### Субъектісі-шетел агенттері немесе азаматтығы жоқ адамдар.

### 184-бап. Диверсия

### Объектісі-мемлекеттің экономикалық және қорғаныс қабілетінің негізі.

### Заты-мемлекеттің стратегиялық маңызы бар объектілері және қорғаныс қабілетін қамтамасыз ету бағытындағы объектілер.

      Объективтік жағы-адамдарды жаппай қырып-жоюға, олардың денсаулығына зиян келтiруге, кәсiпорындарды, құрылыстарды, қатынас жолдары мен құралдарын, байланыс құралдарын, халықтың тiршiлiгiн қамтамасыз ету объектiлерiн қиратуға немесе бүлдіруге бағытталған жарылыс жасау, өрт қою немесе өзге де әрекеттер жасау, сол сияқты осы мақсаттарда жаппай улау немесе эпидемиялар мен эпизоотиялар тарату

 Құрамы-материалдық.

 Субъективтік жағы-тікелей қасақаналық.

 Мақсаты- елдің қауiпсiздiгi мен қорғаныс қабiлетiне нұқсан келтiру.

 Субъектісі-ҚР немесе шет елдерің азаматы, азаматтығы жоқ адамдар.

      185-бап. Мемлекеттiк құпияларды заңсыз жинау, тарату, жария ету

 Объектісі-мемлекеттің қауіпсіздігі.

Заты-мемлекеттік құпияға жататын мәліметтер.

Объективтік жағы- мемлекеттiк құпияларды құрайтын мәлiметтерді заңсыз жинау, тарату.

Қылмыстың аяқтауы үшін осы екі әрекеттің бірінің болуы жеткілікті.

Құрамы-формалды.

Субъективтік жағы-қасақаналық. Мемлекетке опасыздық немесе тыңшылық жасау белгiлерi болмауы керек.

Субъектісі – жалпы.

Ал адам өзiне қызмет бабымен не ҚР заңында көзделген өзге де негіздер бойынша сенiп тапсырылған немесе мәлiм болған мемлекеттiк құпия мәлiметтердi жария етсе және мемлекетке опасыздық жасау белгiлерi болмаса, онда осы баптың 2-бөлімімен жауаптылық туындайды. Яғни субъектісі арнайы болады.

### 186-бап. Мемлекеттiк құпиялары бар мәліметтер жеткізгіштерді жоғалту.

     Адамның өзiне қызмет, жұмыс бабымен не Қазақстан Республикасының заңында көзделген өзге де негіздер бойынша сенiп тапсырылған мемлекеттiк құпиялары бар мәліметтер жеткізгіштерді жұмыс істеудің белгіленген қағидаларын бұзу салдарынан абайсызда жоғалтуы.

 Субъективтік жағы абайсыздық. Егер мемлекеттік құпия бар жеткізгіштер жоғалғанмен немесе бүлінгенмен, ондай материалдармен жұмыс істеудің ережелері бұзылмаған болса, онда қылмыстық жауаптылыққа тартылмайды.

 Субъектісі-арнайы, яғни осындай құпия мәліметтері бар материалдармен жұмыс істейтін қызметшілер.

###

### 3-сұрақ. 179-бап. Билікті басып алуды немесе ұстап тұруды насихаттау немесе оған жария түрде шақыру, сол сияқты билікті басып алу немесе ұстап тұру не Қазақстан Республикасының конституциялық құрылысын күштеп өзгерту.

### Бұл сұрақтағы қылмыстардың объектілері мемлекеттің конституциялық құрылысы немесе оның заңдылығы.

### Объективтік жағы-билiктi күшпен басып алуды немесе оны күшпен ұстап тұруды, мемлекет қауіпсіздігіне нұқсан келтіруді не ҚР конституциялық құрылысын күштеп өзгертуді насихаттау немесе оған жария түрде шақыру, осындай мазмұндағы материалдарды тарату мақсатында дайындау, сақтау немесе тарату.

### Кінә нысаны тікелей қасақаналық.

### Ниеті-саяси, ұлттық көзқарастар.

### Мақсаты- ҚР Конституциясын бұзу.

### Субъектісі-ҚР және шетелдердің 16 жастан асқан азаматтары.

### 180-182 баптардағы қылмыстар объектісі, субъективтік жағы, субъектісі бойынша 179-баппен бірдей сипатталады.

### 180-бап. Сепаратистік әрекет

      1. Қазақстан Республикасының біртұтастығы мен тұтастығын, оның аумағына қол сұғылмауын және бөлінбеуін бұзуды не мемлекетті ыдыратуды насихаттау немесе оған жария түрде шақыру, сол сияқты осындай мазмұндағы материалдарды тарату мақсатында дайындау, сақтау немесе тарату.

  181-бап. Қарулы бүлiк

      1. Қазақстан Республикасының конституциялық құрылысын құлату немесе өзгерту не оның біртұтастығы мен тұтастығын, сондай-ақ оның аумағына қол сұғылмауын және бөлінбеуін бұзу, сол сияқты билікті басып алу немесе ұстап тұру мақсатында қарулы бүлiк ұйымдастыру.

      2. Қарулы бүлікке қатысу.

      182-бап. Экстремистік топ құру, оған басшылық ету немесе оның әрекетіне қатысу.

**21-лекция. ҚР қылмыстық құқығы бойынша меншікке қарсы қылмыстық құқық бұзушылықтар.**

**Тақырыптың мақсаты** кез-келген меншік нысанына қарсы бағытталған қылмыстық құқық бұзушылықтарға құрым белгілері бойынша жауаптылықты негіздеп, оларға түсіндірме беру.

**Сұрақтар:**

1. Меншікке қарсы қылмыстық құқық бұзушылықтардың жалпы сипаттамасы.

2. Бөтеннің меншігін жымқырумен байланысты қылмысты әрекеттер.

3. Меншікке қарсы өзге де қылмыстық құқық бұзушылықтар.

**1-сұрақ.** Меншікке қарсы қылмыстық құқық бұзушылықтардың топтық объектісі меншік құқығы болып табылады. Тікелей объектісі де меншік құқығы болып саналады. Меншік құқығы дегеніміз адамның немесе ұйымдардың және мемлекеттің өзінің мүлкін және өзге де құндылықтарын басқару, иелену және пайдалану құқығына ие болуы ретінде түсінеміз Осы үш құқықтың бірі болған жағдайда меншік құқығы туралы айтуға болады.

Заты-метериалдық және материалдық емес сипаттағы меншік құқығына жататын құндылықтар. Материалық-ақша, бағалы қағаз, қымбат бағалы тас, металл, мүлік, азық-түлік т.б.

Материалдық емес-әдеби, тарихи, ғылыми немесе көркем шығармалар.

Бұл тараудағы қылмысты әрекеттердің заты жабайы өсімдіктер мен жабайы жануарлар болып табылады.Оларға қарсы қылмысты әрекеттер экологиялық қылмыстық құқық бұзкшылықтар ретінде бағаланады.

Объективтік жағы бойынша меншікке қарсы қылмысты әрекеттер ашық және жасырын түрде болады. Ашық түрде жасалатын әрекеттер тәсілдеріне қарай бір-бірінен ажыратылады.

Құрамы, егер қылмыстың аяқталу уақыты қандай да бір мүліктік сипаттағы зардаптардың меншік иесінің уысынан шыққан уақытымен анықталатын болса, онда материалдық болып табылады Мысалы ұрлық, тонау. Өзгелері формалдық құрымға жатады.

Аяқталу уақыты-мүліктің меншік иесінің уысынан шыққан кезі.

Жымқыру-бұл ҚК 3 бабының 17) тармағы бойынша бөтен мүлiктi осы мүлiктiң меншiк иесiне немесе өзге иеленушiсiне залал келтiре отырып, кінәлі адамның немесе басқа адамдардың пайдасына пайдакүнемдiк мақсатта жасалған құқыққа қарсы өтеусіз алып қою және (немесе) айналдыру. Түрлері: ұрлық, тонау, алаяқтық, сеніп тапсырылған мүлікті иемдену немесе ысырап ету, алдау немесе сеніміне қиянат жасау арқылы мүліктік зардап келтіру.

Субъективтік жағы бойынша тікелей қасақаналықпен сипатталады. Абайсызда бөтеннің мүлін бүлдіру неемсе жою абайсыздықпен басалады.

Қылмыстық жауаптылық негізінен 16 жастан басталады. Қорқытып алу және қарақшылық қылмыстары бойынша жауаптылық 14 жастан басталады. ҚК 15 баптың 2 бөлімін қарау керек.

**2-сұрақ.**

### 187-бап. Ұсақ-түйек жымқыру. Ұсақ-түйек жымқыру, яғни болмашы мөлшерде жасалған, бөтеннің мүлкін ұрлау, алаяқтық, иемденіп алу немесе талан-таражға салу.

### Объектісі бөтеннің меншігі. Заты-ҚК 3 баптың 10) тармағы бойынша болмашы мөлшер – [187-бапта](http://adilet.zan.kz/kaz/docs/K1400000226#z187) – ұйымға тиесілі мүліктің он айлық есептік көрсеткіштен аспайтын немесе жеке тұлғаға тиесілі мүліктің екі айлық есептік көрсеткіштен аспайтын құны. Сондықтан бұл құрам қылмыстық теріс қылыққа жатады.

### Объективтік жағы бойынша баптың диспозициясында көрсетілген әрекеттердің бірімен жасалады.

### Аяқталу уақыты – мүліктің меншік иесінің иелігінен шыққан уақыты. Құрамы-материалдық

### Субъективтік жағы-тікелей қасақаналық. Ниеті пайдақорлық.

### Субъектісі- 16 жасқа толған адам.

### 188-бап. Ұрлық, яғни бөтеннің мүлкін жасырын жымқыру.

 Объектісі, аяқталу уақыты, құрамының түрі, субъективтік жағы, субъектісі ұсақ-түйек жымқырумен бірден анықталады.

 Объективтік жағы бойынша бөтеннің меншігіндегі мүлікті жасырын түрде алу, яғни меншік иесінің және өзге адамдардың кінәлінің бөтеннің меншігіндегі мүлікті алып жатырғанын білмеуі. Егер адам өгенің мүлікін түсі, түрі бірдей болуына байланысты қателесіп алып кететін болса, онда қылмыс болмайды. Яғни кінә жоқ.

### 189-бап. Сенiп тапсырылған бөтен мүлiктi иемденiп алу немесе талан-таражға салу

 Объектісі, құрам түрі, субъективтік жағы, ниеті субъектісі ұрлық қылмысымен бірдей анықталады.

 Объективтік жағы бойынша екі әрекеттің бірімен жасалады, яғни «иемдену» және «талан-таражға салу немесе жұмсап қою». Қылмыстың шарты бойынша мүлік басқа біреуге немесе ұйымға уақытша сеніп тапсырылған болуы керек. Адамдар мүлкін, мысалы бұзылған көлігін, малын басқа біреуге уақытша қарай тұру үшін тастап кетуі мүмкін. Немесе ұйымдар мысалы сот орындаушылары, тергеу қызметкерлері немесе алып кету қиын, бұзылған қондырғыны, көлікті бір ұйымға немесе адамға уақытша қарай тұруға сеніп тапсырады.

 Сеніп тапсырылған адамның мұндай мүліктерді иеленгенде қандай да бір сылтау (мысалы сендерге енді қажет емес екен деп ойладым немесе ол мүлікке қарай тұру үшін қаражатым кетті деуі) келтіруінің мағынансы жоқ.

 Талан-таражға салу немесе жұмсап қою-бұл сеніп тапсырылған мүліктің сенімге алған адамның жұмысп жіберуі. Мысалы сатып жіберу, басқа мүлікке айырбастауы т.б.

 190-бап. Алаяқтық. Объектісі, субъективтік жағы, ниеті, субъектісі құрамының түрі ұрлық қылмыстымен бірдей анықталады. Айырмашылығы заты мен объективтік жағында.

Заты меншікке жататын материалдық құндылықтар мен қатар мүлікке қатысты құқық, яғни мүлікке меншікті куәландыратын құжаттар.

Алаяқтық, яғни бөтеннің мүлкін жымқыру немесе алдау немесе сенімді теріс пайдалану жолымен бөтен мүлiкке құқықты иемдену.       Объективтік жағы екі әрекеттің бірімен жасалады, алдау және сеніміне қиянат жасау. Сеніміне қиянат жасау-бұл меншік иесінің сеніміне кіру үшін алдын ала әрекеттер жасау. Мысалы бір, екі рет уәдесін орындап сеніміне кіріп, содан кейін алдайды. Алдау-бұл сенімге кіретін әрекеттер жасамай бірден алдап мүліктік зардап келтіру.

### 191-бап. Тонау. Объектісі, заты, субъективтік жағы, ниеті, субъектісі, құрамының түрі, аяқталу уақыты ұрлықпен бірдей анықталады. Айырмашылығы объективтік жағында. Тонау, яғни бөтеннің мүлкін ашық жымқыру. Ашық түрде жымқыру-бұл меншік иесіне ашық (мысалы мүлкін алып қашу) немесе меншік иесі білмегеннің өзінде басқа адамдардың алдында меншікке зиян келетін әрекетті ашық түрде жасау. Мысалы автобуста қалта ұрысы меншік иесінен жасырын, бірақ өзге жолаушылардың алдында ұрлықты ашық жасауы мүмкін. Сонымен қатар баптың 2 бөлімінің 1) тармағы бойынша меншік иесіне күш қолдана отырып мүліктік зиян келтіруі мүмкін. Мұндай жағдайда қолданылған күш жәбірленушінің өмірі мен денсаулығына қауіпті болмауы керек. Мысалы қолын қайырып мүлкін алу.

### 195-бап. Алдау немесе сенiмді теріс пайдалану жолымен мүлiктiк залал келтiру. Алдау немесе сенiмді теріс пайдалану жолымен мүлiктің меншiк иесiне немесе өзге де иеленушісіне жымқыру белгiлерi болмаған кезде мүлiктiк залал келтiру. Мысалдарына электр, су, газ есептегіштеріне әр түрлі тәсілдер қолдану арқылы тиісті төлемдерді төлемеу.

### 3-сұрақ. 192-бап. Қарақшылық. Қарақшылық, яғни бөтеннің мүлкін жымқыру мақсатындағы шабуылға ұшыраған адамның өмiрiне немесе денсаулығына қауiптi күш колданумен немесе тiкелей осындай күш қолдану қатерін төндірумен ұласқан шабуыл.

###  Тікелей объектісі-бөтеннің меншігі. Қосымша объектісі адамның өмірі менденсаулығының қауіпсіздігі.

###  Заты-ұрлық қылмысымен бірдей.

###  Объективтік жағы-бөтеннің меншігіндегі мүлікті алу үшін шабуыл жасау. Шабуыл адамның өмірі мен денсаулығына қауіпті сипатта болуы керек. Мысалы атылатын қару, пышақ, кастет сияқты қаруды қолдана отырып бөтен адамның мүлкін тартып алу немесе осындай заттарды қолданамын деп қорқыту.

###  Қылмыс шабуыл жасаған кезден бастап аяқталған болып саналады.

###  Құрамы-формалдық.

###  Субъективтік жағы-тікелей қасақаналық. Ниеті-пайдақорлық

###  Субъектісі 14 жастан.

###  Егер қарақшылық шабуыл кезінде жәбірленуші абайсыздықта қаза тапқан болса, онда осы баптың жәбірленуші абайсыздықта қаза тапқан болса, онда осы баптың 3 бөлімінің 1) тармағыман квалификацияланады. Ал егер қасақана өлтірілген болса, онда 99 баптың 2 бөлімімен квалификацияланады.

###

### 194-бап. Қорқытып алу. Қорқытып алушылық, яғни күш қолдану не бөтеннің мүлкін жою немесе бүлдiру қатерін төндіріп, сол сияқты жәбiрленушiнi немесе оның жақындарын масқаралайтын мәлiметтердi не жариялануы жәбiрленушiнiң немесе оның жақындарының мүдделерiне елеулі зиян келтiруi мүмкiн өзге де мәлiметтердi тарату қатерін төндіріп бөтеннің мүлкін немесе мүлiкке құқықты беруді немесе мүлiктiк сипаттағы басқа да әрекеттер жасауды талап ету.

###  Тікелей обектісі бөтеннің меншігі. Қосымша объектісі адамның өмірі мен денсаулығының қауіпсіздігі.

###  Заты-мүлік және мүлікке қатысты құқық.

###  Объективтік жағы бойынша мүлікті немесе мүлікпен байланысты құқықты беруді талап ету. Мысалы үйдің, жер учаскесінің, көліктің құжаттарын беруді немесе өзінің меншігіне рәсімдеп беруді талап ету.

### Талап ету тәсілдері-қорқытумен бірдей. Ол тәсілдер баптың диспозициясында келтірілген.

### Аяқтау уақыты-мүлікті немесе мүлікке қатысты құқықты беруді талап еткен кезден.

### Құрамы-формалдық.

### Субъективтік жағы тікелей қасақаналық. Ниеті-пайдақорлық.

### Субъектісі -14 жастан

22**-дәріс. Экономикалық қызмет саласындағы қылмыстық құқық бұзушылықтар.**

**Тақырыптың мақсаты** экономикалық қызметтердің түрлеріне қарай қылмыстық құқық бұзушылықтарды топтастыра отырып, оларға құрам элементтеріне қарай қылмыстық-құқықтық сипаттама беру.

**Сұрақтар:**

1. Экономикалық қызмет саласындағы қылмыстық құқық бұзушылықтардың топтастырылуы және жалпы сипаттамасы.

2. Кәсіпкерліктің заңды мүдделеріне қарсы қылмыстық құқық бұзушылықтар.

3. Ақша-несие қызметі саласындағы қылмысты әрекеттер.

**1-сұрақ.** Экономика бірнеше салалық қызметтен құралатындықтан қылмыстық заң арқылы қорғалатын экономикалық қатынастар да жан-жақты болып келеді. Экономикалық қызметтің түрлеріне кәсіпкерлік қызметтің дұрыс жүргізілуі, банкі операциялары, бағалы қағаздардың шығарылымы және айналымы, кәсіпкерлік субъектілерінің банкрот деп жариялануы, тауарлық белгілердің пайдаланылуы жатады. Осы аталған ұғымдар экономика қызметі саласындағы қылмыстық құқұық бұзушылықтардың объектілері болып табылады.

 Экономикалық қылмыстық құқық бұзушылықтардың заты да қылмыстық құқықтық қорғау объектілерінің түрлеріне қарай әртүрлі болып келеді. Олар бағалы қағаздар, ақша банкноттары, тауарлар, акциздік маркалар түрлерінде болады. Қылмыстың заты бұл тарауда кейбір қылмысты әрекеттерге тән болып келеді.

 Объективтік жағы бойынша экономикалық қылмыстық құқық бұзушылықтардың түрлеріне қарай оны сипаттайтын қылмысты іс-әрекеттер әртүрлі болып келеді. Ол іс-әрекеттер олардың бір-бірінен айырмашылығын, өзіндік ерекшелігін көрсетеді. Бағалы қағаздармен, банкроттықпен байланысты қылмыстық құқық бұзушылықтардың диспозициялары бланкетті сипатқа ие, яғни осы қылмыстардың жасалғкандығын анықтау үшін тиісті заңдарды (мысалы кісіпкерлік туралы заң), нұсқаулықтарды қарау қажет болады.

 Экономикалық қылмыстық құқық бұзушылықтар құрамы бойынша негізінен материалдық болып саналады, себебі қылмыстың аяқталуы үшін заң баптарының диспозицияларында көрсетілген елеулі, ірі, аса ірі зардаптардың туындауы міндетті болып табылады.

 Субъективтік жағы бойынша экономикалық қылмыстық құқық бұзушылықтар қасақана кінәмен жасалады және ниеті бойынша негізінен пайдақорлық ниетпен сипатталады.

 Субъектілері жай және арнайы субъектілермен жасалады, көпшілік қылмыстар арнайы субъектілердің жауаптылығына арналған.

 **2-сұрақ.**

###  214-бап. Заңсыз кәсiпкерлiк, заңсыз банктік, микроқаржылық немесе коллекторлық қызмет.

###  Объектісі кәсіпкеорлікке жататын қызметтердің заңды түрде жүргізілуі. Кәсіпкерлік заңды түрде жүргізілуі үшін тиісті органдардан рұқсат бойынша және лицензия алынуға жататын болса, онда тиісті ведомстволардың арнайы лицензиясы болуы керек.

###  Банкі қызметтеріне екінші деңгейлі банк операциялары, ломбардтар, ақша айырбастау жатады.

###  Объективтік жағы бойынша келесідей балама әрекеттермен сипатталады:

###  - кәсiпкерлiк қызметті, банктік қызметтi (банк операцияларын), микроқаржылық немесе коллекторлық қызметті тiркеусіз жүргізу (әділет басқармасында тіркелген болуы қажет);

### - аталған қызметтерді міндетті лицензиясыз не Қазақстан Республикасының рұқсаттар және хабарламалар туралы заңнамасын бұза отырып жүзеге асыру;

### - кәсіпкерлік қызметтің тыйым салынған түрлерімен айналысу (кәсіпкерлік қызметтердің түрлері ҚР кәсіпкерлік туралы заңында анықталған. Ол заң бойынша қару-жарақ, жарылғыш заттар, бағалы металдар өндіруге, жөндеуге тиым салынған. Мұндай қызметтермен тек мемлекет айналысады);

### - аталған іс-әрекеттер азаматқа, ұйымға немесе мемлекетке ірі залал келтірген немесе ірі мөлшерде пайда табумен жасалған болуы керек.

### Құрамы материалдық.

### Субъективтік жағы-тікелей қасақаналық. Ниеті пайдақорлық.

### Субъектісі-жалпы субъект.

### 216-бап. Іс жүзінде жұмыстар орындалмай, қызметтер көрсетілмей, тауарлар тиеп-жөнелтілмей шот-фактура жазу бойынша әрекеттер жасау.

### Объектісі-кәсіпкерлің қызмет көрсетудің заңды түрде жүргізілуі. Яғни кез-келген кәсіпкер өздерінің көрсеткен қызметтері бойынша шот-фактура жазуы керек және соған байланысты салық көлемі анықталады. Шот-фактураны жазбаса, онда орындаған кәсіпкерлік қызметін жасырған және соған байланысты тиісті салықты төлемеген болып саналады.

###   Объективтік жағы - жеке кәсіпкерлік субъектісінің іс жүзінде жұмыстар орындалмай, қызметтер көрсетілмей, тауарлар тиеп-жөнелтілмей шот-фактура жазу бойынша әрекеттерді азаматқа, ұйымға немесе мемлекетке ірі залал келтіріп жасауы.

### Құрамы-материалдық.

### Субъективтік жағы-тікелей қасақаналық. Мақсаты мүліктік пайда табу.

### Субъектісі арнайы, яғни кәсіпкерлер.

### 217-бап. Қаржылық (инвестициялық) пирамиданы құру және оған басшылық ету.

### Объектісі кәсіпкерлік қызметтің заңды түрде жүргізілуі, қосымша объектісі азаматтардың меншігі.

### Қаржылық пирамидада оны құрған адам халықтан ақша жинай отырып оның активтерін келесі салымшылар есебінен көбейтеді. Салымшылардың қаражаттарын қандай да бір қызмет көрсету, тауарлар шығару сияқты кәсіпкерлікке пайдаланбайды. Мұндай әрекет қылмысты болып саналады, себебі кәсіпкерлік қызметке қаражаттарды пайдаланбағаннан кейін соңғы салымшылар алданып, ақшалай зардап шегеді. Бұл басқаша айтқанда алаяқтықтың бір түрі болып бағаланады.

### Заты-ақша, мүліктер.

### Объективтік жағы келесідей әрекеттердің бірімен жасалады:

### - қаржылық (инвестициялық) пирамиданы құру;

### - оның құрылымдық бөлімшесіне басшылық жасау.

### Құрамы материалдық. Бір салымшы ақша салған кезден қылмыс аяқталған болып саналады.

### Субъективтік жағы-тікелей қасақаналық. Ниеті пайдақорлық.

### Субъектісі жалпы субъект, яғни 16 жасқа толған адам.

### 221-бап. Монополистiк қызмет.

### Объектісі-кәсіпкерлік қызметтің рынокты таңдау, баға белгілеу бойынша еркіндігі. Яғни кәсіпкерлер өз тауарларын, қызметтерін қайда шығарады, қандай баға қояды, ол олардың өз құқығы болып саналады. Мысалы тауары сапасыз кәсіпкер тауарын өзгелермен салыстырғанда арзан сатуға құқылы. Оны сапалы тауардың бағасымен бірдей ұстауға мәжбүрлейтін болса, онда оның тауары өтпей банкроттыққа түседі.

### Объективтік жағы бойынша бірнеше балама әрекеттерден тұрады. Олар:

- кәсіпкерлік субъектісінің монополиялық жоғары (төмен) немесе келiсiлген бағаларды белгiлеуi;

- жоғарыда көрсетілген бағаларды ұстап тұруы;

- үстем немесе монополиялық жағдайға ие нарық субъектiсiнен сатып алынған тауарларды (жұмыстарды, көрсетiлетiн қызметтердi) қайта сатуға аумақтық белгiсi, сатып алушылар тобы, сатып алу шарттары, саны не бағасы бойынша шектеулер белгiлеуi;

-тауар нарықтарын аумақтық белгiсi, тауарлардың (жұмыстардың, көрсетiлетiн қызметтердiң) ассортиментi, олардың өткiзiлу немесе сатып алыну көлемi, сатушылар немесе сатып алушылар тобы бойынша бөлуi;

- бәсекелестiктi шектеуге бағытталған өзге де іс-әрекеттер;

- азаматқа, ұйымға немесе мемлекетке iрi залал келтiруі немесе iрi мөлшерде табыс алуымен жасалуы.

Құрамы материалдық

Субъективтік жағы-тікелей қасақаналық. Ниеті-пайдақорлық.

Субъектісі-арнайы, яғни монополияны жақтаушы кәсіпкерлер.

**3-сұрақ.**

### 219-бап. Кредиттi заңсыз алу немесе бюджеттік кредитті мақсатсыз пайдалану.

### Объектісі кредитті алудың заңдылығы, яғни өзгелердің немесе кредит беруші мемкемелердің алдында кредиті болуына немесе шаруашылық жағдайының әлсіздігіне байланысты кредит берілуге жатпайтын адамдар, ұйымдар болады.

### Бюджеттік кредит дегеніміз пайызсыз немесе пайызы төмен немесе ұзақ мерзімге берілетін қаражаттар болып табылады. Мұндай кредиттер тапқан пайдасы шығарған шығынан қайтара алмайтын, бірақ елдің дамуы үшін қажетті болып табылатын шаруашылықтарға беріледі. Мысалы асыл тұқым шығаратын шаруашылықтар.

### Заты-кредит түрлері.

### Объективтік жағы келесідей балама әрекеттердің бірімен жасалады:

### - жеке кәсiпкердiң немесе ұйымның өз шаруашылық жағдайы, қаржылық жай-күйi немесе кепiл мүлкi туралы немесе кредиттi, дотацияны, кредиттеудiң жеңiлдiктi шарттарын алу үшін елеулi мәнi бар өзге де мән-жайлар туралы көрiнеу жалған мәлiметтердi банкке немесе өзге де кредиторға ұсыну арқылы дара кәсiпкердiң немесе ұйым басшысының кредитті, дотацияны не кредиттеудiң жеңiлдiктi шарттарын алуы;

### - кредиттеудi, дотация берудi тоқтатуға, жеңiлдiктердi жоюға не бөлiнген кредит пен дотация мөлшерлерiн шектеуге әкеп соқтыруы мүмкін мән-жайлардың туындағаны туралы ақпаратты банкке немесе өзге кредиторға хабарламауы;

### -iрi залал келуі.

### Құрамы-материалдық.

### Кәнә нысаны-тікелей қасақаналық. Ниеті пайдақорлық

### Субъектісі-арнайы, яғни жеке кәсіпкерлер және ұйымдардың жетекшілері.

### 223-бап. Коммерциялық не банктiк құпияны, деңгейлес мониторинг барысында алынған салықтық құпияны, микрокредит беру құпиясын, коллекторлық қызмет құпиясын құрайтын мәлiметтердi, сондай-ақ мүлiктi жария етумен байланысты ақпаратты заңсыз алу, жария ету немесе пайдалану.

### Объектісі-кәсіпкерлік қызметтің заңмен рұқсат етілген өз құпияларын сақтау құқығы.

### Заты- коммерциялық және банкі құпиялары. Бұл туралы ҚР арнайы заң қабылданған. Коммерциялық құпияларға кәсіпкерлік қызмет бойынша ерекше пайда табудың көзі болып отырған құралдар, қондырғылар, технологиялар жатады. Банкі құпияларына банкі салымшысының аты-жөні, оның қаражатының сомасы жатады.

### Объективтік жағы келесідей әрекеттермен сипатталады:

      - коммерциялық немесе банктік құпияны, деңгейлес мониторинг барысында алынған салықтық құпияны, микрокредит беру құпиясын, коллекторлық қызмет құпиясын құрайтын мәлiметтердi, сондай-ақ мүлiктi жария ету рәсімін өткізуге байланысты ақпаратты құжаттарды ұрлау;

- аталған құпияларды бiлетiн адамдарды немесе олардың жақындарын параға сатып алу

- аталған құпияларды білетін адамдарды қорқыту;

- байланыс құралдары арқылы алу;

- компьютерлiк жүйеге немесе желiге заңсыз кiру;

- арнайы техникалық құралдарды пайдалану арқылы;

- өзгедей заңсыз тәсілдермен аталған құпияларды жинау.

Құрамы формалды-материалды.

Аяқталу уақыты-коммерциялық құпияны қолына түсірген кезден.

Кінә нысаны-тікелей қасақаналық. Мақсаты- құпия мәлiметтердi жария ету не заңсыз пайдалану.

Субъектісі-жалпы.

### 231-бап. Жалған ақша немесе бағалы қағаздар жасау, сақтау, алып өту немесе өткізу.

### Объектісі ақша банкноттарының заңды айналымы, яғни айналымда мемлекеттің ұлттық банкі белгілеген көлемде ақша сомасы болуы керек. Егер айналымда қолдан жасалған ақшалар көбейетін болса, онда біріншіден, тауар тапшылығы немесе ақшаның құнсыздануы байқалады, екіншіден, адам заңсыз пайда табады.

### Заты кез-келген елдердің айналымдағы ақша банкноттарының, монеталарының түрлері, бағалы қағаздар. Егер айналымнан шығарылған ақша түрін жасаса, онда қылмыс болмайды, себебі заңды ақша айналымына әсер ете алмайды.

### Объективтік жағы келесідей балама әрекеттермен жасалады: ақша, бағалы қағаздарды жасау, сақтау, өткізу.

### Қылмыс бір банкнот түрін жасаған кезден аяқталған болып саналады.

### Ақшаны қолдан жасау-бұл шын ақша түріне барынша ұқсастыққа келтіру. Егер ақшаны барынша ұқсастыққа келтіріп жасағанмен, бірақ өткізу мақсатын көздемесе, онда қылмыс болып саналмайды. Бірақ осындай ақшаны басқа адам қолдан жасалғанын біле отырып өткізссе, ол жалған ақшаны өткізгені үшін жауапты болады.

### Субъективтік жағы-тікелей қасақаналық. Ниеті-пайдақорлық. Мақсаты-өткізу.

### Субъектісі-жалпы.

**23-дәріс. Экономикалық қызмет саласындағы өзге де қылмыстық құқық бұзушылықтар**

 **Тақырыптың мақсаты** экономикалық қызметтің түрлеріне қарай қылмыстық құқық бұзушылықтардың қоғамға қауіптілігін ннегіздеу және құрам белгілеріне қарай талдау жүргізу.

**Сұрақтар:**

1. Бағалы қағаздардың заңды айналымына қарсы қылмыстық құқық бұзушылықтар.

2. Экономикалық қызмет мүдделеріне қарсы өзге де қылмыстық құқық бұзушылықтар.

### 1-сұрақ.

### 224-бап. Эмитенттің эмиссиялық бағалы қағаздар шығару тәртiбiн бұзуы.

### «Бағалы қағаздар рыногы туралы» ҚР 2003 жыл 2 шілдедегі № 461 Заңы қабылданған.

### Объектісі-бағалы қағаздарды шығару тәртібіне қатысты қоғамдық қатынастар.

### Заты- бағалы қағаздар, яғни акциялар, векселдер, чектер т.б.

###  Бағалы қағаз дегеніміз мүлікке, ақшағы құқық беретін құжат болып табылады. Бағалы қағаздарды біреуге сыйға беруге болады, бірақ көшірмесін емес, түп нұсқасын беруі керек.

###  Бағалы қағаздардың міндетті реквезиттері болады, осы арқылы құжаттың мәтінінде реквезиттердің бар-жоқтығына қарай шын екендігі анықталады.

###  Бағалы қағаздар мынандай түрлерге де бөлінеді:

###  - Атаулы бағалы қағаздар. Мұндай қағаздарда иеленушінің аты-жөні жазылады. Иесі басқа біреуге бергенде азаматтық-құқықтық келісім түрінде бере алады. Мұндай бағалы қағаздардың басқа түрлерінен айырмашылығы айналымға жүрмейді. Түрлері облигациялар, векселдер, чектар, банкі сертификаттары, акциялар.

###  - Ордер бағалы қағаздары. Мұнда да тексте иеленушінің аты-жөні жазылады. Түрі коммерциялық векселдер.

###  - Иесі ұсынушы болып табылатын бағалы қағаздар. Демек, бағалы қағаздың түпнұсқасын ұсынушы адам оның иеленушісі болып табылады. Егер жоғалтса, ұрластса оның растығын дәлелдей алмайды. Түрлері заңды тұлғалардың облигациялары, қазыналық векселдер, чектар.

###  Объективтік жағы мындай белгілерден тұрады:

### - эмиссиялық бағалы қағаздарды шығару проспектiсiне көрiнеу анық емес мәліметтерді енгізу;

### - эмиссиялық бағалы қағаздарды орналастыру қорытындылары туралы көрiнеу анық емес есеп жасау;

### - ірі залал туындайды.

### Құрамы материалдық.

### Субъективтік жағы қасқаналық. Ниеті әртүрлі.

### Субъектісі арнайы, яғни эмитент (бағалы қағаздарды шығарушы ұйымның жауапты адамдары)

### 225-бап. Бағалы қағаздар эмитентi лауазымды адамының ақпарат бермеуi не көрiнеу жалған мәлiметтер беруi.

### Объектісі, субъективтік жағы және субъектісі 224 баппен бірдей.

      Объективтік жағы-бағалы қағаздар эмитентi лауазымды адамдарының бағалы қағаздарды ұстаушыларға не эмитентке iрi залал келтiре отырып, мемлекеттiк органдарға және бағалы қағаздарды ұстаушыларға ақпарат бермеуi не көрiнеу жалған мәлiметтер беруi.

 Мақсаты-мүлiктiк пайда табу.

### 226-бап. Бағалы қағаздарды ұстаушылар тiзiлiмiне көрiнеу жалған мәлiметтер енгiзу.

###  Бағалы қағаздардың тізілімі (реестрі) дегеніміз белгіленген заңға сәйкес жасалынған бағалы қағаздарды иеленушілердің тізімі.

###  Объективтік жағы - бағалы қағаздарды ұстаушылар тiзiлiмiне осы бағалы қағаздарға деген құқықтың басқа тұлғаға ауысуына әкеп соққан көрiнеу жалған мәлiметтер енгiзу. Мұндай жағдайда бағалы қағазды шын иеленуші адамның қағазында құндылық болмай, материалдық зардап шегеді.

###  Субъективтік жағы және субъектісі жоғарыдағы қылмыстармен бірдей.

### 227-бап. Бағалы қағаздар нарығы кәсiби қатысушыларының көрiнеу жалған мәлiметтер беруi.

### Объектісі-бағалы қағаздар нарығының заңды жүргізілуі.

### Объективтік жағы бойынша келесідей әрекеттермен жасалады. Бағалы қағаздар нарығының кәсiби қатысушылары iрi залал келтiре отырып, мемлекеттiк органдарға және бағалы қағаздарды ұстаушыларға бағалы қағаздарды ұстаушылардың жеке шоттарындағы бағалы қағаздардың саны мен түрлерi туралы және бағалы қағаздармен жүргiзiлетiн операциялар туралы көрiнеу жалған мәлiметтер береді.

Субъективтік жағы тікелей қасақаналық. Ниеті-пайдақорлық. Мақсаты мүліктік пайда табу.

Субъектісі-кәсіби қатысушылар, яғни брокерлер, диллерлер.

228-бап. Бағалы қағаздармен операциялар жүргiзу қағидаларын бұзу.

 Iрi залал келтiрген, бағалы қағаздармен операциялар жүргiзу қағидаларын бұзу.

 Бағалы қағаздар операциялары деген ұғымның мағынасы «бағалы қағаздар туралы» арнайы заңмен анықталады, яғни бұл баптың диспозитивтік белгісі бланкетті болып саналады.

 Объективтік белгілері:

 - эмитенттің (бағалы қағаздарды шығарушы) бағалы қағаздар эмиссиясына жалған, толық емес, анық емес мәліметтерді енгізуі немесе олардың белгілі бір мәліметтерді өзінде сақтамауы (бұл кезде эмитент бағалы құағаздардың құпиялылығы туралы кәсіби қатысушылармен шарт жасайды).

- эмитенттің бағалы қағаздарды шығаруы, таратуы кезінде өкілетті мемлекеттік органмен тіркелген эмиссия құрылысын сақтамауы;

- осындай мәліметтерді білетін адамдардың теріс пайдалануы және коммерциялық құпияны заңсыз жариялау;

- кәсіби қатысушылардың немесе инвистициялық қордың өзара бағалы қағаздармен операциялар жасау кезінде тиісті талаптарды бұзуы;

-бағалы қағаздармен жасалған келісімді тіркеуде клиент депоненттердің ережелерді бұзуы.

Барлық жағдайда да ірі зиян келген болуы кере.

Субъективтік жағы қасқаналық және ниеті пайдақорлық.

Субъектісі арнайы, эмитенттер, диллерлер, брокерлер.

### 229-бап. Бағалы қағаздар нарығында айла-шарғы жасау

      Бағалы қағаздар нарығында айла-шарғы жасау, яғни бағалы қағаздар нарығы субъектiлерiнiң ұсыныс пен сұраныстың объективтi арақатынасы нәтижесiнде бағалы қағаздарға орныққан бағадан жоғары немесе төмен баға белгiлеуге немесе ұстап тұруға не бағалы қағаз саудасының көрiнiсiн жасауға бағытталған әрекеттерiнің азаматқа, ұйымға немесе мемлекетке ірі залал келтіруі.

230-бап. Инсайдерлік ақпаратқа қатысты заңсыз әрекеттер

      Бағалы қағаздармен (туынды қаржы құралдарымен) мәмілелер жасасу кезінде инсайдерлік ақпаратты қасақана пайдалану немесе үшінші тұлғаларға инсайдерлік ақпаратты қасақана заңсыз беру не үшінші тұлғаларға инсайдерлік ақпаратқа қолжетімділікті қасақана заңсыз беру, сол сияқты инсайдерлік ақпаратқа негізделген, бағалы қағаздармен мәмілелер жасасу туралы ұсыныстарды үшінші тұлғаларға қасақана беруде азаматқа, ұйымға немесе мемлекетке ірі залал келтірілуі.

**24-дәріс. Коммерциялық және өзге де ұйымдардардың мүдделеріне қарсы қызмет саласындағы қылмыстық құқық бұзушылықтар.**

**Тақырыптың мақсаты** Коммерциялық және мемлекеттік емес өзге де ұйымдарда басқару қызметін атқаратын адамдардың түсінігін, белгілерін анықтап, олардың «лауазымды адам» ұғымынан айырмашылығын анықтау және осы салада жасалатын қылмыстық әрекеттерге құқықтық талдау жүргізу.

**Сұрақтар:**

1. Коммерциялық және мемлекеттік емес өзге де ұйымдардағы басқару қызметін атқаратын адамдардың түсінігі, белгілері.

2. Өкілеттігін теріс пайдалану.

3. Коммерциялық сатып алу.

4. Аудиторлардың, жеке нотариустардың, жеке сот орындаушыларының, бағалаушылардың қылмыстық жауаптылығы.

**1-сұрақ.** Коммерциялық ұйымдар дегеніміз жарғылық қоры немесе меншік көлемінің елу пайыздан астамы жеке адамның немесе құрылтайшылардың меншігіндегі ұйымдар болып табылады.

 Өзге де ұйымдар-бұл коммерциялық ұйымға да, меғмлекеттік ұйымға да жатпайтын заңды тұлғалар болып табылады. Мысалы саяси партиялар, қоғамдық бірлестіктер, діни бірлестіктер, әртүрлі қорлар.

 Басқару қызметтерін атқаратын адамдар дегеніміз коммерциялық және өзге де ұйымдарда тұрақты немесе уақытша түрде ұйымдастыру-өкімдік және әкімшілік-шаруашылық қызметтерді атқаратын адамдар болып табылады.

ҚК ҚК 3 бабының 5) пункті бойынша әкімшілік-шаруашылық функциялар – ұйымның балансындағы мүлікті басқаруға және оған билік етуге Қазақстан Республикасының заңында белгіленген тәртіппен берілген құқық. Мысалы бас бухгалтер.

37) ұйымдастырушылық-өкімдік функциялар – қызмет бабымен бағынысты адамдардың орындауы үшін міндетті бұйрықтарды және өкімдерді шығаруға, сондай-ақ бағыныштыларға қатысты көтермелеу шараларын және тәртіптік жазалар қолдануға Қазақстан Республикасының заңында белгіленген тәртіппен берілген құқық.

### 2-сұрақ. 250-бап. Өкiлеттiктердi терiс пайдалану.

###  Объектісі коммерциялық және өзге де ұйымның дұрыс қызметі және беделі.

###  Объективтік жағы екі белгіден тұрады. Біріншісі, басқару қызметін атқаратын адам өз өкілеттігін өзі басқарып отырған ұйымның немесе басқа адамдар мен ұйымның мүдделеріне қайшы келетін іс-әрекет жасайды. Екінші белгісі заңсыз әрекет азаматтардың немесе ұйымдардың құқықтары мен заңды мүдделерiне не қоғамның немесе мемлекеттiң заңмен қорғалатын мүдделерiне елеулi зиян келтiреді.

###  Бұл жалпы норма болып табылады, яғни заңсыз (қайшы) әрекет жасаудың түрлері көп. Сондықтан басқару қызметін атқаратын адамның заңсыз жасалған іс-әрекеті бойынша қылмыстық заңда арнайы бап бар болса, онда сол баппен квалификацияланады. Ал Кодексте арнайы бап болмаса, бірақ басқару қызметін атқаратын адамның заңсыз әрекетінен азаматтарға, ұйымдарға, мемлекетке елеулі зиян келген болса, онда осы баппен квалификацияланады.

 Субъективтік жағы –тікелей және жанама қасақаналық. Ниеті пайдақорлық. Пайда өзіне немесе басқа дамдарға, ұйымдарға түседі.

Субъектісі-арнайы, яғни коммерциялық немесе өзге де ұйымда басқару функцияларын орындайтын адамдар.

**3-cұрақ.** 253-бап. Параға коммерциялық сатып алу.

Объектісі коммерциялық және өзге де ұйымның дұрыс қызметі және беделі.

Заты-ақша, бағалы қағаздар, мүлік және мүліктік емес сипаттағы артықшылықтар.

Объективтік жағы:

- басқару қызметін атқаратын адамға өзге адамның ақша, мүлік, т.б. беруі;

-мүліктік сипаттағы қызмет көрсету (мысалы үйін жөндеп беру);

-жалпы қамқорлық (жұмыстан шығармау үшін ұжым болып ақша жинап беру);

-салғырттық көрсету (жол берушілік) үшін (мысалы үнемі түскі тамаққа шақырғандықтан оның кейінгі тәртіп бұзушылығына көз жұмып қарау үшін).

Басқару қызметін атқаратын адам қаражатты заңды немесе заңсыз қызмет орындағаны үшін алды ма, оның айырмашылығы жоқ.

Қаражаттың бір бөлігін алған кезден қылмыс аяқталды деп саналады.

Құрамы-формалдық.

Субъективтік жағы-тікелей қасақаналық.

Субъектісі жай азаматтар немесе басқа ұйымдардың басқару қызметін атқаратын адамдары.

Басқару қызметін атқаратын адам өз қызметін заңды немесе заңсыз орындағын үшін заңсыз қаражат алған жағдайда осы баптың 4 бөлімімен жауаптылық туындайды.

   Ескертулер. Баптың бiрiншi немесе екiншi бөлiктерiнде көзделген іс-әрекеттердi жасаған адам, егер оған қатысты қорқытып алушылық орын алған болса немесе егер ол құқық қорғау органына немесе арнаулы мемлекеттік органға параға сатып алушылық туралы өз еркiмен хабарласа, қылмыстық жауаптылықтан босатылады.

      2. Бұрын жасалған заңды әрекеттер үшiн алдын ала уағдаластық болмаған кезде мүлiктi беру немесе алу, мүлiктiк сипатта қызметтер көрсету немесе мұндай көрсетілетін қызметтердi сыйлық немесе сыйақы ретiнде пайдалану, егер мүлiктiң немесе көрсетілетін қызметтердiң құны екi айлық есептiк көрсеткiштен аспайтын болса, онша маңызды болмауына байланысты қылмыс болып табылмайды және тәртiптiк немесе әкiмшiлiк тәртіппен қудаланады.

### 4-сұрақ. 251-бап. Жекеше нотариустардың, бағалаушылардың, жеке сот орындаушыларының, медиаторлардың және аудиторлық ұйым құрамында жұмыс iстейтiн аудиторлардың өкiлеттiктердi терiс пайдалануы.

### Объектісі-жекеше нотариустардың, бағалаушылардың, жеке сот орындаушыларының, медиаторлардың және аудиторлардың дұрыс қызметі. Қосымша объектісі-азаматтардың, ұйымдардың заңды мүдделері, құқытары.

### Объективтік жағы-аталған субъектілердің өз қызмет жағдайын және өкілеттігін заңсыз пайдалануы. Заңсыз пайдалану ұғымы 250 баппен бірдей.

### Азаматтарға немесе ұйымдардың құқықтары мен мүдделеріне елеулі зиян келген болуы керек.

### Елеулі зиян туындаған кездеп бастап қылмыс аяқталған болып саналады.

### Субъективтік жағы тікелей қасақаналық. Ниеті пайдақорлық, пайда, артықшылықтар өзіне немесе басқа адамға немесе басқа ұйымға түседі.

### Субъектісі арнайы. Баптың атауында көрсетілген адамдар.

**25-дәріс. Қоғамның қауіпсіздігіне қарсы қылмыстық құқық бұзушылықтар.**

**Тақырыптың мақсаты** «қоғам қауіпсіздігі» ұғымының түсінігін бере отырып, осындай құқықтық қорғау объектісіне қарсы бағытталған қылмыстық құқық бұзушылықтарды топтастыру және олардың құрам белгілері арқылы жауаптылығын негіздеу.

**Сұрақтар:**

1. Қоғам қауіпсіздігіне және қоғамдық тәртіпке қарсы қылмысты әрекеттердің жалпы сипаттамасы.

2. Террористік қылмыстар

3. Өндірістік және жарылыс қауіпі бар объектілердегі қылмыстық құқық бұзушылықтар.

**1-сұрақ.** Бұл тақырыпта екі объекті, яғни қоғам қауіпсіздігі және қоғамдық тәртіп қорғауға алынған. Бұл екі ұғым ұқсас болып көрінгенмен қоғамдық тәртіпке қарағанда қоғам қауіпсіздігі қаталырақ қорғалатын объекті болып танылады.

Қоғам қауіпсіздігі – бұл елеулі адамдар тобының өмірі мен денсаулығының қауіпсіздігі және ұйымдардың бір қалыпты қызметі болып табылады. Қоғам қауіпсізгініе қауіп кінәлілердің шабуыл әрекеттерінен, жарылыс, улы заттардан, жарылыс қаупі бар өндірістік мекемелерден туындайды.

Қоғамдық тәртіп – бұл ҚР заңдарымен және басқа да нормативтік атілермен, сондай-ақ басқа да ережелермен белгіленген азаматтар, мемлекеттік және қоғамдық ұйымдардың заңды құқықтары мен сүдделерін іске асыруы және қоғамдық тыныштықты қамтамасыз ететін қатынастар жүйесі болып табылады.

Объективтік жағы бойынша бұл тараудағы қылмыстық құқық бұзушылықтар бір-біріне ұқсамайтын іс-әрекеттермен жасалады. ҚҰрылымы бойынша материалдық, формалдық және келте құрамдар кездеседі.

Субъективтік жағынан негізінен қасқаналықпен жасалады, алайда ауыр зардаптардың туындауына соқтарған жарылыс қаупі бар объектілерде қауіпсіздік ережелерін бұзу, атыс қаруын ұқыпсыз сақтау сияқты қылмыстыц әрекеттер абайсыздықпен сипатталады.

Жауаптылық субъектісі 14 және 16 жасқа толған адамдар және арнайы субъектілер болып табылады.

**2-сұрақ.** Террористік қылмыстардың түрлеріне ҚР ҚК 3 бабының 30) тармағының [170](http://adilet.zan.kz/kaz/docs/K1400000226#z170), [171](http://adilet.zan.kz/kaz/docs/K1400000226#z171), [173](http://adilet.zan.kz/kaz/docs/K1400000226#z173), [177](http://adilet.zan.kz/kaz/docs/K1400000226#z177), [178](http://adilet.zan.kz/kaz/docs/K1400000226#z178), [184](http://adilet.zan.kz/kaz/docs/K1400000226#z184), [255](http://adilet.zan.kz/kaz/docs/K1400000226#z225), [256](http://adilet.zan.kz/kaz/docs/K1400000226#z256), [257](http://adilet.zan.kz/kaz/docs/K1400000226#z257), [258](http://adilet.zan.kz/kaz/docs/K1400000226#z258), [259](http://adilet.zan.kz/kaz/docs/K1400000226#z259), [260](http://adilet.zan.kz/kaz/docs/K1400000226#z260), [261](http://adilet.zan.kz/kaz/docs/K1400000226#z261), [269](http://adilet.zan.kz/kaz/docs/K1400000226#z269) және [270-баптарында](http://adilet.zan.kz/kaz/docs/K1400000226#z270) көзделген іс-әрекеттер жатады.

255-бап. Терроризм актісі. Негізгі объектісі-қоғам қауіпсіздігі. Бірнаше балама объектілер кездеседі. Олар: адамдардың денсаулығы, өмірі, меншігі, мемлекеттің, ұйымдардың бірқалыпты қызметі, меншігі, саяси мүдделер, халықаралық ұйымдардың мүдделері.

Объективтік жағы бойынша екі формада жасалады. А) адамдардың өліміне соқтыратын өрт, жарыслыс т.б. әрекеттер жасау, елеулі мүліктік зиян келтіру. Ә) қоғамға қауiптi өзге де зардаптардың туындау қаупiн төндiретiн өзге де әрекеттер жасау – атылатын қаруларды қолдану, авариялар жасау, су алдыру, электр және су жүйелерін істен шығару, аэропорт, порт, вокзалды басып алу, суды улау, эпидемия, эпизотия ауруларын тарату, радиоактивті заттарды пайдалану. Б) осындай әрекеттер жасаумен қорқыту. Қорқытқан кезде осындай әрекеттерді жасауға, және зардаптарды келтіруге нақты мүмкіндігі болуы керек.

Аталған баптың 4 бөлімінде жауаптылықты ауырлататын құрам ретінде халықаралық қорғауды пайдалантын адамдарға немесе ұйымдарға мемлекет немесе қоғам қайраткерiнiң мемлекеттiк немесе өзге де саяси қызметiн тоқтату не осындай қызметi үшiн кек алу мақсатында жасалған әрекеттер үшін жауаптылық белгіленген.

Тәсілдері: - мемлекет қайраткерінің немесе халықаралық қорғауды пайдаланатын адамдардың өміріне қастандық жасау;

- халықаралық қорғауды пайдалантын адамдарға немесе ұйымдарға, ғимараттарға, құрылыстарға шабуыл жасаумен;

- аталған санаттағы адамдарды кепiлге алумен;

- дипломатиялық немесе үкіметтік ғимараттарды, құрылыстарды, қатынас және байланыс құралдарын басып алумен;

- әуе немесе су кемесін, жылжымалы темiржол составын не өзге де қоғамдық көлiктi айдап әкету.

Құрамы келте. Аталған әрекеттердің біреуі жасалған кезден қылмыс аяқталған болып саналады, яғни зардаптардың туындауы міндетті емес. Егер қорқыту әрекеттерін жасаған болса, онда осындай қорқыту сөздерін айтқан кезден қылмыс аяқталады.

Субъективтік жағы-тікелей қасақаналық. Ниеттері әр түрлі. Олар баптың диспозициясында келтірілген. Мысалы қоғам қауiпсiздiгін бұзу, халықты үрейлендiру, Қазақстан Республикасы мемлекеттiк органдарының, шет мемлекеттiң немесе халықаралық ұйымның шешiмдер қабылдауына ықпал ету, соғысқа арандату не халықаралық қарым-қатынастарды шиеленiстiру.

Жауаптылық 14 жастан басталады.

Егер терроризм актісі кезінде абайсызда адамдар қайтыс болса, онда осы баптың 3 бөлімінің 2) тармағы бойынша жауаптылық туындайды.

Бұл бапта жауаптылықтан босатуды қарастыратын ескертпе келтірілген, яғни терроризм актiсiн дайындауға қатысатын адам, егер ол мемлекеттiк органдарға дер кезiнде ескертуiмен немесе өзге тәсiлмен терроризм актiсiн болғызбауға ықпал етсе және егер оның әрекеттерiнде өзге қылмыс құрамы болмаса, қылмыстық жауаптылықтан босатылады.

**3-сұрақ.** Өндірістік және жарылыс қаупі бар объектілерде қауіпсіздік ережелерін бұзумен байланысты қылмыстардың объектісі осындай мекемелердегі қызметтің дұрыс жүргізілуі болып табылады. Мұндай мекемелерде жұмыс істейтін адамдар мамандығы бойынша өз қызметінің орындалу тәртібін білуі керек.

Объективтік жағы бойынша қарастырып отырған қылмыстардың диспозитивтік белгілері бланкетті болып табылады. Сондықтан қандай да бір мекемелерде ауыр зардаптарға соқтырған оқиғалар болғанда осы сала бойынша қауіпсіздік ережелерін білдіретін арнайы ережелерді, нұсқаулықтарды қарау керек болады. Осы актілердегі ережелер сақталамаған болса, онда жауапты адамды кінәлі деп тануға болады.

Бұл топқа жататын қылмыстар материалдық құрамдарға жатады, себебі баптардың бірінші бөлімі бойынша-ақ адамның денсаулығына орташа немесе ауыр зардаптың келуі немесе өзгедей материалдық зардаптардың туындауы белгіленген. Егер адамның абайсыздықта қайтыс болуымен байланысты қауіпсіздік ережелері бұзылған болса, онда жауаптылық ауырлатылып баптардың 2 немесе 3 бөлімдері бойынша туындайды. Егер қандай да бір мекемеде қауіпсіздік ережелері смақталмағанмен, бірақ ауыр зардаптар туындамаса немесе адамдардың денсаулығына зиян келмесе, онда әкімшілік жауаптылық туындайды.

Құрамы-материалдық.

Субъективтік жағы бойынша абайсыздықпен сипатталады, яғни зардаппен байланысты психикалық қатынастарында мемнмендік немесе немқұрайлылықтың белгілері болады.

Субъектісі-арнайы, яғни зардаптың туындауын көре білуге міндетті, қауіпсіздік шараларын ұйымдастыруға жауапты адамдар.

Өндірістік және жарылыс қаупі бар объектілердегі қауіпсіздік ережелерін бұзуға мынандай қылмыстар жатады.

           276-бап. Атом энергиясын пайдалану объектiлерiнде қауiпсiздiк қағидаларын бұзу.

      1. Атом энергиясы пайдаланатын объектiлерді орналастыру, жобалау, салу, пайдалануға беру, пайдалану, жөндеу, пайдаланудан алып тастау кезiнде, сол сияқты ядролық материалдармен, радиоактивтi заттармен, радиоактивті қалдықтармен немесе иондаушы сәулелену көздерiмен жұмыс істеу кезiнде қауiпсiздiк қағидаларын бұзу салдарының абайсызда адамның денсаулығына ауырлығы орташа зиян келтіруге әкеп соғуы.

      277-бап. Тау-кен немесе құрылыс жұмыстарын жүргiзу кезiнде қауiпсiздiк қағидаларын бұзу

      1. Тау-кен немесе құрылыс жұмыстарын жүргiзудің қауiпсiздiк қағидаларын бұзудың абайсызда адамның денсаулығына ауыр немесе ауырлығы орташа зиян келуіне соқтыруы.

      2. Абайсызда адам өлiмiне немесе өзге де ауыр зардаптарға әкеп соғуы.

### 278-бап. Сапасыз салынған құрылыс

      1. Құрылыс ұйымдары басшыларының, жұмыс жүргiзушiлердiң және құрылыстың сапасын бақылауды жүзеге асыратын лауазымды адамдардың сапасыз салынған, аяқталмаған немесе шарттың және жобалау құжаттамасының талаптарына сәйкес келмейтiн ғимараттар мен құрылыстарды, автомобиль жолдарын, тоннельдердi, электр станцияларын, тұрғын үйлердi немесе өзге де құрылыс объектiлерiн пайдалануға тапсырудың немесе қабылдаудың, сол сияқты оларды сапасыз жөндеудің, абайсызда адамның денсаулығына ауыр немесе ауырлығы орташа зиян келтiруі.

      2. Абайсызда адам өлiмiне немесе өзге де ауыр зардаптарға әкеп соққан дәл сол іс-әрекеттер.

### 279-бап. Сәулет, қала құрылысы және құрылыс қызметі саласындағы қағидаларды немесе нормативтердің талаптарын бұзу.

      1. Сәулет, қала құрылысы және құрылыс қызметі саласындағы қағидаларды немесе нормативтердің талаптарын абайсызда адам өлiмiне немесе өзге де ауыр зардаптарға әкеп соққан бұзу.

           2. Баптың бiрiншi бөлiгiнде көзделген іс-әрекеттердің абайсызда екi немесе одан да көп адамның өлiмiне әкеп соқтыруы.

### 280-бап. Сараптамалық жұмыстарды немесе инжинирингтiк қызметтер көрсетуді тиісінше орындамау.

      1. Сараптамалық жұмыстарды немесе инжинирингтiк қызметтер көрсетуді абайсызда адам өлiмiне немесе өзге де ауыр зардаптарға әкеп соққан тиісінше орындамау.

      2. Баптың бiрiншi бөлiгiнде көзделген іс-әрекеттің абайсызда екi немесе одан да көп адамның өлiмiне әкеп соқтыруы.

      281-бап. Жарылыс қаупi бар объектiлерде қауiпсiздiк қағидаларын бұзу.

      1. Жарылыс қаупi бар объектiлерде немесе жарылыс қаупi бар цехтарда қауiпсiздiк қағидаларын бұзудың, абайсызда адамның денсаулығына ауыр немесе ауырлығы орташа зиян келтіруге соқтыруы.

           2. Абайсызда адам өлiмiне немесе өзге де ауыр зардаптарға әкеп соққан сондай іс-әрекет.

### 282-бап. Ғарыш қызметiн жүзеге асыру кезiнде қауiпсiздiк қағидаларын бұзу.

      1. Ғарыш қызметiн жүзеге асыру кезiнде қауiпсiздiк қағидаларын бұзудың абайсызда адамның денсаулығына ауыр немесе ауырлығы орташа зиян келтiруге әкеп соқтыруы.

           2. Абайсызда адам өлiмiне немесе өзге де ауыр зардаптарға әкеп соққан дәл сол іс-әрекет.

### 283-бап. Радиоактивтi заттармен, радиоактивті қалдықтармен, ядролық материалдармен заңсыз жұмыс істеу.

      1. Радиоактивтi заттарды, радиоактивті қалдықтарды немесе ядролық материалдарды заңсыз иемдену, сақтау, тасымалдау, пайдалану, беру, қайта өңдеу, ыдырату, тозаңдату немесе көму.

      2. Радиоактивтi заттарды, радиоактивті қалдықтарды немесе ядролық материалдарды заңсыз өткiзу, сол сияқты радиоактивтi заттарды, радиоактивті қалдықтарды немесе ядролық материалдарды өткiзу мақсатында заңсыз иемдену, сақтау, тасымалдау.

      3. Баптың бiрiншi немесе екiншi бөлiктерiнде көзделген, қылмыстық топ жасаған не абайсызда адам өлiмiне немесе өзге де ауыр зардаптарға әкеп соққан іс-әрекеттер.

### 285-бап. Радиоактивтi заттармен, радиоактивті қалдықтармен, ядролық материалдармен жұмыс iстеу қағидаларын бұзу.

      1. Радиоактивтi заттарды, радиоактивті қалдықтарды немесе ядролық материалдарды сақтау, пайдалану, есепке алу, көму, тасымалдау қағидаларын және олармен жұмыс iстеудiң басқа да қағидаларын бұзудың адам өлiмiне немесе өзге де ауыр зардаптарға әкеп соғуына мүмкiн болуы.

**26-дәріс. Қоғам қауіпсіздігіне және қоғамдық тәртіпке қарсы өзге де қылмыстық құқық бұзушылықтар.**

**Тақырыптың мақсаты** «қоғамдық тәртіп» ұғымына түсінік бере отырып, қоғам қауіпсіздігіне және қоғамдық тәртіпке қарсы бағытталған қылмысты әрекеттердің қоғамға қауіптілігін құрам белгілері арқылы анықтау.

**Сұрақтар:**

1. Атылатын қару-жарақтың заңсыз айналымымен байланысты қылмыстық құқық бұзушылықтар.

2. Қоғамдық тәртіпке қарсы қылмыстық құқық бұзушылықтар.

 **1-сұрақ**. Атылатын қарулармен және жарылғыш заттармен байланысты қылмыстық құқық бұзушылықтардың объектісі қоғам қауіпсіздігі болып табылады. Өйткені атылатын қаруларды заңсыз сақтау, алып жүру, оларды қолдан жасау сияқты әрекеттер адамдардың өміріне, денсаулығына, қоғамның бір қалыпты тіршілігіне қауіп төндіреді.

 Заты-қолдан немесе зауыттарда жасалған атылатын қарулар 286-бап бойынша улы, радиактивтік, ядролық материалдар.

 Объективтік жағы бойынша жарылғыш заттар және атылатын қарулармен байланысты әр түрлі әрекеттермен жасалады.

###  Құрамы бойынша формалдық құрамдарға жатады тек ҚК 290-баптағы қаруды, оқ-дәрiлердi, жарылғыш заттарды немесе жарылыс құрылғыларын күзету жөнiндегi мiндеттердi тиiсiнше орындамау материалдық құрам болып саналады.

###  Субъективтік жағы бойынша қасқана кінә түрімен жасалады тек 290-баптағы қылмыс абайсыздықта жасалады.

###  Ниеті әр түрлі. Қылмыстың түріне қарай анықталады.

###  Субъектісі жалпы, атыс қаруларын, жарылғыш заттарды күзету, олармен жұмыс істеу ережелерімен байланысты қылмыстарда арнайы субъекті болады.

### 286-бап. Айналыстан алып қойылған заттардың немесе айналысы шектелген заттардың контрабандасы.

      Заты – есiрткi, психотроптық заттар, сол тектестер, прекурсорлар, күштi әсер ететiн улы, уландырғыш, радиоактивтi заттар, радиоактивті қалдықтар немесе ядролық материалдар, жарылғыш заттар, қару-жарақтар, әскери техника, жарғыш құрылғылар, атыс қаруы, оқ-дәрiлер, жаппай қырып-жою қаруының ядролық, химиялық, биологиялық немесе басқа да түрлерiн, жаппай қырып-жою қаруын жасау үшiн пайдаланылуы мүмкiн материалдар, жабдықтары немесе құрауыштары.

Объективті белгілері:

- кедендік бақылаудан тыс немесе одан жасырын не құжаттарды немесе кедендiк сәйкестендiру құралдарын алдап пайдалана отырып алып өту;

- декларацияламаумен немесе анық емес декларациялаумен не тауарларға арналған декларация берілгенге дейін тауарлар шығару туралы өтініште көрінеу анық емес мәліметтер көрсету;

- жарамсыз, қолдан жасалған және (немесе) көрінеу анық емес (жалған) мәліметтерді қамтитын құжаттар ұсыну.

 Қылмыстық жасалу орны-Еуразиялық экономикалық одақтың кедендiк шекарасы, сол сияқты Қазақстан Республикасының Мемлекеттiк шекарасы.

Кінә нысаны қасақаналық. Субъектісі жалпы және арнайы (кеден қызметшілері, шет елдерден қару алу кезінде әскери қызметшілер т.б.).

287-бап. Қаруды, оқ-дәрiлердi, жарылғыш заттарды және жарылыс құрылғыларын заңсыз иемдену, беру, өткiзу, сақтау, тасымалдау немесе алып жүру.

      Объективтік белгілері-суық қаруды алып жүру аңшылық кәсіпшілікке байланысты болған жағдайды қоспағанда, өткізу, сол сияқты тиiстi рұқсаты жоқ жеке тұлғаларға, ұйымдарға қару-жарақты және оған оқ-дәрілерді сауда ұйымдары жұмыскерлерiнiң сатуы.

      Жарақат салатын патрондармен ату мүмкіндігі бар ұңғысыз атыс қаруын, газды қаруды, қысқа ұңғылы тегiс ұңғылы атыс қаруын, сол сияқты оның патрондарын заңсыз иемдену, беру, өткізу, сақтау, тасымалдау немесе алып жүру.

      Атыс қаруын (тегiс ұңғылы аңшылық қаруынан басқа), оқ-дәрiлердi, жарылғыш заттарды немесе жарылыс құрылғыларын заңсыз иемдену, беру, өткiзу, сақтау, тасымалдау немесе алып жүру.

### 288-бап. Қаруды заңсыз жасау.

      Объективтік белгілері-атыс қаруын, оның бөлшектерiн заңсыз жасау немесе жөндеу, оқ-дәрiлердi, жарылғыш заттарды немесе жарылыс құрылғыларын заңсыз жасау. Мұндай әрекеттермен тек арнайы рұқсаты бар мекемелер айналысуы керек. Жеке кәсіпкерлік қызметке де жатпайды.

 Құрамы формалды. Қылмыс көрсетілген әрекеттердің бірі орындалған кезден аяталған болып саналады.

 Субъективтік жағы қасақаналық. Субъектісі жалпы.

### 290-бап. Қаруды, оқ-дәрiлердi, жарылғыш заттарды немесе жарылыс құрылғыларын күзету жөнiндегi мiндеттердi тиiсiнше орындамау.

      Объективтік белгілері - атыс қаруын, оқ-дәрілердi, жарылғыш заттарды немесе жарылыс құрылғыларын күзету тапсырылған адамның өз мiндеттерiн тиiсiнше орындамауы және ол осындай заттардың жымқырылуына немесе жойылуына не өзге де ауыр зардаптардың туындауына әкеп соғуы.

### 291-бап. Қаруды, оқ-дәрілердi, жарылғыш заттар мен жарылыс құрылғыларын жымқыру не қорқытып алу.

      Заты-атыс қаруы, оның жинақтаушы бөлшектерi, оқ-дәрілер, жарылғыш заттар немесе жарылыс құрылғылары.

Объективтік жағы- екі әрекеттің бірімен жасалады, жымқыру не қорқытып алу. Қорқытып алу және жымқыру белгілері меншікке қарсы қылмыстық құқық бұзушылықтардағымен бірдей.

Құрамы-формалды.

Субъектісі тікелей қасақаналық. Субъектісі жалпы.

**2-сұрақ.**

### 272-бап. Жаппай тәртiпсiздiк. Қос объектілі қылмыс болып табылады. Объектілері қоғам қауіпсіздігі және қоғамдық тәртіп.

###  Объективтік жағы бойынша мынандай белсенді әрекеттермен жасалады: өзге адамдарға немесе өкімет өкілдеріне күш қолдану, ғимараттарды қирату, өртеу, бұзу, мүлiктi жою, атыс қаруын, жарылғыш заттарды немесе жарылыс құрылғыларын қолдану, сондай-ақ билік өкiлiне қарулы қарсылық көрсету, шетелдік көздерден алынған қаражатты пайдалана отырып жаппай тәртiпсiздiктi ұйымдастыру.

###  Жаппай тәртіпсіздік қоғамдық орын болып саналатын жерлерде жасалады. «Жаппай» деген сөз белгілі бір елді мекенде тұратын адамдардың елеулі көлемін білдіреді. Бұл бағаланушы ұғым.

###  Субъективтік жағы - тікелей қасақаналық. Ниеті бұзақылық немесе қандай да бір мемлекеттің шешімдеріне наразылық білдіру.

###  Субъектісі жаппай тәртіпсіздікті ұйымдастырған және оған белсенді түрде қатысқан адамдар. Белсенді түрде қатысу баптың диспозициясында көрсетілген әрекеттерді жасауды білдіреді.

###

### 293-бап. Бұзақылық. Объектісі қоғамдық тәртіп, яғни қоғамдық, көпшілік орындарда жасалады.

      Объективтік жағы бойынша қоғамдық тәртіпті немесе қоғамды анық құрметтемей оны бұзатын, азаматтарға күш қолдану не оны қолдану қатерін төндіру, сол сияқты бөтеннiң мүлкiн жою немесе бүлдiру, барынша арсыздықпен ерекшеленетiн әдепсiз әрекеттер жасау.

 Егер бұзақылық әрекетті жасау кезінде адамның өміріне немесе денсаулығына қасақана зардап келтірсе, онда ҚК 99 немесе 106 баптардың 2 бөлімімен квалификацияланады.

 Субъективтік жағы тікелей қасақаналық. Ниеті бұзақылық. Субъектісі жалпы.

### 294-бап. Тағылық. Объектісі қоғамдық тәртіп.

      Объективтік белгілері – ғимараттарды, өзге де құрылыстарды, тарих және мәдениет ескерткiштерiн, мемлекет қорғайтын табиғи объектiлерді жазулармен немесе суреттермен немесе қоғамдық имандылықты қорлайтын өзге де әрекеттермен бүлдіру, сол сияқты көлiкте немесе өзге де қоғамдық орындарда мүлiктi қасақана бүлдiру.

 Субъективтік жағы жәгне субъектісі бұзақылықпен бірдей анықталажды.

**27-дәріс. ҚР қылмыстық заңы бойынша халықтың денсаулығына және имандылыққа қарсы құқық бұзушылықтар.**

**Тақырыптың мақсаты** халықтың денсаулығы және имандылық ұғымдарын топтық объекті ретінде бағалау отырып, осындай объектілерге қасры бағытталатын қылмыстық құқық бұзушылықтардың түрлеріне құрым белгілеріне қарай талдау жүргізу және ұқсас қылмысты әрекеттердің арақатынасын анықтау.

**Сұрақтар:**

1.Халықтың денсаулығына және имандылыққа қарсы құқық бұзушылықтардың жалпы сипаттамасы.

2. Есірткі және психотроптық заттардың заңсыз айналымымен байланысты қылмыстық құқық бұзушылықтар.

3. Имандылыққа қарсы қылмыстық құқық бұзушылықтар.

**28-дәріс. Мемлекеттік қызмет және мемлекеттік басқару саласындағы қылмыстық құқық бұзушылықтар**

**Тақырыптың мақсаты** мемлекеттік қызметшілер және лауазымды адам ұғымдарын, белгілерін анықтай отырып, олармен жасалатын қылмыстық әрекеттерге құқықтық талдау жасау және осындай қылмысты әрекеттер бойынша қылмыстық құқық бұзушылықтарға квалификация ережелерімен танысу.

**Сұрақтар:**

1. Лауазымды адамның және мемлекеттік қызметшінің түсінігі және осы саладағы қылмыстардың жалпы сипаттамасы.

2. Лауазымдық өкілеттігін теріс пайдалану.

3. Қызметтік өкілеттігін асыра пайдалану.

4. Пара алу және беру, делдалдық үшін қылмыстық жауаптылық.

**29-дәріс. Сот төрелігіне және жазаның атқарылуына қарсы қылмыстық құқық бұзушылықтар**

**Тақырыптың мақсаты** сот төрелігінің және жазаның атқарылуынаі тәртібіне қарсы бағытталатын қылмысты әрекеттерге құрым белгілері бойынша қылмыстық-құқықтық сипаттама беріп, жауаптылықты негіздеу.

**Сұрақтар:**

1.Сот төрелігіне және жазаның атқарылуына қарсы қылмыстық құқық бұзушылықтардың жалпы сипаттамасы.

2. Сот төрелігінің дұрыс атқарылуына қарсы қылмыстық құыққ бұзушылықтар.

3. Жазаны атқару тәртібіне қарсы қылмыстық құыққ бұзушылықтар.